
„Mulţi prooroci mincinoşi se vor scula şi vor amăgi 
pe mulţi. Iar din pricina înmulţirii fărădelegii, iubirea 
multora se va răci. Dar cel ce va răbda până la sfârşit, 
acela se va mântui. Şi se va propovădui această 
Evanghelie a împărăţiei în toată lumea spre mărturie 
la toate neamurile. (...) Atunci, de vă va zice cineva: 
Iată, Mesia este aici sau dincolo, să nu-1 credeţi. Căci se 
vor ridica hristoşi mincinoşi şi prooroci mincinoşi şi 
vor da semne mari şi chiar minuni, ca să amăgească, 
de va fi cu putinţă, şi pe cei aleşi. Iată, v-am spus de 
mai înainte." (Matei 24.11-14, 23-25) 


Numai iubirea lui Dumnezeu şi a semenilor îi pot da 
omului starea de pace, de fericire interioară şi de să¬ 
nătate trupească şi sufletească. Numai o viaţă creştină, 
o viaţă în sfinţenie, numai trăirea reală a învierii din 
păcat şi a unirii cu Iisus Hristos-Dumnezeu în Biserica 
Lui Dreptmăritoare îi poate descoperi omului bogăţia 
infinită a vieţii veşnice, a experienţei fericirii dumne¬ 
zeieşti, în normalitatea ei plină de lumină şi de har. 

„Ei [preoţii] trebuie să înveţe pe poporul 
Meu a deosebi ce este sfânt de ce nu este 
sfânt şi să le lămurească ce este curat şi ce 
este necurat. în pricinile nehotărâte, ei 
trebuie să ia parte la judecată şi vor judeca 
după aşezămintele Mele şi legile Mele vor 
păzi..." 

(Iezechiel 44, 23-24) 




Cuvânt înainte 1 


Precum ştim, „diavolul umblă, răcnind ca un 
leu, căutând pe cine să înghită" (1 Petru 5, 8). în 
setea lui neostoită de a amăgi pe cât mai mulţi, 
tatăl minciunii şi urzitorul vicleniei îşi întinde 
răutăţile chiar şi sub masca binelui, încercând 
(prin această stratagemă) să-i abată pe oameni de 
la Calea Adevărului şi a Vieţii, pe numeroasele 
căi ale minciunii şi ale pierzării. Şi nu sunt 
puţini cei care-1 urmează spre iad, fermecaţi de 
seducătoarele lui viclenii. 

Să luăm aminte! 


1 Varianta iniţială a lucrării de faţă a fost elaborată în 
anul 2001, având binecuvântarea Prea Sfinţitului Părinte 
Damaschin, Episcopul Sloboziei şi Călăraşilor, fără a vedea 
până acum lumina tiparului într-o formă de largă circulaţie. 
Totuşi, partea a doua a lucrării a fost publicată în revista 
Porunca iubirii, nr. 4-5, Făgăraş, 2002. 

Pentru prezenta versiune editura a operat unele corecturi 
şi a actualizat unele informaţii, fără a se aduce atingere fon¬ 
dului de idei al cărţii (n. ed.). 

mulţi prooroci mincinoşi se vor scula şi vor 
amăgi pe mulţi" (Matei 24,11). 

Cuvintele Mântuitorului nostru Iisus Hristos 
avertizează întreaga omenire despre pericolul 
căderii în amăgirea spirituală pe care diavolul, de 
la început, s-a străduit să o instaureze şi s-o între¬ 
ţină pe pământ ca mediu propice al propagării în 
mentalitatea omului a înstrăinării de Dumnezeu. 
Cu atât mai actuale sunt aceste cuvinte în zilele 
noastre, cu cât diavolul şi-a înmulţit „proorocii" şi 
şi-a rafinat metodele satanice de înşelare, ştiind că 
nu mai are multă vreme la dispoziţie. 

In urma multor sfătuiri cu Părinţi duhovnici şi 
profesori cu experienţă 2 ai Bisericii Ortodoxe 
Române, am iniţiat redactarea acestei mici lucrări 
apologetice, forţaţi şi de necesitatea lămuririi ur¬ 
gente a unor aspecte practice ale vieţii religioase 
creştin-ortodoxe, aspecte care adeseori sunt răstăl¬ 
măcite şi greşit aplicate. 

încercăm, aşadar, prin scrierea de faţă să atra¬ 
gem atenţia credincioşilor ortodocşi care vor mân¬ 
tuirea că numai prin relaţia vie cu Iisus Hristos, 
Cel ce este „Calea, Adevărul şi Viaţa", şi prin 
Biserica Lui, dobândim unirea iubitoare cu 
Dumnezeu şi viaţa veşnică, nicidecum altfel, prin 


2 P.C. Părinte Arhimandrit Sofian - Mănăstirea Antim, 
P.C. Părinte Ieromonah Macarie - Mănăstirea Pasărea, P.C. 
Părinte Protosinghel Justin Pârvu - Mănăstirea Petru Vodă, 
Părintele Diacon prof. univ. dr. Petre David ş.a. 



vreo tehnică automată sau reţetă magică, eretică şi 
păgână. Astfel, vom întări pe parcursul lucrării 
învăţătura ortodoxă despre unirea cu Dumnezeu, 
unire care se realizează prin împletirea harului 
dumnezeiesc cu nevoinţa omului, unire dialogală, 
conştientă şi plină de libertate. 

Lucrarea de faţă este structurată în două mari 
părţi. In prima parte tratăm cauzele şi formele fal¬ 
sului misticism, aflat astăzi într-o extindere alar¬ 
mantă, apoi tipologia proorocilor mincinoşi, mai 
mult sau mai puţin „paranormali", arătând şi 
unele practici eronate care întreţin falsul misticism 
şi care, din nefericire, se săvârşesc şi în unele biserici 
ortodoxe. Am folosit pentru documentare şi alte 
lucrări teologice în care este tratată tema falsului 
misticism, lucrări din care am citat uneori în bloc, 
pentru a arăta că tema atacată de noi a fost abordată 
mult mai devreme şi mult mai pe larg de alte perso¬ 
nalităţi marcante ale Ortodoxiei româneşti. 

In partea a doua a lucrării dăm un răspuns 
ortodox la provocarea lansată de apariţia unei 
cărţi în care „minunile şi experienţele" demonice 
sunt oferite publicului larg printr-un urât amestec 
cu credinţa şi practica ortodoxă, compromiţând 
sensul autentic al religiei şi al spiritualităţii. 

In general, „experienţele spirituale" circumscrise 
falsului misticism şi oferite omului contemporan de 
tot felul de „prooroci" reprezintă o reală provocare 
şi chiar o profanare adusă credinţei creştine cu care 
sunt deseori amestecate, sfidând logica şi însuşi 

bunul simţ elementar. De aceea, se cuvine să le recu¬ 
noaştem şi să le combatem îndată ce apar, demon- 
strându-le iraţionalitatea principială şi inutilitatea 
într-o viaţă duhovnicească echilibrată. 

Autorii 



Partea I 




Forme eronate de evlavie 


Cu toate că majoritatea românilor se declară 
creştini ortodocşi care ţin la tradiţia şi cultura stră¬ 
moşească, evlavia multora dintre ei este deviată 
spre forme eronate de manifestare a ei. Mai mult, 
există şi în motivaţia lor religioasă o anumită ob¬ 
sesie terorizantă a „farmecelor" şi „făcăturilor" 
necurate, obsesie care deseori îi paralizează în de¬ 
mersul lor raţional-iubitor către Dumnezeu. Rela¬ 
ţia de iubire cu Dumnezeu, liberă şi conştientă, 
este astfel dispreţuită şi chiar înlocuită cu una 
contractuală, magică, marcată pregnant de o frică 
de natură ocultă. De aceea creştinii trebuie lămu¬ 
riţi în credinţă ca să nu se lase intimidaţi de meş- 
teşugirile diavolului şi ale proorocilor lui. 

1. Credinţă şi credulitate 


„Credinţa este o putere de legătură care înfăptu¬ 
ieşte unirea desăvârşită, nemijlocită şi mai presus 
de fire a celui ce crede cu Dumnezeu Cel crezut" 3 . 
Ea presupune deci deschiderea omului, prin pute¬ 
rea harului dumnezeiesc, către dialogul iubitor cu 
Dumnezeu. Iar actul de credinţă angajează omul 
întreg, cu tot sufletul şi cu tot trupul. Credinţa nu 
e doar o adeziune intelectuală la învăţătura creşti¬ 
nă despre Dumnezeu, ci este un mod de viaţă sus¬ 
ţinut de harul divin. De fapt este răspunsul mul¬ 
ţumitor al omului la chemarea iubitoare a lui 
Dumnezeu, Cel ce ne-a iubit mai întâi şi S-a des¬ 
coperit nouă. Credinţa se bazează, aşadar, pe ac¬ 
ceptarea făgăduinţelor lui Dumnezeu Care ni Se 
descoperă prin Iisus Hristos şi pe împlinirea 
poruncilor Lui în viaţă. 

Credinţa foloseşte puterile raţiunii, dar desco¬ 
peră omului taine, realităţi duhovniceşti şi 
dumnezeieşti superioare raţiunii şi, prin aceasta, 
dă omului un nou orizont în cunoaşterea lui 
Dumnezeu şi a lumii zidite de El. Prin „credinţa 
lucrătoare prin iubire" (Galateni 5,6), omul îl 
întâlneşte pe Dumnezeu, Cel ce este mai presus de 
toate, se uneşte iubitor şi înţelegător cu El, se face 


3 Sfântul Maxim Mărturisitorul, Răspunsul 33 către Talasie, 
în Filocalia, voi. 3, Bucureşti, 1993, p. 131. 

el însuşi templu sfinţit al lui Dumnezeu şi centru 
de iradiere a iubirii Lui între semeni. 

Credulitatea însă, ca stare de acceptare simplă, 
fără discernământ şi fără rezerve a unor învăţă¬ 
turi, este o atitudine nefirească şi păguboasă a 
omului leneş faţă de cele ale vieţii spirituale. 
Acesta caută şi aşteaptă mereu soluţii ieftine, fără 
nevoinţe, fără Cruce adică, nu-şi foloseşte trezvia 
şi raţiunea în posibilităţile lor fireşti, ci şi le adoar¬ 
me printr-o nepunere a lor în lucrare, devenind 
astfel o ţintă foarte uşor de atins de către cei care 
nu doresc mântuirea oamenilor. 

Astfel, speculând neştiinţa şi naivitatea multora 
în materie de viaţă religioasă, numeroşi prooroci, 
mediumi şi vindecători, apăruţi mai ales în ultimii 
paisprezece ani, unii mai exotici, alţii mai tradiţio¬ 
nalişti, le exploatează credulitatea, într-un mod 
plin de viclenie. Iar oamenii slabi şi neştiutori, 
care cad în plasa înşelării aruncată de aceşti im¬ 
postori, pe lângă paguba materială suferită - nu 
mică -, deseori îşi pierd şi sănătatea fizică şi 
spirituală. Şi încă nu sunt puţine cazurile de 
deznădejde, de lepădare de Ortodoxie 4 şi, deci. 


4 Sunt oameni (tineri mai ales) care, după ce trec prin fel 
de fel de „experienţe spirituale", ajung la o stare critică de 
disperare şi de neîncredere în ceilalţi, stare ce le produce o 
izolare de semeni şi un dezechilibru psihic adesea ireversi¬ 
bil. Sunt tineri care, din neştiinţă, din exaltare sau din mân¬ 
drie, îşi ruinează viaţa, epuizându-şi energiile sufleteşti şi 
trupeşti prin yoga şi prin alte practici oculte, ajungând fie în 
robia patimilor şi a ereziilor, fie la boli psihice, fie chiar la 

de mântuire, prin care diavolul şi ucenicii lui îşi 
măresc palmaresul criminal. 


2. Falsul misticism 


„Este semnul ruşinos al unei stări religioase 
înapoiate sub raport intelectual şi moral, mai bine 
zis tristul certificat al decăderii de la însăşi starea 
de religiozitate la aceea de magie, caracteristică 
popoarelor primitive stăpânite de pâcla groasă a 
ignoranţei, de marasm moral. De aceea, în primul 
rând, este nevoie ca aceste suflete să fie ridicate la 
adevărata credinţă, la spiritualitatea autentică, la 
o viaţă morală superioară şi ca Biserica să urmă¬ 
rească permanent, cu străşnicie, purificarea de fal¬ 
sul misticism a vieţii religioase a credincioşilor 
din sânul ei. 

Ca să dăm o definiţie aproximativă a falsului 
misticism, am putea spune că el este o dispoziţie a 
sufletului, care aşteaptă sau vede la tot pasul un mira¬ 
col, caută sau vede necontenit vedenii şi îmbracă pe fie¬ 
care persoană mai deosebită în aureolă supranaturală". 5 

suicid. Insă şi pentru ei oricând este timp de pocăinţă, de 
înviere din păcat, prin Hristos şi în Biserică. 

5 Preot Prof. Dumitru Stăniloae, Formele şi cauzele falsului 
misticism, în revista „Studii Teologice", nr. 5-6 din 1952, p. 
251. Am preluat expresia fals misticism, deoarece serveşte 
mai bine expunerii noastre, în sensul în care l-au folosit atât 

Departe de aparenţele atractive şi performanţe¬ 
le metafizice senzaţionale oferite de falsul misti¬ 
cism, viaţa spirituală în Ortodoxie presupune o 
creştere morală a omului credincios, creştere fără 
de care orice experienţă religioasă îşi pierde legiti¬ 
mitatea. Sfinţii Părinţi au formulat cel mai limpe¬ 
de învăţătura despre treptele desăvârşirii creştine 
sau ale urcuşului duhovnicesc 6 . Cea dintâi treap¬ 
tă, întotdeauna ocolită sau doar simulată de falşii 
mistici, este curăţirea sufletească şi trupească de 
patimi (treapta nevoinţelor ascetice), fără de care 
nimeni nu poate spori şi nici nu-L poate vedea 
(cunoaşte, înţelege) pe Dumnezeu. Urmează treap¬ 
ta contemplării duhovniceşti a raţiunilor divine 
din natură şi din Scriptură. Elanul minţii în cu¬ 
noaşterea iubitoare a lui Dumnezeu, după ce au 
fost depăşite toate piedicile păcatului, se intensifică 
progresiv, pe măsura unirii cu Mântuitorul Hristos 
prin rugăciune neîncetată. Astfel, intrând în odihna 
iubirii dumnezeieşti, omul păşeşte pe treapta a 


Părintele Stăniloae, cât şi I.P.S. Antonie Plămădeală. Terme¬ 
nul misticism s-a acreditat în afara Bisericii, însemnând o ex¬ 
perienţă spirituală de obicei contrafăcută, iraţională, dez¬ 
echilibrată. In teologie, se foloseşte specificarea de fals misti¬ 
cism pentru a se ocoli confuzia cu viaţa mistică autentică tră¬ 
ită prin Sfintele Taine şi prin celelalte rânduieli ale Bisericii. 

6 In Ortodoxie, creşterea spirituală a omului spre măsura 
bărbatului desăvârşit - Iisus Hristos - nu se săvârşeşte doar 
prin puterile omeneşti limitate, ci printr-o neîncetată siner¬ 
gie (conlucrare) între nevoinţa omului şi harul dumnezeiesc. 

treia, a îndumnezeirii prin har, a părtăşiei tot mai 
depline la viaţa şi fericirea dumnezeiască. 

Pe de altă parte, „credinciosul angajat de dez¬ 
echilibrul său într-o experienţă falsă stabileşte re¬ 
laţii arbitrare între cauze şi efecte, face abstracţie 
de corelaţia obiectivă şi raţională dintre fenomene 
şi se antrenează în excese şi generalizări unilatera¬ 
le. Mizează şi pe false intuiţii şi principializează 
sentimente nebuloase, accentuând până la exclu¬ 
sivitate pe afectivitate, în dauna vieţii raţionale, a 
simţirii raţionale de care vorbesc Părinţii. Ortodoxia 
a pus un accent deosebit pe paza minţii şi a inimii, 
pe introducerea minţii în inimă, care are şi acest 
sens de colaborare a intelectului cu simţirea." 7 

Plecând de la acest dezechilibru duhovnicesc 
între raţiune şi simţire, între cunoaşterea (şi îm- 
proprierea trăirii) Tradiţiei Bisericii şi simularea ei 
fragmentară la exterior, „credinciosul" angajat în 
false experienţe mistice se îndepărtează de repere¬ 
le unei vieţi religioase sănătoase, luându-şi liber¬ 
tatea nu numai de a crea alte repere (cele proprii îi 
devin singurele normative), ci şi de a le propaga 
între apropiaţii lui. Aşadar, cunoaşterea şi asimila¬ 
rea Tradiţiei ortodoxe autentice fereşte orice cre¬ 
dincios ortodox de excese, de exagerări şi de erori 
dogmatice şi mistice, uneori chiar fatale mântuirii 
personale şi comunitare prin Biserică. 

7 1.P.S. Antonie Plămădeală, Falsul misticism. încercare de ti¬ 
pologie, în volumul Tradiţie şi libertate în spiritualitatea ortodoxă, 
Colecţia Axios, Editura Pronostic, Bucureşti, 1995. p. 326. 

2.1. Cauzele falsului misticism 


Cauzele falsului misticism sunt multiple. De 
cele mai multe ori ele se conjugă în proporţii dife¬ 
rite de la caz la caz, nuanţând într-un fel specific 
fiecare deviere mistică. Le putem totuşi prezenta 
în felul următor: 

a) Unele sunt cauze ivite dintr-o viaţă spirituală 
degenerată în superstiţii şi practici oculte. „Mulţi 
dintre cei care practică formele magiei şi ale su¬ 
perstiţiei socotesc că nu păcătuiesc faţă de 
Dumnezeu, ci chiar II servesc. Ceea ce dă 
practicilor magice un caracter de fals misticism 
este convingerea celor ce recurg la ele că intră 
oarecum în contact cu lumea de dincolo, 
supranaturală." 8 Tocmai această ofertă a 
contactului şi a ajutorului imediat ce vine din 
lumea nevăzută atrage mulţi oameni spre 
respectivul domeniu. Superstiţia împreună cu 
erezia şi ateismul formează triada infernală cu 
care diavolul ameţeşte minţile oamenilor, 
deviindu-i de la dreapta credinţă în Dumnezeu 
spre căile pierzării veşnice. 

b) Alte cauze sunt cele patologice, bolile şi deran¬ 
jamentele psihice, care produc şi alimentează dese¬ 
ori falsul misticism. Unele tulburări şi stări de 
boală se datorează multora dintre aşa-numitele 


8 Preot prof. Dumitru Stăniloae, op. cit., p. 252. 

viziuni şi comunicări cu fiinţe din alte lumi. „Ele 
sunt susţinute însăşi de o frământare religioasă în 
cei ce le produc, ca şi în cei care le acceptă, spre 
deosebire de manifestările ocultismului, care sunt 
lipsite de o frământare religioasă, deşi sunt însoţi¬ 
te şi ele de un fior al întâlnirii cu nevăzutul. Dar, 
dacă privim atent, observăm că şi frământarea re¬ 
ligioasă la subiectele producătoare de false viziuni 
este bolnăvicioasă." 9 

c) Intre cauzele morale ale evlaviei false amintim 
ignoranţa, lăcomia şi prezumţia (închipuirea de 
sine). Deseori azi, mentalitatea magică, lăcomia şi 
prezumţia se întâlnesc în unul şi acelaşi impostor, 
care, exploatând ignoranţa creştinilor, devine pro¬ 
motorul pe scară largă al unor experienţe şi feno¬ 
mene paranormale. 10 Insă „formele epidemice ale 
falsului misticism sunt un semn trist de înapoiere 
religioasă generală şi un certificat ruşinos pentru 
păstorii sufleteşti ai unui popor. (...) 

Neştiinţa este, aşa cum spunea Sfântul Marcu 
Ascetul, maica tuturor relelor. Ea este unul dintre 
cei trei uriaşi puternici ai diavolului (alături de ui¬ 
tare şi nepăsare), sub ocrotirea cărora se furişează 
toate patimile în suflet. De aceea, omul are datoria 
să lupte necontenit pentru alungarea din sine a 
neştiinţei. (...) La adăpostul ignoranţei se insta¬ 
lează în suflet şi falsul misticism." 11 Din ignoranţă 


9 Ibidem, p. 257. 

10 Vezi şi Partea a doua a lucrării de faţă. 

11 Preot Prof. Dumitru Stăniloae, op. cit., p. 263. 

şi neştiinţa crasă a naturii şi legilor ei apare o gra¬ 
vă confuzie între lumea naturală şi cea supranatu¬ 
rală, depreciindu-le pe amândouă şi neapreciind 
niciodată raportul just dintre ele. Or, a pune 
intervenţiile supranaturale şi personale ale lui 
Dumnezeu în rând cu manifestările unei naturi 
impersonale înseamnă a uita că trebuie să trecem 
prin graniţa învierii cu Mântuitorul Hristos pentru 
a ne întâlni cu lumea supranaturală. Iar cine con¬ 
sideră obiecte şi lucrări ale naturii drept acţiuni 
„divine" supranaturale, făcând o totală abstracţie 
de relaţia sa şi a lumii cu Hristos, acela nu se 
ridică la Dumnezeu adevărat. Cel mai presus de 
natură, ci se închină la idoli şi, prin ei, la demoni. 

„Dar falsul misticism e alimentat nu numai de 
o ignoranţă de ordin intelectual, ci şi de o ignoran¬ 
ţă de ordin moral. Datorită acestei ignoranţe, cre¬ 
dinciosul aşteaptă scăparea de anumite greutăţi 
nu de la o îndreptare a vieţii sale, ci de la miracole 
care îl dispensează de eforturi morale în vederea 
îndreptării vieţii sale. Asemenea miracole i se pro¬ 
mit nu numai de vrăjitori, ci, din păcate, şi de unii 
păstori sufleteşti, care prezintă rugăciunea lor ca 
deplin eficace prin ea însăşi, fără să fie însoţită şi 
de rugăciunea şi îndreptarea morală a credincio¬ 
şilor. (...) Rugăciunea îşi are totuşi rolul principal 
tocmai în faptul că se face piatră de hotar pentru o 
viaţă îndreptată sau susţine o astfel de viaţă. De 
aceea, e necesară şi rugăciunea credinciosului, nu 
numai a preotului, pentru scăparea de necazuri. 


21 



Orice preot ar trebui, prin urmare, să facă ceea ce 
fac cei mai mulţi: să folosească prilejurile când 
credincioşii vin să-i ceară ajutorul pentru a scăpa 
de necazuri pentru a le da o învăţătură despre via¬ 
ţa pe care trebuie să o ducă. Sfinţii Părinţi arată 
necontenit cum întreaga fericire şi mântuire a oa¬ 
menilor depinde de virtuţile lor. (...) Trebuie să ju¬ 
decăm lucrurile cu sinceritate şi să răspundem cin¬ 
stit la întrebarea: în ce proporţie se află în credin¬ 
cioşii noştri preocuparea pentru Jertfa şi învierea 
lui Hristos, pentru mântuirea prin împreuna- 
răstignire cu El faţă de patimi, faţă de omul păca¬ 
tului şi al egoismului, cu preocuparea pentru scă¬ 
parea din diferitele necazuri ale vieţii prin tot felul 
de practici care nu au nici o legătură cu opera de 
răscumpărare a Domnului şi cu angajamentele mo¬ 
rale care decurg din ea? Să recunoaştem că toţi 
avem o parte de vină pentru această situaţie, dacă 
nu pentru promovarea pozitivă a acestor practici şi 
preocupări, semne ale necunoaşterii înaltei esenţe a 
creştinismului, cel puţin pentru puţina noastră 
râvnă în opera de luminare a credincioşilor! 

O a doua cauză morală, care creează fenomene 
de fals misticism, este lăcomia. Lăcomia susţine 
practicile vrăjitorilor 12 , dar o întâlnim, din păcate, 
şi la unii slujitori ai altarelor, care tolerează igno¬ 
ranţa religioasă a credincioşilor, dându-se drept 


12 Şi ale altor „prooroci" care se declară făcători de mi¬ 
nuni (n.n.). 

făcători de adevărate miracole. învăţarea credin¬ 
cioşilor că scăparea de necazuri depinde, în pri¬ 
mul rând, de o viaţă de muncă şi seriozitate mo¬ 
rală, nu convine nici acestor falşi păstori, (pentru 
că pierd rolul de fac-totum bine remunerat), nici 
credincioşilor (căci le pune povara unor îndatoriri 
de viaţă şi a unor responsabilităţi al căror gust nu 
se capătă decât cu vremea, după o anumită creşte¬ 
re moral-spirituală a omului). Predica stăruitoare, 
învăţarea, sfătuirea credincioşilor nu sunt însoţite 
sau urmate numaidecât de o monedă, ca hârtiuţa 
de la acatist. Şi se preferă moneda credinciosului 
în locul mântuirii lui. Astfel, credinciosul e lăsat în 
întuneric, în loc să fie luminat necontenit asupra 
însuşirilor lui Dumnezeu, asupra jertfei lui 
Hristos, asupra condiţiilor morale cu ajutorul 
cărora omul poate creşte în unirea cu Hristos şi se 
poate mântui. Fără multă greutate, creându-şi o 
faimă din interesele materiale, aceşti falşi păstori 
încep să creadă ei înşişi că au puteri miraculoase. 

Şi iată cum o a treia cauză morală care susţine 
falsul misticism este prezumţia ! Prezumţia este 
specifică oricărei mentalităţi magice. Căci, în vre¬ 
me ce mentalitatea religioasă cere smerit ajutorul 
lui Dumnezeu, mentalitatea magică, necunoscând 
pe Dumnezeu ca Persoană liberă, ci crezând doar 
în forţe impersonale, deci lipsite de libertate, soco¬ 
teşte că poate dispune de ele, deci îl face pe cre¬ 
dincios să se creadă superior lor. Dar, în păcatul 
acesta cad uşor şi unii monahi. (...) Puterea lui 

Dumnezeu e cerută cu smerenie, rămânând ca 
Dumnezeu să o dea sau nu, după bunăvoinţa Lui. 
Cine se bizuie pe puterile supranaturale ca pe niş¬ 
te puteri ce stau la dispoziţia lui se arată ca fiind 
stăpânit de o mentalitate vrăjitorească. Când 
vreun preot sau călugăr cere unei mame să-i adu¬ 
că fotografia fiului dispărut şi când, după ce i se 
aduce şi priveşte la fotografie, declară pe un ton 
sigur «Ţi-1 aduc!» se comportă nu ca un repre¬ 
zentant al religiei, ci al magiei, adică se socoteşte 
nu slujitorul smerit al lui Dumnezeu, ci dispună- 
torul anumitor puteri obscure." 13 

O dată cu invazia sectelor neoprotestante s-a 
extins şi la noi în ţară mentalitatea pasivismului 
moral ce-şi trage seva din teoria răscumpărării din 
protestantism: Mântuitorul Hristos a săvârşit totul 
pentru om, acesta neavând altceva de făcut decât 
să-L accepte formal ca Domn, fără nici o străduin¬ 
ţă către sfinţenie. Dar în Ortodoxie Părinţii insistă 
pe virtutea trezviei, care fereşte sufletul de încolă¬ 
cirile duhului viclean şi-l ţine pe om cu mintea la 
Dumnezeu şi cu picioarele pe pământ. Toată viaţa 
morală a acestor „creştini" 14 este dominată, dacă 
nu şi de patimi grosolane, cel puţin de mândrie şi 
închipuire de sine. Sunt îmbătaţi de lăudăroşenie. 
Tocmai de aceea îi dispreţuiesc pe ceilalţi care nu 
sunt ca ei şi în rugăciunea lor colcăie duhul 


13 Preot prof. Dumitru Stăniloae, op. cit., pp. 267-269. 

14 Nu numai a sectanţilor, ci chiar şi a unora dintre cei 
care se declară „ortodocşi". 

necurat. Nelucrându-şi credinţa prin fapte bune 
faţă de semeni (deoarece le consideră inutile 
mântuirii), ei se refugiază într-o lume imaginară, 
considerându-se „aleşi" şi mereu demni de mesaje 
şi intervenţii speciale ale lui Dumnezeu. Din cele 
prezentate până aici se poate observa clar „o 
oboseală, o lipsă de curaj în faţa vieţii, o teamă de 
viaţă, un refugiu în falsa mângâiere că Dumnezeu 
sau cine ştie ce forţă supranaturală face totul în 
locul omului. E a patra cauză a falsului misticism. 
E un alt aspect al stării nesănătoase pe care o 
susţine. (...) Omul trebuie să îmbrăţişeze realitatea 
şi în ea să lucreze. E greşit să o lase pe aceasta în 
seama lui Dumnezeu, iar el să se refugieze fricos 
în lumea ireală a visurilor. Falsul misticism este în 
definitiv fuga de realitatea creată de Dumnezeu 
într-una visată de om, o fugă de realitatea prin 
care se ajunge la Dumnezeu în una care nu are nici 
o ieşire, nici un drum spre Dumnezeu." 15 


2 . 2 . Formele falsului misticism 


Formele falsului misticism sunt şi ele multe. 
Trăgându-şi puterea din izvoarele prezentate 
până acum, falsul misticism se ramifică totuşi în 
trei direcţii principale de manifestare. Le vom 


15 Preot prof. Dumitru Stăniloae, op. cit., pp. 271-272. 

expune în continuare pe scurt, insistând asupra 
detaliilor doar acolo unde este nevoie. 

a) Domeniul ocultismului, al magiei şi al supersti¬ 
ţiei 16 , cu următoarele forme: practicile vrăjitoreşti, 
descântecele, ghicirile şi prezicerile (prin cuvânt, 
fie în stare de transă, fie pe baza interpretării unor 
semne şi a visurilor), considerarea unor zile, nu¬ 
mere sau evenimente ca norocoase, purtarea de 
talismane, astrologia, horoscopul, spiritismul, teo- 
zofia, bioenergia, radiestezia, parapsihologia. 

Dumnezeu a interzis sub grele ameninţări, 
aceste practici încă din Vechiul Testament 17 : 

„Să nu alergaţi la cei ce cheamă morţii, pe la vrăji¬ 
tori să nu umblaţi şi să nu vă întinaţi cu ei. Eu sunt 
Domnul Dumnezeul vostru." (Levitic 19, 31) 

„De se va ridica în mijlocul vostru un prooroc sau 
văzător de vise şi va face înaintea ta semn şi minune, şi 
se va împlini semnul sau minunea aceea, de care ţi-a 
grăit el, şi-ţi va zice atunci: să mergem după alţi dum¬ 
nezei, pe care tu nu-i ştii şi să le slujim acelora, să nu 
ascidţi cuvintele proorocului aceluia sau ale acelui vă¬ 
zător de vise, că prin aceasta vă ispiteşte Domnul 
Dumnezeul vostru, ca să afle de iubiţi pe Domnul 


16 Se prezintă ca o cale comodă, pentru că nu cere nici un 
efort moral, dar tocmai de aceea este o pantă pe care omul 
decade de la demnitatea de fiinţă liberă şi spirituală. 

17 Vezi şi 2 Paralipomena 33, 1-6, unde sunt arătate păca¬ 
tele apostaziei lui Manase: idolatrie, magie, fermecătorie, 
vrăjitorie, chemarea duhurilor morţilor. 

Dumnezeul vostru din toată inima voastră şi din tot 
sufletul vostru. Domnului Dumnezeului vostru să-I 
urmaţi şi de El să vă temeţi; să păziţi poruncile lui şi 
glasul lui să-L ascultaţi; Lui să-I slujiţi şi de El să vă 
lipiţi. Iar pe proorocul acela sau pe văzătorul acela de 
vise să-l daţi morţii, pentru că v-a sfătuit să vă abateţi 
de la Domnul Dumnezeul vostru, Cel ce v-a scos din 
pământul Egiptului şi v-a izbăvit din calea robiei, 
dorind să te abată de la calea pe care ţi-a poruncit 
Domnul Dumnezeul tău să mergi; pierde dar răul din 
mijlocul tău." (Deuteronom 13,1-5) 

întâlnim şi astăzi aceste practici demonice (poa¬ 
te chiar mai rafinate ca prezentare) amestecate 
deseori cu unele practici necanonice 18 , pe care toţi 
impostorii şi proorocii diavolului le fac publice 
prin mijloace de comunicare în masă. Sesizăm ast¬ 
fel o ofensivă susţinută a demonismului şi a păgâ- 
nismului care asaltează azi, mai mult ca oricând, 
spiritualitatea creştină (în general) şi cea 
românească (în special). 

Fel de fel de vrăjitori, de ghicitori şi de prezică¬ 
tori sau de posedaţi ai unor „puteri paranormale" 
îşi oferă serviciile pentru a dezlega farmece 19 . 


18 Vezi şi Capitolul 5 al prezentei lucrări. 

19 După ce le spun oamenilor că au asemenea „făcături" 
necurate, şarlatanii se şi oferă să-i ajute să iasă din starea 
disperată pe care le-au inoculat-o prin sugestie. Deseori, su¬ 
gestia vrăjitorului rămâne fixată în mintea omului vreme în¬ 
delungată, întreţinându-i acestuia o stare de frică aproape 
paralizantă, o dependenţă aproape psihotică de vrăjitor. 


27 



blesteme 20 , drumuri 21 şi cununii 22 , pentru a des¬ 
coperi autorii unor furturi, pentru a prezice 


Apare şi aici intervenţia nevăzută a duhurilor rele, care-i 
domină atât pe vrăjitor, cât şi pe clienţii lui. 

20 Orice om care săvârşeşte păcatul cade sub blestemul lui 
Dumnezeu (ca şi Adam) şi sub farmecele diavolului. De 
aceea este nevoie de o purificare morală, de un efort fizic şi 
spiritual pentru ca omul să iasă de sub dominaţia păcatului. 
Vrăjitorii vorbesc oamenilor de nişte blesteme omeneşti care 
îi apasă, dar nu le spun nimic de blestemul păcatelor pro¬ 
prii. Astfel, ei deturnează atenţia omului de la relaţia lui cu 
Dumnezeu la orizontala lumii acesteia. Or, pentru a ieşi de 
sub blestemul păcatelor este nevoie de Spovedanie la preot, 
de rugăciune şi de împlinirea canonului cuvenit pentru 
îndreptare. 

21 După spusele acestor speculanţi, dacă cineva „are dru¬ 
murile legate" în viaţă înseamnă că „nimic nu i se leagă", 
deoarece alţii i-au făcut vrăji, iar el trebuie să scape de ele tot 
printr-un apel la vrăjitorie. Se vede şi aici tendinţa de evitare 
a îndreptării morale a vieţii. Or, pentru păcatele noastre ne 
îngăduie Dumnezeu tot felul de încercări şi obstacole în vi¬ 
aţă, ca prin ele să ne oprească de pe calea pierzării şi să ne 
aducă pe calea mântuirii. 

22 „A dezlega cununiile" cuiva înseamnă, în înţelesul to¬ 
tal deformat al vrăjitoriei, a-1 ajuta pe cineva să iasă de sub 
„legătura" unor farmece sau vrăji făcute de alţii şi să se 
(re)căsătorească mai repede. Unii tineri, după ce divorţează 
(neştiind că divorţul nu e o soluţie, ci un eşec), caută să fie 
dezlegată legătura Cununiei lor de la Biserică prin vrăjitorie 
(numai ideea este în sine o gravă abatere, darămite practi¬ 
ca!). Fetele sunt cel mai adesea victimele acestor impostori, 
ele alunecând rapid într-o stare de frică şi deznădejde, motiv 
pentru care umblă disperate din vrăjitoare în vrăjitoare. Or, 
înţelesul creştin real al dezlegării cununiilor este slujba de 
binecuvântare a tinerilor căsătoriţi, care se săvârşeşte în a 
opta zi de la Cununia lor. In unele părţi ale ţării, la nuntă. 

viitorul 23 , pentru a-i ajuta pe oameni să iasă rapid 
din încurcături financiare sau de sănătate şi pentru 
multe alte „rezolvări" ale problemelor familiale şi 
sociale. 

Circulă şi azi printre credincioşi încă multe su¬ 
perstiţii şi idei fixe, care duc oamenii la mari con¬ 
fuzii şi buimăceli în credinţă. Exemplificăm câteva 
dintre ele: 

1) legate de existenţa predestinaţiei (soarta), a 
horoscopului sau zodiacului, care ar dicta impla¬ 
cabil viitorul şi viaţa omului 24 ; 

2) legate de unele zile 25 (că marţi sunt trei cea¬ 
suri rele), numere 26 (că 13 aduce ghinion) sau 


mirii îşi pun pe cap cununii (coroniţe) din flori, flori ce sim¬ 
bolizează fecioria lor şi prospeţimea noi familii. Aceste 
cununii sunt purtate de tineri până în a opta zi de la nunta 
lor, când merg la biserică şi preotul li le desface de pe cap, 
citindu-le rugăciunile de binecuvântare. Observăm cum dia¬ 
volul a reuşit să devieze în mintea omului de azi sensul creş¬ 
tin adevărat al „dezlegării cununiilor" spre un înţeles total 
pervertit şi opus. 

23 Unii prezicători folosesc metode „consacrate" de ghicit 
(în cărţi, în bobi, în palmă, în cafea, în vise etc.), alţii le des¬ 
chid cartea (vezi capitolul cu practici necanonice), alţii intră 
într-o transă din care „le spun totul". Oricum, sunt şi acestea 
o sugestionare a „clientului" şi o înşelare a lui. 

24 De aceea mulţi consultă horoscopul zilei sau prezicătorul, 
pentru a şti de ce să se ferească sau ce să facă. Este şi aici o formă 
de manipulare psihică a maselor prin sugestie şi autosugestie. 

25 Toate zilele sunt create de Dumnezeu şi sunt sub pro¬ 
nia Lui. Este o gravă eroare considerarea că ziua de marţi e 
„mai puţin bună" decât celelalte. Iar diavolul şi propria lor 
ignoranţă îi pot ţine pe oameni chiar toată viaţa într-o 

evenimente (că dacă te întorci din drum sau vezi 
un preot 27 sau îţi taie o pisică neagră calea îţi va 
merge rău, că dacă auzi o cucuvea cântând va 
muri cineva, că dacă treci pragul casei cu piciorul 
stâng sau dacă „te mănâncă nasul" nu vei reuşi în 
ce vei face etc.), considerate aducătoare de pagubă 28 ; 

3) legate de unele obiecte care, atunci când sunt 
păstrate, „poartă noroc" 29 . 

Explicitarea bolilor trupului pe baza filosofiilor 
orientale, ca fiind cauzate de „dezechilibre şi gâtu¬ 
iri ale circulaţiei energiilor yin şi yang" sau pe 


asemenea stare de rătăcire şi frică. O altă greşeală este aceea 
că pe acatistele date vineri şi duminică la biserică oamenii se 
roagă ca unei persoane „la sfânta zi de azi", în loc să se 
adreseze lui Dumnezeu, Creatorul şi Stăpânul timpului. 

26 Dintr-un asemenea fixism s-a născut ideea că unele nu¬ 
mere sunt mai „norocoase" decât altele. Găsim şi în unele 
„reţete duhovniceşti" asemenea cifre magice ataşate lumână¬ 
rilor, picăturilor de ulei sfinţit şi bucăţelelor de anafură, cifre 
care neapărat trebuie să fie respectate, fiind mai importante 
decât însuşi actul de cult, care trebuie săvârşit cu sfială, cu 
credinţă şi cu dragoste. 

27 Vedeţi ce pervertire a întâlnirii cu preotul? Or, preotul, 
care e trimisul lui Dumnezeu, aduce prin prezenţa şi bine¬ 
cuvântarea lui prezenţa şi binecuvântarea lui Dumnezeu. 

28 Tocmai pentru a preveni o eventuală întâmplare rea 
unii „bat în lemn" (altă superstiţie destul de răspândită). 

29 In vechime, aceste obiecte erau idolii, amuletele, fetişii, 
medalioanele unor zei etc. Azi, ceea ce e foarte grav, unii 
cred că şi iconiţele şi cărticelele religioase de buzunar au ace¬ 
eaşi folosinţă. Nu mai văd în ele sensul de a-i ajuta spre o re¬ 
laţie personală de rugăciune şi iubire către Dumnezeu, ci so¬ 
cotesc că simpla lor prezenţă în buzunar îi scuteşte de orice 
demers moral şi duhovnicesc. 


30 




baza speculaţiilor radiesteziste ca fiind produsul 
influenţei unor „interferenţe malefice ale energi¬ 
ilor cosmice şi telurice" nu are nimic comun cu 
Adevărul, deoarece omul nu este la discreţia ener¬ 
giilor cosmice impersonale care-i strivesc existenţa 
şi libertatea, ci este persoană infinit superioară lu¬ 
mii neraţionale. Iar a susţine predestinaţia cosmi¬ 
că dictată de stele (cum susţine astrologia, cu va- 
riaţiunile ei pe aceeaşi temă - zodiacul şi horosco¬ 
pul) este o gravă erezie întrucât: a) îl face pe om 
inferior lumii neraţionale, care-i anihilează orice 
tendinţă de libertate, şi b) omul nu ar mai avea 
răspunderea păcatului, deoarece stelele i-au im¬ 
pus cu necesitate să facă totul 30 . 

Este departe de cei care practică şi promovează 
formele de spiritism şi parapsihologic intenţia de a-L 
chema pe Dumnezeu cel Adevărat în ajutor. Dată 
fiind prezenţa în doctrina acestora a multor erezii 
(contrare învăţăturii lui Iisus Hristos şi a Bisericii 
Ortodoxe) şi superstiţii, este limpede că ei nu lu¬ 
crează cu Dumnezeu cel viu, ci cu un „dumne¬ 
zeu" care i-a şi inspirat în învăţătura lor pierzătoa¬ 
re de suflet şi îi şi ajută în „lucrătura" lor. De 
aceea, pentru a fi credibili în faţa oamenilor care 
mai ştiu ceva despre Dumnezeu, aceşti prooroci 
ai satanei se îmbracă în „haine de oi, iar pe 


30 în acest caz, vina păcatului este aruncată chiar asupra 
lui Dumnezeu, Cel ce a creat stelele şi mişcarea lor. Aici se 
vede inspiraţia şi intenţia diavolului care-L urăşte pe 
Dumnezeu şi vrea ca şi oamenii să-l urmeze. 

dinăuntru sunt lupi răpitori" (Matei 7,5), 
afişându-şi „credinţa" prin icoane pe pereţi, prin 
diverse rugăciuni spuse la începutul şedinţei şi 
chiar prin sfătuirea clienţilor de a merge mai întâi 
la Biserică, pentru ca „tratamentul" să aibă efect 
deplin 31 . Diavolul, invocat prin diverse practici şi 
mantre 32 rostite de ei într-o atmosferă hipnotică, 
nu întârzie nici el să-şi facă simţită prezenţa şi 
acţiunea. Deseori, însuşi „proorocul" intră în extaz 
sau în transă 33 , inducându-le prin sugestie aceeaşi 
iluzie şi stare psihică şi celor care-i suportă 
„tratamentul spiritist". Cu toate că unii dintre cei 
care-1 consultă simt o aparenţă de bine şi chiar îi 
mulţumesc „proorocului" pentru aceasta, totuşi 
succesul aparţine diavolului care urmăreşte 
pierderea sufletelor prin erezii şi prin patimi, chiar 
în ciuda unui folos trupesc al omului consultat. 
Iată ce zice însuşi Mântuitorul Hristos referitor la 
asemenea prooroci: 

„Mulţi îmi vor zice în ziua aceea: Doamne, Doamne, 
au nu în numele tău am proorocit şi nu în numele Tău 
am scos demoni şi nu în numele Tău minuni 
multe am făcut? Şi atunci voi mărturisi lor: Niciodată 


31 Mulţi bioenergeticieni şi radiestezişti fac aşa. 

32 Cuvinte a căror repetare se consideră că provoacă ime¬ 
diat un efect sigur. 

33 La mulţi se poate distinge clar fenomenul posesiei de¬ 
monice datorită unor mişcări rapide şi unor cuvinte ne¬ 
controlate. Asemenea transă o trăiesc şi sectanţii penticostali 
când „vorbesc în limbi" inexistente şi fără nici un folos. 

nu v-am cunoscut pe voi. Depărtaţi-vă de la Mine cei 
ce lucraţi fărădelegea." (Matei 7, 22-23) 

Profeţiile, semnele şi minunile „paranormale" 
săvârşite de aceşti înşelători se pot explica prin 
aceea că ei folosesc conjugat mai multe metode: 
frauda (trucajul, scamatoria), sugestia şi iluzia co¬ 
lectivă şi chiar conlucrarea directă cu diavolul 34 . 
„Este un păcat grav pentru un creştin, fiu al 
Bisericii şi al lui Hristos, să creadă că Dumnezeu 
are nevoie, pentru a Se descoperi oamenilor, de 
mesageri care ciocănesc în pereţi şi în mobile, fac 
să danseze mesele şi să alerge paharele sau se 
pretează la cele mai ridicole şi uneori, dez¬ 
gustătoare exhibiţii. Nu numai doctrina revelată, 
dar şi cel mai elementar bun simţ respinge astfel 
de lucruri." 35 

b) Domeniul patologicului, cu forme mai uşoare 
sau mai puţin grave de manifestare, cu tendinţe 
de extindere mai mult sau mai puţin accentuate. 

Boala psihică, fie moştenită genetic, fie instalată 
prin educaţie (teroare în familie ori răsfăţ), fie dez¬ 
lănţuită în urma unor şocuri emoţionale (bucurii 
euforice, crize sentimentale, rateuri în viaţă), ge¬ 
nerează în imaginaţia omului unele idei fixe. 


34 Unii vrăjitori sunt efectiv vânduţi diavolului, care îi 
ajută din plin la realizarea scopurilor propuse în şedinţa de 
vrăjitorie. 

35 Diac. prof. Emilian Vasilescu, Spiritismul O primejdie 
religioasă, morală şi socială, în revista „Studii Teologice", nr. 
7-9,1953, p. 467. 

obsesii, halucinaţii şi viziuni mai mult sau mai 
puţin religioase. Caracteristică psihopatologiei 
este prezenţa halucinaţiilor, a vedeniilor cu 
conţinut fantastic. „Dar, falsul misticism se 
întreţine nu numai prin halucinaţii, ci şi prin 
iluzii. La halucinaţie este mai întâi ideea, 
reprezentarea mintală, apoi senzaţia, sau imaginea 
cu aparenţă de realitate. La iluzie este întâi o 
senzaţie reală şi apoi o idee, o reprezentare falsă 
despre ea, o interpretare greşită a ei. Dacă 
halucinaţia este mai ales, apanajul celor bolnavi, 
iluzia nu presupune numaidecât o boală." 36 Ea 
apare în general acolo unde este o percepţie 
superficială a realităţii şi a vieţii religioase, o 
confuzie şi o ignoranţă propice răspândirii 
falsului misticism. 

Totuşi, în unele forme patologice de fals misti¬ 
cism un rol important în întreţinerea acestei atitu¬ 
dini îl deţine folosirea substanţelor halucinogene 
(băuturi, droguri) şi a muzicii (psihedelice), prin 
care „misticii" îşi provoacă rapid şi-şi întreţin ve¬ 
deniile şi extazurile. Cu toate că unii mistici psiho¬ 
paţi îşi cunosc şi recunosc starea de boală 37 , sunt 


36 p r eot prof. Dumitru Stăniloae, op. cit., p. 262. 

37 Deseori, boala psihică se instalează într-un om împăti¬ 
mit, ca urmare a păcatelor personale sau ale părinţilor, păca¬ 
te repetate până la stadiul de „a doua natură". Degenerarea 
psihică şi fizică ce o produc patimile, cumulată cu şocurile 
emoţionale, poate fi cauza multor devieri mistice de natură 
patologică. Unii dintre aceşti oameni bolnavi sunt conştienţi 
de păcatele lor şi luptă cu ele, încercând să riposteze la obse- 

printre ei şi unii care devin de bunăvoie înşelători 
ai bunei credinţe a oamenilor, promovându-şi în 
public, cu mare avânt, „profeţiile apocaliptice" 38 . 

c) Domeniul ignoranţei şi al relei credinţe, cu ne¬ 
număratele lui expresii, atât la nivel individual, 
cât şi social. 

Ca o consecinţă firească a secularizării globale, 
tot mai mulţi oameni se complac într-o stare „căl- 
dicică", fără nici o angajare susţinută în viaţa 
morală şi raţională. E mult mai comod să împli¬ 
neşti formal şi exterior nişte rituri de cult decât să 


siile ce le revin din subconştient şi la sugestiile înfricoşătoare 
ale diavolului, căruia nu-i convine să piardă pe cineva de 
client. Aici se poate vedea răutatea şi viclenia duhurilor rele 
care „vatămă şi schimbă mintea omenească" (Molitva a patra 
a Sfântului Ioan Gură de Aur, vezi în Aghiazmatar). 

38 Ca în cazul „profeţilor" Hâncu şi Istrate, cei care au 
creat o mare panică între oameni tot proorocind cutremure 
din 2000 încoace. Sectanţii sunt dominaţi şi ei de aceeaşi te¬ 
roare a sfârşitului cu care îi molipsesc şi pe prozeliţii lor. Ei 
sunt mai degrabă făcători de tulburare decât făcători de 
pace. Iar cei ce fac yoga spun că prin anii 2100 un asteroid 
uriaş va lovi Pământul şi va provoca un adevărat dezastru 
cosmic, motiv pentru care ei se mobilizează într-o acţiune 
colectivă de respingere a asteroidului, aşezându-se toţi la fi¬ 
ecare 3 ore cu faţa şi cu palma dreaptă întinsă spre nord. E 
într-adevăr ridicol. De ce nu se roagă la Dumnezeu, Cel ce 
are toată puterea în cer şi pe pământ, şi se amăgesc cu ideea 
că ar putea rezolva ei singuri problema (care, real, nici nu 
există)? Din mândrie, bineînţeles. Insă tema cataclismelor 
apocaliptice este reluată obsesiv şi în filmele americane, 
unde sfârşitul iminent al omenirii este evitat prin intervenţia 
„minunată" a unor supereroi, salvatori ai Pământului. 

te străduieşti să înţelegi şi să trăieşti curat credinţa 
ortodoxă. De aceea, foarte mulţi impostori, mânaţi 
de rea-credinţă, propun azi o serie de „reţete sigu¬ 
re", care în mod automat îl pun pe omul credul 
într-o bună relaţie cu Dumnezeu sau îi rezolvă 
imediat toate problemele 39 . 

Deseori azi, aceste tendinţe de fals misticism 
sunt atât de amestecate, încât este foarte greu să le 
distingi originile şi scopurile după care se desfă¬ 
şoară în societate, mai ales când în spatele multor 
mişcări de degenerare religioasă 40 sunt şi cercuri 
politice internaţionale anticreştine 41 . 

Pe baza premiselor expuse mai înainte, se pro¬ 
filează pe plan mondial o altă formă a falsului 
misticism, o formă cosmopolitistă, o revigorare şi 
o integrare globalizantă a tuturor „spiritualităţi- 
lor" păgâne (tradiţionale, orientale şi occidentale) 
în felurite sincretisme filosofico-religioase, care exaltă 
mândria antropocentrică şi spectacolul. Intr-ade¬ 
văr, este o mare performanţă să aduni în aceeaşi 


39 Conştient sau nu, şi sectanţii neoprotestanţi se numără 
printre aceştia. 

40 Ca, de exemplu, mişcarea sincretistă New Age, care 
amestecă rătăcirile păgâne cu învăţăturile creştine, diluând 
şi relativizând Adevărul Revelaţiei dumnezeieşti. 

41 Nu este nevoie să mai spunem că Masoneria are obiec¬ 
tive clar anticreştine, sprijinind şcoli şi iniţiind adevărate cu¬ 
rente de manipulare psihică prin hipnoză şi sugestie în 
masă. Scopul acestora este scopul diavolului: abaterea de la 
calea mântuirii prin Iisus Hristos şi pierzania oamenilor. 

„nouă spiritualitate" raţionalismul sufocant şi 
sentimentalismul nebulos, activismul social şi 
imoralitatea, umanismul ateu şi panteismul dez- 
umanizant, reunind teorii doctrinare contradictorii 
într-o sinteză care se propune treptat lumii ca „re¬ 
ligia viitorului", ca „religia" cea fără Dumnezeu a 
unei noi ere mondiale. Aceasta este, de fapt, 
perspectiva tristă a unei lumi tot mai secularizate, 
tot mai descreştinate: instalarea urâciunii pustiirii 
în locul cel sfânt. Or, Ortodoxia are de spus un 
cuvânt greu la această grea cumpănă a istoriei, 
ea fiind singura cale de mântuire şi de unire a 
oamenilor cu Dumnezeu prin Mântuitorul Iisus 
Hristos, Capul şi Mirele Bisericii. 


3. Tipuri de persoane 
pseudoduhovniceşti 42 


Promotorii unor învăţături şi practici noi, expo¬ 
nenţi ai falsului misticism, străini de Tradiţia şi de 
Duhul Bisericii Ortodoxe, sunt adesea oameni ne¬ 
lămuriţi în probleme de morală, de credinţă şi de 


42 Clasificarea prezentată mai jos este rezumată din lucra¬ 
rea I.P.S. Antonie Plămădeală, op. cit., sq. pp. 345-355. Noi 
ne vom ocupa în continuare numai de devierile mistice şi 
practice prezente în „evlavia" pe care unii şi-o declară drept 
ortodoxă, deşi ele sunt valabile şi pentru alţii. 

viaţă bisericească. Alteori însă ei sunt de-a dreptul 
impostori, care folosesc minciuna ca metodă de 
îmbogăţire materială şi de alterare a bunei credin¬ 
ţe a oamenilor cu care vin în legătură 43 . 


3.1. Tipul patologic 


Tipul patologic, psihopatul, a cărui vocaţie mis¬ 
tică apare datorită unor deranjamente psihice per¬ 
sonale, este un tip de obicei activ, având nume¬ 
roase „convorbiri cu Dumnezeu" şi „vedenii de 
sus", prin care îşi alimentează mândria cu înves¬ 
tirea unor misiuni importante chiar pentru omeni¬ 
rea întreagă. 

între aceşti autointitulaţi „prooroci", unii sunt 
psihopaţi confirmaţi de ştiinţa medicală, iar trata¬ 
rea lor necesită şi o intervenţie clinică (tratament, 
internare în spital). Alţii însă, a căror boală nu e 
întotdeauna şi pentru toţi evidentă, se dau drept 
reprezentanţi ai unei spiritualităţi autentice. 


43 In general, proorocii mincinoşi aduc cu ei o serie de ere¬ 
zii doctrinare şi de practici cu care se manifestă în public. De 
exemplu, cei cu iz oriental aduc cu ei teoriile eretice ale pre- 
destinaţiei şi reîncarnării, teorii nelipsite din suportul doctri¬ 
nar al celor care se ocupă cu yoga, astrologia, bioenergia, ra- 
diestezia, parapsihologia etc.; pentru toţi aceşti oameni rătăciţi 
există încă şansa şi calea revenirii în sânul Bisericii: lepădarea 
definitivă de diavol (şi de toate lucrurile lui) şi unirea cu 
Mântuitorul Hristos prin Sfintele Taine şi virtuţile creştine. 

cucerindu-şi adepţii prin convingerea puternică în 
ceea ce spun, convingere susţinută şi prin manifes¬ 
tări exterioare agresive, uneori chiar ridicole şi 
prin „reţete" proprii de spiritualitate. 

Totdeauna se dau pe sine drept mari personali¬ 
tăţi 44 şi ţin neapărat să fie consideraţi ca atare, 
mergând uneori până la sacralizarea propriilor 
persoane şi obiecte (delir de grandoare). Au ade¬ 
sea „vedenii în duh" sau „convorbiri cu îngeri", 
despre a căror importanţă nu se consultă nicioda¬ 
tă cu Biserica şi pe care niciodată nu le raportează 
la reperele dumnezeieşti ale Sfintei Scripturi şi ale 
Sfintei Tradiţii. Duhurile cu care comunică le dau 
un fel de autonomie în cele spirituale, întărindu-le 
convingerea propriei infailibilităţi astfel încât 
ajung să se propovăduiască pe ei înşişi şi nu pe 
Dumnezeu 45 . Unii ca aceştia nu cunosc nimic de¬ 
spre smerenia adevărată, despre dreapta socotinţă, 
despre deosebirea duhurilor, virtuţi absolut ne¬ 
cesare oricărui creştin drept-măritor. 

Toţi aceşti „prooroci", având „comunicări di¬ 
recte cu Dumnezeu", se cred mai presus chiar şi 
de Sfânta Scriptură, pe care o folosesc ca să-şi 


44 Mesageri, trimişi speciali, mediumi etc. 

45 „Profeteasa" Vassula este un exemplu grăitor. Toate 
cărţile ei sunt pline de manifestările unui duh care are ne¬ 
voie să se prezinte de fiecare dată şi care o încurajează, sti- 
mulându-i mândria. Toţi aceşti „aleşi" ignoră voit sau nu 
mărturisirea Sfântului Apostol Pavel: „Nu ne propovăduim pe 
noi înşine, ci pe Hristosl" (2 Cor 4, 5). 

argumenteze „misiunea", făcând de obicei, propa¬ 
gandă de grup, sacrificând orice pentru grup, 
chiar logica, bunul simţ şi omenia, provocând 
mari crize sufleteşti în ascultătorii naivi şi nepre¬ 
gătiţi şi aproape terorizându-i cu propriile lor 
obsesii şi nelinişti. Lângă ei nu ai sentimentul 
seninătăţii, al odihnei şi al bucuriei pe care-1 tră¬ 
ieşti la întâlnirea cu un om îmbunătăţit, ci o teribi¬ 
lă încrâncenare şi teamă; sunt făcători nu de pace, 
ci de panică. Apogeul dezechilibrului îl ating 
fanaticii, manevraţi clar din umbră de duhurile vi¬ 
clene, care-i aruncă în excese şi exagerări cu totul 
străine de viaţa Bisericii. 


3.2. Tipul primitiv, credulul 

Tipul primitiv, credulul, este omul sănătos la 
minte şi la trup, dar care din motive de neputinţă 
intelectuală este aproape totdeauna ignorant; de¬ 
seori se mulţumeşte cu „lămuriri" strâmbe şi poa¬ 
te fi ucenic credincios al unui „prooroc" de tipul 
întâi. Totuşi se poate îndrepta mai uşor, se poate 
educa prin cateheză. 

In predicile lui, acordă prioritate unor lucruri 
minore, ca regulile de mâncare, de somn, de îm¬ 
brăcăminte, de respectare ad litteram a unor rân¬ 
duieli bisericeşti; obsedat de tipic, are o credinţă 
neluminată de raţiune, consumând excesiv cărţi 

şi cărticele apocrife (gen Epistolia, Talismanul 
Mântuitorului, Visul Maicii Domnului, îndoielnica 
scriere Evanghelia după Toma etc.). De aici, groaza 
aproape paralizantă care-1 îndeamnă să execute, 
fără vreo cercetare lucidă, tot felul de „reţete 
sigure", care circulă între cei de o stare cu el. 

Credinciosul „primitiv" este robul formelor ca¬ 
re fără Duh sunt moarte, fără sens; iar practicarea 
automată, exterioară, riguroasă şi fără cârtire a 
acestor reţete devine atunci un act de magie. în 
fond, atenţia omului îi este deviată de la întâlnirea 
conştientă şi vie cu Dumnezeu, cu Iisus Hristos, la 
simple practici, care prin ele însele pot oferi senza¬ 
ţia falsă a unei vieţi cât se poate de religioase. Ast¬ 
fel, omul se poate desfigura treptat, reducându-şi 
demersul duhovnicesc doar la repetarea exterior- 
formală a unor rânduieli (mai mult sau mai puţin 
bisericeşti), fără a-şi lumina gândirea cu înţelesul 
lor. Se crede lesne împăcat cu Dumnezeu prin 
execuţia corectă şi la timp a formulelor din reţetă, 
după care îşi poate lua libertăţi morale, apărat de 
faptul că această împăcare e astfel sigură şi uşoa¬ 
ră. Tipul primitiv, frecvent printre habotnici şi ne¬ 
instruiţi, printre sectanţii extremişti şi adepţii ve¬ 
chiului calendar la noi, nu-i poate afecta totuşi pe 
oamenii care au o cultură şi pregătire religioasă 
cât de mică şi obişnuitul bun simţ românesc. El 
poate antrena însă mulţimi rămase încă la o 
mentalitate înapoiată şi poate da mult de lucru 

slujitorilor Bisericii, deoarece deturnează cu totul 
spiritul larg, înţelegător şi iubitor al Ortodoxiei. 

„Dacă tipul patologic trebuie internat şi vinde¬ 
cat, tipul primitiv trebuie lămurit prin mijloacele 
pe care Biserica le are la îndemână." 46 Deseori cre¬ 
dincioşii cu cunoştinţe religioase reduse, mai ales 
femeile exaltate şi căutătorii de sfinţi la tot pasul, 
incapabili să discearnă duhurile, îl ajută pe un ast¬ 
fel de „propovăduitor" să ajungă „vedetă duhov¬ 
nicească", mai ales dacă cel urcat în „top" e călu¬ 
găr. Reţetele lui sunt mult mai bine primite decât 
ale preoţilor mireni (chiar dacă aceştia sunt trăi¬ 
tori autentici, ireproşabili, ai Ortodoxiei), iar nu- 
mele-i ajunge unitate de măsură a evlaviei. 


3.3. Impostorul 


Impostorul sau „misticul" mascat vine cu gân¬ 
dul precis de a induce în eroare asupra persoanei 
şi valorii sale, simulând sfinţenia pe care, de fapt, 
n-o poate realiza şi prin aceasta asemănându-se cu 
întâiul impostor, ocrotitorul lui (diavolul). Precum 
acela a vrut să fie ca Dumnezeu, aşa şi acesta vine 
ca (un) Hristos, ca profet, ca om sfânt şi luminat. 
Impostorul şi făţarnicul, „lupi îmbrăcaţi în 
haine de oi" (Matei 7, 15), simulează şi, totodată. 


46 Ibidem, p. 346. 

deformează (discreditează) conţinutul doctrinar al 
Ortodoxiei, urmărind intenţionat înşelarea bu¬ 
nei credinţe a celorlalţi. Resortul interior care-i sti¬ 
mulează în avânt şi în perseverenţă, uneori chiar 
în eforturi ascetice exagerate, e un orgoliu nemă¬ 
surat, o sete demonică de celebritate, pe lângă in¬ 
terese materiale, ce nu sunt deloc de neglijat. Prin 
felul de a vorbi, de a se mişca, de a simula minuni, 
de a profeţi, impostorul face „scamatorie" spiri¬ 
tuală, dezbinând credinţa şi derutând pe credin¬ 
cioşi; el începe în Biserică, dar sfârşeşte în afara ei. 
Impostorul se foloseşte de Evanghelia lui Hristos 
nu pentru folosul Bisericii şi al credincioşilor, ci 
doar pentru folosul propriu. 47 

Toate persoanele pseudoduhovniceşti care apar 
peste noapte, provocând şi promovând curente 
(mişcări) de evlavie falsă, se „recrutează", în gene¬ 
ral, prin imitaţie; cei care cad victime învăţăturilor 
şi practicilor unor asemenea prooroci mincinoşi 
fac dovada credulităţii şi a comodităţii (leneviei) 
lor duhovniceşti, a necunoaşterii elementare a 
dreptei credinţe, a Tradiţiei ortodoxe autentice şi a 
netrăirii ei. 


47 Ibidem, sq. pp. 347-354. 

4. Demascarea şi combaterea 
„falşilor mistici" 


Omul cu adevărat duhovnicesc nu-şi face şi nici 
nu încurajează la alţii reclama propriilor virtuţi; 
„poziţia sigură în spiritualitatea ortodoxă este cea 
din smerenie; aceasta este, de fapt, criteriul ei 
absolut. Cei care au fost şi au rămas în smerenie 
au putut să se bucure de daruri duhovniceşti rea¬ 
le, au putut să le păstreze şi au putut folosi şi pe 
alţii cu ele. Pe aceştia îi impune însuşi Duhul 
Adevărului, Duhul Bisericii întregi Care lucrează 
printr-înşii. Duh care respiră nevăzut şi discret 
prin toată lucrarea lor, iar sentimentele pe care le 
angajează în credincioşi nu cad sub cenzura îndo¬ 
ielii. Dacă un asemenea om are şi o vocaţie misio¬ 
nară, el o întreprinde cu sfat, fără grabă, desfăşu¬ 
rând-o progresiv, în timp, fără publicitate, fără 
„eu" la orice pas şi fără adunare de „partizani" 48 . 

De aceea, din momentul apariţiei unui nou 
„prooroc", se cuvine ca Biserica, prin preoţii şi în¬ 
văţătorii ei, să-l cerceteze şi să-l caracterizeze în 
public imediat, după criteriile următoare: 

1) în legătură cu persoana lui: dacă este sau nu 
sănătos la minte, smerit, evlavios, bun cunoscător 
al Ortodoxiei, lipsit de patimi; 


48 Ibidem, p. 356. 

2) în legătură cu mesajul lui: dacă nu e în con¬ 
tradicţie cu datele Revelaţiei dumnezeieşti, dacă 
nu are contradicţii interne, dacă nu inovează, dacă 
e moral, dacă e serios şi limpede; 

3) în legătură cu urmările prezente sau eventu¬ 
ale pe care le-ar putea avea promovarea şi propo- 
văduirea lui. 

Biserica nu trebuie să tolereze sau să aştepte 
maturizarea cazurilor de fals misticism; extinde¬ 
rea unor asemenea cazuri poate genera secte şi 
chiar erezii. Nu trebuie îngăduit (atenţie!) ca tur¬ 
ma lui Hristos să fie dezbinată! 

Primul lucru care trebuie făcut după identifica¬ 
rea falsului este contracararea lui cu toate mijloa¬ 
cele misionare pe care rânduiala bisericească le 
prescrie. Tratativele politicoase şi aşteptarea ca 
aceşti „prooroci" să dea singuri faliment nu sunt 
indicate, întrucât le prelungesc autorizaţia de a în¬ 
şela. Dialogul şi cateheza cu cei căzuţi în rătăcire 
sunt metodele principale pentru aducerea lor în 
perimetrul Ortodoxiei, metode trăite şi explicitate 
de Sfinţi. în general, într-o formă de fals misticism, 
inspirată sigur nu de Duhul Adevărului, oamenilor li 
se oferă noutatea, senzaţionalul, mirajul unor experien¬ 
ţe deosebite, accesul la unele „taine" descoperite doar 
câtorva „aleşi", aflarea unor profeţii şi chiar exersarea 
unor „semne şi minuni paranormale". Aceste experi¬ 
enţe, precum vedem, nu intră în viaţa normală a 
unui bun creştin ortodox, luminat, care-şi păzeşte 
sufletul pe drumul lin şi drept al sfinţeniei. Ele, de 

fapt, nu sunt cuprinse în cele nouă Fericiri ale 
Mântuitorului. 


5. Unele practici necanonice 


Dacă în evlavia sănătoasă atenţia omului este 
centrată pe relaţia lui de iubire cu Dumnezeu şi cu 
semenii, pe preţuirea celuilalt prin smerirea de 
sine, în falsul misticism în centru nu mai e loc nici 
pentru Dumnezeu, nici pentru semeni, deoarece 
totul este ocupat de propria persoană închisă în 
sine 49 , suficientă sieşi, separată de semeni prin 
mândrie. Iubirea conştientă a lui Dumnezeu şi a 
semenilor e înlocuită, în consecinţă, şi în planul 
trăirii liturgice cu anumite practici şi „ritualuri de 
cult" noi şi nerecunoscute de întreaga Biserică. 

In Ortodoxie, toate rânduielile liturgice, fiind 
actualizări ale momentelor principale din istoria 
mântuirii noastre, sunt creatoare de smerenie şi de 
comuniune între oameni căci aduc credincioşilor 
conştienţi harul Duhului Sfânt, harul Duhului 
Iubirii dumnezeieşti. In toate rânduielile de cult 
lucrează însuşi Mântuitorul Hristos - izvorul ha¬ 
rului - printr-un dialog iubitor şi raţional cu noi, şi 
ne angajează şi pe noi la iubire unii pentru alţii. 


49 Şi în propriile interese pământeşti. 

De aceea, să fim clar înţeleşi că nu aprinsul meca¬ 
nic a 9 lumânări sau acatistele date la 7 biserici 
simultan sau împlinirea strictă a pravilei de post 
şi rugăciune cu gura sau intrarea în vreo grupare 
de „elită duhovnicească" ne ajută automat la mân¬ 
tuire, ci păzirea poruncilor lui Hristos în Duhul 
întregii Biserici. Mulţi evită pe cât pot Taina Spo¬ 
vedaniei, canonul de pocăinţă şi virtuţile creşti¬ 
neşti absolut necesare mântuirii şi se îndreaptă 
spre „reţete sigure" de genul „9 Masluri" 50 , „rugă¬ 
ciuni de 9 zile consecutive", descântece şi trata¬ 
mente pe la tot felul de ţigănci, prooroci, paranor¬ 
mali etc. Cu durere, sesizăm astăzi în Biserică o 
adevărată invazie a păgânismului prin mentalita¬ 
tea magică, prezentă la tot mai mulţi credincioşi. 

Evitând intenţionat (din motive pur pămân¬ 
teşti) sau nu catehizarea credincioşilor în direcţia 
creşterii lor morale şi duhovniceşti, unii păstori 
sufleteşti acreditează şi întreţin o serie de practici 
necanonice, practici care, pe de o parte, le duc fai¬ 
ma de mari „făcători de minuni", iar pe de altă 
parte ţin oamenii într-o stare de confuzie spiritua¬ 
lă, ce degenerează treptat într-o mentalitate ma- 
gic-fetişistă. „Prin practici de felul acesta nu se 
mai serveşte opera de educare şi spiritualizare a 
sufletelor prin religie, ci sub forme creştine se ser¬ 
veşte opera de scufundare a lor în imoralitate şi în 


50 Mulţi cred că numărul 9 este mai important decât atenţia 
lor la slujbă şi decât urcuşul lor moral absolut necesar. 

întunericul şi robia unor puteri obscure, care se 
dezlănţuie prin practici de sugestie şi de magie." 51 


5.1. Exemple 


Poate unora dintre practicile enunţate mai jos nu 
li se poate nega un oarecare folos de moment (e mai 
mult o autosugestie), totuşi ele nu pot fi acceptate ca 
autentic bune, întrucât sunt fie riscante, fie deviante 
de la sensul lor real, fie chiar profanatoare ale 
Tradiţiei autentice. Unele dintre aceste practici sunt 
întreţinute de către unii preoţi sau călugări, altele de 
creştini mireni, bineînţeles promotorii lor încadrân- 
du-se în tipologia expusă mai înainte. 

Unele sunt inovaţii şi improvizaţii liturgice 52 , 
sau deformări voite 53 ale rânduielilor liturgice 
consacrate în Tradiţia Bisericii Ortodoxe, altele 
sunt de-a dreptul „reţete băbeşti", cu origini în 
vrăjitoria populară. 

Iată o enumerare a câtorva dintre cele dintâi: 

- deschiderea cărţii (sau a Pravilei sau a Psaltirii 
sau a Sfintei Evanghelii, uneori la sfârşitul Sfântului 


51 Preot prof. Dumitru Stăniloae, op. cit., p. 267. 

52 Vezi şi articolul Pr. prof. dr. Nicolae Necula, De ce este 
necesară şi obligatorie uniformizarea liturgică în Biserica Orto¬ 
doxă Română, în „Vestitorul Ortodoxiei", nr. 225,15 iunie 1999. 

53 Toate putând fi denumite generic „născociri popeşti", 
nu toate având însă aceeaşi gravitate. 

Maslu) pentru a iscodi viitorul 54 , urmată de tâlcui- 
rea fragmentului de text ce cade mai întâi sub ochii 
„credinciosului" 55 , care eventual a ţinut trei zile de 
post negru 56 ; 

-împărţirea de părticele (miride) luate de pe 
Sfântul Disc şi date „credinciosului" cu menţiunea 
că „ele sunt mai mari în sfinţenie decât aghiazma 
şi anafura şi se iau după o zi de post total " 57 (de 
unde invenţia asta?); 

- oficierea unor „rugăciuni şi slujbe speciale" pen¬ 
tru cei care s-au sinucis 58 , pentru cei morţi în erezie, 
pentru pruncii avortaţi 59 , lucru neadmis de Biserică; 

54 Practică destul de răspândită şi încurajată chiar prin 
unele mănăstiri. Vezi un răspuns detaliat la Pr. prof. dr. Ni- 
colae Necula, Biserică şi cult pe înţelesul tuturor, Editura Euro- 
partner, 1996, Bucureşti, p. 175. 

55 Sensul corect este „credulului". 

56 Vezi şi la Părintele Ilarion Argatu, Sfaturi duhovniceşti, p. 
12 (material bătut la maşină, circulă printre credincioşi; acest 
material se găseşte publicat selectiv şi în „Porunca iubirii”, re¬ 
vistă de spiritualitate creştin-ortodoxă, nr. 5, 6/1999 şi 1/2000, 
editată la Sibiu de Asociaţia pentru isihasm). Practici eronate de 
felul acesta sunt promovate şi de Preot Alexandru Argatu, 
în Viaţa Arhimandritului Ilarion Argatu, Editura Plumb, Bacău, 
2000. Sfaturile date în paginile 92-95 şi 120-125 întreţin în gân¬ 
direa oamenilor ideea unei salvări automate, magice, doar prin 
respectarea cu stricteţe a regulilor exterioare ale unui canon. 

57 Ibidem, p. 1. 

58 Pentru alte detalii puteţi consulta Pr. prof. dr. Nicolae 
Necula, Tradiţie şi înnoire în slujba liturgică, Editura Episco¬ 
piei Dunării de Jos, Galaţi, 1996, p. 269. 

59 Părintele Ilarion Argatu, op. cit., pp. 9-11. Mai circulă 
pintre creştini un „Acatist de pocăinţă" pentru femeile care 


49 



- omiterea exorcismelor de la Botez; 

- săvârşirea, din comoditate, a Tainei Botezului 
numai prin stropire sau turnare 60 ; 

- rebotezarea celor bolnavi de epilepsie sau a 
copiilor „pentru a se alunga răul din om şi casă" 
sau scoaterea copilului din casă printr-un geam 
spart, dându-i un alt nume 61 ; 

- „botezul" morţilor 62 sau al unor păpuşi sau 
cârpe pe 7 ianuarie în locul copiilor avortaţi 
care-şi „primesc" un nume fictiv de Ion-Ioana 
(această invenţie este opera „babelor" care des¬ 
cântă şi ghicesc pe la ţară, invenţie preluată şi de 
unii „popi mincinoşi" care câştigă bine de pe ur¬ 
ma ei); cei ce fac un lucru ca acesta sunt aspru 


au făcut avort. Şi prin această producţie specializată pe un 
singur păcat se poate ajunge la o repetiţie mecanică, exte¬ 
rioară, care creează ideea că prin ea se pot ocoli căinţa 
inimii, înnoirea vieţii în Hristos şi canoanele Bisericii. 

60 Practica, din nefericire, este foarte răspândită în Ar¬ 
deal. „Biserica Ortodoxă nu admite botezul prin turnare sau 
stropire practicat în bisericile catolice, în cele protestante sau 
la unele culte neoprotestante" (Pr. prof. dr. Nicolae Necula, 
Biserică şi cult pe înţelesul tuturor, p. 133). 

61 Această batjocorire a Botezului înseamnă nu numai 
apostazia celor ce săvârşesc fapta respectivă, ci şi consacra¬ 
rea acelei persoane bolnave diavolului odată cu renunţarea 
la acoperământul dumnezeiesc. Vezi şi la Preot Alexandru 
Argatu, Viaţa Arhimandritului Ilarion Argatu, p. 13. 

62 „Nu se botează şi nici nu se săvârşeşte slujba de înmor¬ 
mântare pruncilor născuţi morţi sau care mor nebotezaţi." 
(Pr. prof. dr. Nicolae Necula, Biserică şi cult pe înţelesul tutu¬ 
ror, p. 126). 

mustraţi de către Biserică, prin Canonul 47 al 
Sfinţilor Apostoli, „ca unii ce-şi bat joc de crucea şi 
moartea Domnului" 63 (practica aceasta este un 
adevărat sacrilegiu adus Tainei Botezului); 

- săvârşirea Spovedaniei în grup la adulţi, une¬ 
ori rostindu-se doar dezlegarea cea mare, urmată 
chiar de Sfânta împărtăşanie, fără nici un canon 
dat cuiva, deşi unii dintre ei nu s-au spovedit nici¬ 
odată în viaţă 64 ; 

- săvârşirea mărturisirii păcatelor în faţa icoa¬ 
nei Mântuitorului, fără preot, acesta citind doar 
dezlegarea finală; 

- folosirea doar a epitrahilului la Proscomidie, 
la Botez sau la Spovedanie de către preotul 
duhovnic 65 (lucru contrar rânduielii din Aghiaz- 
matar, care specifică limpede ca fiind obligatorie 
îmbrăcarea felonului, ca la orice Sfântă Taină) 66 ; 


63 Canonul 47 Apostolic, vezi în Aghiazmatar, Editura Insti¬ 
tutului Biblic şi de Misiune al Bisericii Ortodoxe Române, 
Bucureşti, 1998, p. 14. 

64 Vezi la Preot Simeon Adrian, în Biserica, sectele şi fraţii 
mincinoşi, Editura Pelerinul, Iaşi, 1998, p. 94. 

65 Aceste greşeli şi abateri de la Tradiţie arată ca sunt şi 
păstori sufleteşti care fac lucrul Domnului cu „nebăgare de 
seamă" (Ieremia 48, 10), atitudine care le demască un anume 
dispreţ faţă de orânduiala tipiconală stabilită de Sfinţii 
Părinţi, dispreţ care se transmite prin imitaţie şi celor 
păstoriţi de ei. 

66 Pr. prof. Liviu Streza, Păstrarea unităţii în săvârşirea cul¬ 
tului divin şi importanţa ei pentru unitatea Bisericii Ortodoxe 


51 



-împărtăşirea cu Sfintele Taine a celor ce sunt 
în comă sau în agonie sau tocmai au murit (un 
adevărat sacrilegiu împotriva Sfântului Trup şi 
Sânge al Mântuitorului Hristos) 67 ; 

- atingerea şi păstrarea (40 de zile) pe sub 
Sfânta Masă a unor fotografii, acte, haine şi obiecte 
ca „să se sfinţească" 68 ; 

- păşirea cu Cinstitele Daruri peste oameni şi 
haine (lucru riscant pentru slujitor şi generator de 
dezordine între credincioşi) 69 ; 

- atingerea capetelor credincioşilor cu Sfântul 
Potir de către preotul slujitor (din nou riscul e 
foarte mare) pentru „a li se ierta păcatele" 70 ; 

- abuzul de pomeniri la Vohodul mare; 


Române. Combaterea inovaţiilor şi practicilor liturgice necanonice, 
în revista Mitropolia Ardealului, nr. 2, martie-aprilie 1989, p. 34. 

67 Pr. Prof. Liviu Streza, op. cit., p. 35. 

68 „Păstrarea lucrurilor care nu au nici o legătură cu lucra¬ 
rea sfântă care se săvârşeşte în altar este o impietate, un abuz 
şi o inovaţie liturgică. Altarul, fiind loc de sfinţenie şi destinat 
pentru un anumit scop, nu poate fi depozit de obiecte per¬ 
sonale ale credincioşilor." Binecuvântarea obiectelor se face 
prin slujbe specifice (ierurgii), şi nicidecum prin simpla lor 
păstrare în altar. Aceste exagerări şi abateri de la practica 
liturgică stabilită de Biserică „degenerează în practici care ne 
duc cu gândul mai mult la superstiţie şi magie, de care rău¬ 
voitorii ne-au acuzat întotdeauna" (Pr. prof. dr. Nicolae 
Necula, Tradiţie şi înnoire în slujba liturgică, pp. 58-59). 

69 In unele biserici, unde se încurajează această practică, 
la Vohodul mare, în loc de a se păstra liniştea, atunci începe 
o forfotă necuviincioasă şi tulburătoare. 

70 Nu se cuvine a întreţine o asemenea atitudine magică 
ce ocoleşte Spovedania şi exersarea în virtuţile creştine. 


52 




- călcarea oamenilor cu picioarele pentru „a 
scoate diavolii din ei"; 

- citirea mai deasă (chiar de câteva ori pe zi) a 
Molitvelor Sfântului Vasile cel Mare şi a unor 
exorcisme apocrife (suspect este că în acestea se 
pomeneşte mai des numele vrăjmaşului decât al 
Mântuitorului, iar unii credincioşi evită Taina 
Spovedaniei) 71 ; 

- miruirea fotografiilor 72 pentru „a le merge 
bine" celor din fotografii; 

- împărţirea de tămâie sau cenuşă din cădelniţă 
pentru a fi consumate de credincioşi prin mânca¬ 
re, câteva zile consecutive (riscul intoxicării este 
evident); 

- oficierea unor „slujbe speciale" de „dezlegat 
(şi spălat) cununiile şi vrăjile" 73 ; 

- înmormântarea seacă (fără mort); 


71 „Să nu uităm un lucru! Pentru înlăturarea răului din 
existenţa fiecăruia dintre noi nu este suficientă simpla citire 
a Molitvelor, ca o citire magică, ci şi dorinţa noastră de a ne 
elibera de păcat, sub orice formă" (Pr. prof. dr. Nicolae 
Necula, Biserică şi cult pe înţelesul tuturor, p. 193). 

72 Practică magică scornită de unele „babe", dar încuraja¬ 
tă şi de câţiva clerici. 

73 Aceste practici ca: trecerea rochiei de mireasă prin 
cununii sau punerea ambelor cununii pe cap însoţite de o 
formulă improvizată de dezlegare universală sunt tot născo¬ 
ciri ale unor preoţi (interesaţi nu de mântuirea credincioşilor 
şi de luminarea lor), născociri ce ţin de magie şi de vrăjitorie 
populară, după o „semnificaţie" numai de ei ştiută. 

- condensarea pentru aceeaşi persoană a 2 sau 
3 slujbe de pomenire a morţilor într-un singur pa¬ 
rastas; 

- deschiderea bisericii dimineaţa de către unii 
tineri şi tinere pentru grăbirea căsătoriei; 

- punerea busuiocului sub pernă fetei, ca să i se 
descopere ursitul în vis; 

-încurajarea unor forme de evlavie catolică: 
invocarea lui Anton de Padova, postul în ziua de 
marţi 74 (chiar de 9 ori consecutiv) mai ales pentru 
măritişul fetelor, folosirea de statui şi tablouri reli¬ 
gioase necanonice 75 ; 

- acceptarea şi încurajarea unor dialoguri cu 
duhuri, a unor vedenii şi vise profetice 76 şi chiar 
recomandarea pelerinajelor în locuri „speciale"; 

- acreditarea în biserică a grupărilor de elită 
religioasă 77 ; 


74 Un răspuns clar împotriva acestor practici dă Pr. prof. 
dr. Nicolae Necula, Tradiţie şi înnoire în slujba liturgică, p. 109. 

75 Pe lângă multe icoane şi tablouri necanonice, mai cir¬ 
culă printre creştini „adevăratul chip al lui Iisus", un tablou 
(modificat pe calculator după fotografia de pe „giulgiul" din 
Torino) care propune implicit lumii de azi tocmai înlătura¬ 
rea icoanelor. In plus, acest tablou este folosit chiar şi de 
„yoghinii creştini" în „meditaţiile" lor. 

76 Ca în cazurile Maglavit, Noul Ierusalim-Pucioasa, Vla- 
dimireşti. Cocoş, Ioneşti, Parepa, Videle, Letca Nouă, Arad, 
Medjugorje, Lourdes; vezi detalii la Preot Simeon Adrian, 
op. cit., p. 123. 

77 Ca în cazurile „lucrării" lui Taica Părintele Visarion Iu- 
gulescu sau a turmei Sfântului Ilie, unde toţi membrii se 

- acceptarea şi încurajarea doctrinelor sincretis- 
te şi practicilor de vrăjitorie, radiestezie, bioener¬ 
gie, yoga, parapsihologic, masonerie, astrologie, 
zodiace, ghicit; 

- promovarea unor învăţături şi practici noi le¬ 
gate de isihasm străine de tradiţia filocalică şi 
chiar profanatoare a ei; aceste noi „proceduri" de 
isihasm fac casă bună cu păgânismele orientale 78 ; 

Aşa cum precizam, alteori practicile necanonice 
reproduc reţete de-a dreptul băbeşti: 

- folosirea şi purtarea cărticelelor apocrife ca 
Visul Maicii Domnului, Epistolia şi Talismanul 
Domnului, Evanghelia după Toma ş.a.; 

- punerea de bani în cristelniţă (chipurile ca să 
aibă noul-născut spor la bani); 

- ţinerea în mână a mai multor lumânări la Sfânta 
împărtăşanie (chipurile pentru cei morţi neîmpărtă- 

Şiţi); 

- dăruirea unui cocoş preotului slujitor în 
noaptea de înviere (chipurile pentru cei morţi 
„nespovediţi, neîmpărtăşiţi, fără lumânare"); 

- aprinderea a 7, 9, 12, 33 de lumânări în formă 
de cruce şi lăsate să ardă în 4 reprize (câte un sfert 
de lumânare de fiecare dată), separate prin câte 10 


cred mai buni ca ceilalţi creştini; vezi la Preot Simeon 
Adrian, op. cit., pp. 60- 73. 

78 Ca cele propuse de Părintele Ghelasie de la Frăsinei, 
Vasile Andru - „oratio mentis"; vezi şi la Preot Simeon 
Adrian, op. cit., p. 56. 

mătănii, ultima repriză, obligatorie, fiind la ora 12 
noaptea 79 , chipurile pentru îndeplinirea dorinţelor 
(de parcă Dumnezeu ar fi obligat să-ţi îndepli¬ 
nească dorinţa în urma acestui ritual fixist); 

- săvârşirea unor „rugăciuni de blestem" (nu 
de îmblânzire) a duşmanilor, uneori ţinând o lu¬ 
mânare cu flacăra în jos; 

- darea în aceeaşi dimineaţă, personal, a 9 po¬ 
melnice la 9 biserici, în timpul Sfintei Liturghii 80 ; 

- folosirea unor obiecte bisericeşti sau a unor 
părţi din ele în practicile vrăjitoreşti ş.a. 


5.2. Observaţii 

Asupra acestor practici necanonice (ca şi a altora 
de acelaşi gen) merită să facem câteva observaţii: 

1) Toate aceste practici sunt aşa-zise „tradiţii" 
locale, variind mult de la un mediu (citadin sau 
sătesc, intelectual ori ignorant) la altul, unele sunt 
foarte noi, neacceptate, ba chiar condamnate de 
Sfântul Sinod 81 (încă din 1952) şi chiar de toţi creş¬ 
tinii cu discernământ. 


79 Vezi şi la Părintele Ilarion Argatu, op. cit., p. 1. 

80 In loc de a sta atent în biserică şi la slujbă, omul se risi¬ 
peşte cu mintea pe stradă, epuizându-se fizic şi practic nefo- 
losindu-se de nici o atmosferă de rugăciune de la bisericile 
pe la care trece. 

81 Vezi şi în revista „B.O.R"., nr. 6-8, din 1952, p. 432. 

2) în general, ele au răspândire între oamenii 
creduli, neinstruiţi, grupaţi de obicei în jurul unui 
om - iniţiatorul „tradiţiei" - care este ajutat de un 
„colegiu" (aceştia îi asigură „capului" publicitatea 
şi promovarea învăţăturilor şi practicilor inventa¬ 
te de el). 

3) De obicei iniţiatorii sunt bărbaţi care-şi iau 
„libertăţile" şi prestanţa de a inova mai uşor (cad 
mai uşor pradă duhului rău care le oferă calitatea 
de „înţelepţi", „mentori", „prooroci"). 

4) Femeile sunt preponderent atrase de aseme¬ 
nea „tradiţii" noi pe care le răspândesc automat, 
fără a se interesa de raportul lor cu tradiţia auten¬ 
tică a Bisericii Ortodoxe; ele aparţin tipului igno¬ 
ranţilor şi primitivilor în credinţă. 

5) în cazul în care iniţiatorul e preot hirotonit 
sau mai ales călugăr (şi eventual într-o mănăstire 
faimoasă), credibilitatea „proorociilor" şi a practi¬ 
cilor scornite de el creşte între aderenţi, între vii¬ 
toarele victime. 

6) Totdeauna sunt forme exagerate de evlavie, 
având mai degrabă un fond păgân decât unul creş¬ 
tin, care reduc actul credinţei la forma exterioară şi 
la simplul ritual mecanic, magic. Cei care le practi¬ 
că alunecă în mândria că nu sunt ca ceilalţi creştini, 
considerându-se mai „iniţiaţi" în credinţă. 

7) Folosindu-se de unele tradiţii bisericeşti ade¬ 
vărate, „tradiţiile" necanonice le compromit au¬ 
tenticitatea, abuzurile acestora din urmă fiind un 

motiv serios de sminteală pentru intelectuali şi de 
înjosire a Ortodoxiei de către sectanţi. 

8) Ele subminează unitatea liturgică şi de cre¬ 
dinţă a întregii Biserici Ortodoxe Române, strecu- 
rând uneori învăţături eretice şi creând motive de 
dispută şi chiar de dezbinare atât între clerici, cât 
şi între credincioşi. 

9) Cei care săvârşesc „exerciţiile" duhovniceşti 
expuse au impresia că, în mod automat, în viitor 
„le va merge sigur bine", creându-şi iluzii şi spe¬ 
ranţe deşarte. 

10) Cei care apelează la ele desconsideră 
Sfintele Taine, ierurgiile bisericeşti şi virtuţile 
creştine, dând întâietate practicilor acestora oculte, 
exagerând accesoriile şi pierzând din vedere 
esenţialul însuşi. 

11) Principala ofensă este adusă Tainei Sfintei 
Spovedanii, întrucât oamenii uită că, din pricina 
păcatelor. Dumnezeu îngăduie încercările şi neca¬ 
zurile. De aceea şi diavolii îi poartă, pentru mân¬ 
dria lor, pe alte drumuri, numai pe drumul pocă¬ 
inţei nu. 

12) Unii îşi reduc întreaga viaţă religioasă la un 
lanţ de asemenea practici necanonice, lanţ pe care-1 
străbat inconştient (cu discernământul adormit); au 
impresia că sunt pe calea mântuirii doar făcând 
aceste „exerciţii", permiţându-şi chiar fapte imora¬ 
le uneori pentru îndeplinirea lor (de exemplu: mul¬ 
te femei se înghesuie, se ceartă chiar, ca să ajungă 
să le pună preotul Sfântul Potir pe cap). 

13) Cei ce devin dependenţi de aceste tehnici 
ajung obsedaţi de scrupulozitatea lor, pierzân- 
du-şi libertatea de fii prin har ai lui Dumnezeu. 
Treptat, încrâncenarea şi îngustimea gândirii lor 
pot avea urmări psiho-patologice, mai ales în ca¬ 
zul persoanelor labile psihic. 

14) In conţinutul lor nu respiră duhul smereniei 
şi al iubirii de oameni; nici o tehnică în sine nu 
deschide omului perspectiva comuniunii, a rugă¬ 
ciunii comunitare, a asumării semenului în iubire. 
Sunt „exerciţii" individualiste şi reduse la folosul 
propriu, care agravează boala secularizării şi a in¬ 
dividualismului credinţei. Această consecinţă este 
cea mai gravă, căci „din cauza înmulţirii fărădele¬ 
gii, dragostea multora se va răci" (Matei 24, 12) şi 
mulţi se vor abate de la adevărata credinţă la 
forme de fals misticism, erezie, idolatrie păgână şi 
vrăjitorie. 

15) încurajarea mai mult sau mai puţin tacită de 
către unii preoţi a unor asemenea forme de fals 
misticism şi practici necanonice este o dovadă de 
decădere moral-religioasă, pe care înşişi credin¬ 
cioşii n-o pot tolera multă vreme, iar descoperirea 
neadevărului din ele va însemna atunci şi o gravă 
deteriorare a încrederii lor în autoritatea 
preotului 82 şi a religiei. Creştinismul, ca religie a 


82 Un serios motiv de sminteală pentru credincioşi este 
comoditatea păstorului care nu-şi pune sufletul pentru oile 
sale. De aici urmează şi alte două consecinţe grave pentru 
viaţa parohiei şi a Bisericii întregi: 1) înstrăinarea oamenilor 

Adevărului, nu are nevoie, ba e profund periculos, 
să fie sprijinit pe minciuni care se dezvăluie rând 
pe rând ca atare. 

16) Toate aceste forme eronate de evlavie trebu¬ 
ie demascate, eliminate şi prevenite prin catehiza¬ 
rea credincioşilor în dreapta şi adevărata credinţă 
creştină, prin educarea unui discernământ mini¬ 
mal, care să le permită oamenilor observarea şi 
evitarea abuzurilor şi a exagerărilor „evlavioase". 


6. Câteva sfaturi duhovniceşti 


Deşi pentru fiecare om în parte Dumnezeu are 
un plan distinct, o chemare şi o lucrare diferită, 
preotul, dorit de Dumnezeu mai înainte de a face 
lumea, nu trebuie să se mândrească de acest mare 
har (de mijlocitor pentru oameni), ci să se oste¬ 
nească pentru a-1 face bogat lucrător, înmulţind 
talanţii ce i s-au dăruit prin curăţirea de patimi şi 
de neştiinţă, prin jertfire de sine, prin catehizarea 
şi buna îndrumare a credincioşilor la o viaţă 


smintiţi de comunitatea credincioşilor şi 2) scăderea unităţii 
de credinţă şi iubire între parohieni şi preot. De multe ori în 
mintea multora sminteala se poate generaliza asupra tuturor 
preoţilor, cum e cazul intelectualilor atei şi al celor deviaţi la 
secte. Or, preotul trebuie să fie un exemplu de viaţă sfântă şi 
de înţelepciune, atât pentru credincioşi, cât şi pentru cei ce 
rătăcesc în afara Bisericii. 

morală superioară - adevăratul izvor al fericirii şi 
vieţii veşnice. Exemplul personal al preotului sti¬ 
mulează şi pe credincioşi la o sporire în credinţă, 
în înţelegere şi în bunătate. 

Preotul, în calitate de apostol (trimis) al lui 
Dumnezeu, are obligaţia de a fi exemplu de 
credinţă şi trăire creştină. El trebuie să lupte din 
răsputeri pentru sfinţirea propriei persoane şi să-şi 
pună viaţa pentru credincioşii încredinţaţi lui de 
Dumnezeu spre păstorire, spre călăuzire pe calea 
mântuirii. Altfel, de ce a ales această cale? La 
hirotonia sa, în clipa punerii mâinilor episcopului 
pe capul său şi la pogorârea Duhului Sfânt asupra 
lui, tânărul aspirant la demnitatea preoţească tre¬ 
buie să conştientizeze marea răspundere pe care 
şi-o asumă şi să ceară, ca de altfel la fiecare 
Epicleză ulterioară, înţelepciune, dragoste şi 
smerenie, daruri şi virtuţi dumnezeieşti, absolut 
necesare pastoraţiei autentice. 

In orice timp şi loc, preotul are datoria să-i în¬ 
veţe pe credincioşi că fără împlinirea poruncilor 
dumnezeieşti viaţa lor religioasă nu este decât o 
amăgire. Frica de Dumnezeu este începutul înţe¬ 
lepciunii, împlinirea poruncilor dumnezeieşti fi¬ 
ind izvorul tuturor bunătăţilor. Credinciosul tre¬ 
buie să înţeleagă rolul sacramental (sfinţitor) al 
virtuţilor şi valoarea ascetică a Sfintelor Taine, 
faptele bune pregătindu-1 pe om şi actualizând 
energiile dumnezeieşti primite prin Sfintele Taine. 
Omul nu trebuie să stea nesimţitor, crezând că 

numai Dumnezeu „e obligat" să lucreze. Fără să 
facă bine altora omul nu se poate purifica de rău¬ 
tăţi, nu-şi poate depăşi egoismul şi micimea 
sufletească. Acest lucru îşi are începutul bun la 
Spovedanie, mărturisirea păcatelor reprezentând 
startul corect în urcuşul duhovnicesc. Fără aceasta 
omul rătăceşte încă în închipuire de sine, în 
diverse forme ale înşelării vrăjmaşului. 

Unii merg la preot ca la un oracol, aşteptând ca 
preotul sau Dumnezeu să le rezolve instantaneu 
problemele. Dar şi mai grav este că unii preoţi 
chiar se cred învestiţi de sus cu darul clarviziunii, 
impresionându-i pe cei care vin la dânşii cu diag¬ 
nostice scurte de genul: „Cutare ţi-a făcut farme¬ 
ce" sau „Aici e un blestem de până la al nouălea 
neam" sau „Sunt lucruri necurate la mijloc". 
Urmate imediat de soluţia „Vii la 12 masluri con¬ 
secutive, dai 7 acatiste la 7 mănăstiri, cumpără de 
la pangar 40 de lumânări pentru 40 de zile, mir, 
tămâie etc." în aceste situaţii, „popa" nu se com¬ 
portă ca un slujitor al lui Dumnezeu şi al oameni¬ 
lor, ci ca un lup îmbrăcat în piele de oaie, care 
caută să-şi mărească faima şi venitul prin astfel de 
intimidări. în loc să cerceteze viaţa trecută a oa¬ 
menilor, explicându-le că necazurile şi încercările 
prin care trec n-au numai cauze exterioare şi în- 
muindu-le inima ca să se smerească şi să iubească 
pe Hristos şi pe semenii lor iertând tuturor şi ne- 
maipăcătuind, un asemenea „popă" se foloseşte 

de autoritatea veşmântului preoţesc în interes 
personal. 

La Taina Spovedaniei, preotul are misiunea de 
a-1 ajuta pe credincios să scoată la iveală nu numai 
păcatele, mizeriile şi răutăţile făcute (să le vădească 
paguba vremelnică şi veşnică pe care o aduc omu¬ 
lui), ci mai ales frumuseţile interioare latente din 
fiecare om. De aceea, orice om trebuie primit cu de¬ 
licateţe şi înţelegere, cu durere şi cu dragoste, aju- 
tându-1 să iasă din deznădejdea şi din scârba pă¬ 
catului la lumina întâlnirii cu Dumnezeu cel Bun şi 
iubitor de oameni. Fiecare credincios trebuie trezit 
la înţelegerea că Hristos S-a răstignit şi pentru el, că 
trebuie să ne răstignim şi noi faţă de păcat, pentru 
a învia şi a via împreună cu Hristos. Astfel, fiecare 
Spovedanie ar trebui să-l facă pe credincios 
conştient şi de bunătăţile lui interioare, care, cu cât 
sunt oferite mai mult şi mai dezinteresat altora, cu 
atât devin mai strălucitoare, deşi nu trebuie să se 
mândrească cineva pentru asta. 

De asemenea, preotul trebuie să ţină seama, 
pentru fiecare caz în parte, de împietrirea sau sfâ¬ 
şierea inimii penitentului, de consecinţele (exem¬ 
plul rău, complicitatea altora) şi de gravitatea pă¬ 
catului, şi să aplice epitimia cea mai potrivită. Ca¬ 
nonul de rugăciune, post şi milostenie dat credin¬ 
ciosului penitent trebuie să-l ajute pe acesta să 
iasă din robia păcatelor, să urască păcatul cu toată 
grozăvia lui şi să-i stimuleze dorul după cele sfin¬ 
te şi veşnice. Criteriul absolut pentru apropierea 

credinciosului de Sfânta împărtăşanie nu trebuie 
să fie durata canonului (7 ani, un an, o lună) de 
oprire de la Sfintele Taine, ci intensitatea pocăin¬ 
ţei, a îndreptării, depăşirea egoismului propriu, 
învierea din propriul mormânt al patimilor, lucru 
dovedit şi printr-o lucrare corespunzătoare de mi¬ 
siune creştină între semeni. 

Un credincios care vine la Spovedanie, după ani 
buni de rătăcire morală, va întâmpina unele greu¬ 
tăţi în înţelegerea şi asumarea propriei condi¬ 
ţii de om păcătos şi bolnav, care are nevoie de vin¬ 
decare. Canonul primit reprezintă tocmai acest 
tratament, de durată mai mare sau mai mică, tra¬ 
tament absolut necesar curăţirii de urâţeniile pă¬ 
catelor. Canonul deci nu este o pedeapsă pentru 
păcate, ci un tratament pe care şi penitentul tre¬ 
buie să şi-l asume dacă vrea să se vindece şi să se 
mântuiască. Cineva care a rătăcit ani de zile în pă¬ 
cate grele şi are pretenţii să se împărtăşească ime¬ 
diat, considerându-se vrednic de aceasta, va suferi 
şi mai mult după, dacă preotul duhovnic nu-i va 
cerne gândurile şi nu-i va elimina, în timp, mân¬ 
dria şi îndrăzneala (atât de păguboase pentru su¬ 
flet) prin rânduirea unui canon adecvat, prin sfa¬ 
turi, mustrări şi încurajări. Patimile cultivate ani 
de-a rândul trebuie scoase prin lacrimi şi nevoin- 
ţe, printr-un efort susţinut, conştient şi serios, alt¬ 
fel vindecarea omului şi viaţa lui religioasă nu 
sunt decât nişte iluzii, iar suferinţa (boala, neliniş¬ 
tea) omului va rămâne pe mai departe netratată. 

Iată ce cuvânt frumos de învăţătură scrie în 
Aghiazmatar, la sfârşitul rânduielii Slujbei Mărtu¬ 
risirii: „Pune, dar, de acum început bun, nădăjdu¬ 
ind spre Dumnezeu, Cel ce poate să-ţi ajute; şi mai 
vârtos te păzeşte, ca să nu te întorci la greşelile ce 
le-ai făcut, ca să nu fii de râs şi batjocură diavoli¬ 
lor şi lumii. Căci păcatele nici un folos nu aduc creşti¬ 
nilor, ci neputinţă, boală, sărăcie şi multe feluri de ne¬ 
cazuri în această lume; iar pentru cealaltă arvunesc 
osânda veşnică şi chinul iadului. Drept aceea, datori 
suntem toţi, mici şi mari, săraci şi bogaţi, cu frica 
lui Dumnezeu şi cu cucernicie să vieţuim, ca pu¬ 
rurea să fim întăriţi cu harul lui Dumnezeu." 

Viaţa religioasă a creştinului ortodox, preot 
(slujitor) sau credincios, trebuie să fie centrată pe 
Sfânta Liturghie şi nu pe alte pelerinaje, dezlegări 
sau rânduieli mai mult sau mai puţin improviza¬ 
te. Rugăciunea comunitară a Sfintei Liturghii are 
rolul de a întări unirea cu Dumnezeu şi cu seme¬ 
nii. Cei care declară „eu cred în Dumnezeu, dar 
nu merg la biserică, nu merg la slujbă, nu cred în 
popi" sunt departe de credinţă, de Dumnezeu, de 
semeni. Această situare a lor în afara Bisericii şi a 
Liturghiei le demască mândria şi egoismul perso¬ 
nal, răzvrătirea şi comoditatea care le împietresc 
sufletul. De asemenea, creştinul participant la sluj¬ 
bele bisericii nu trebuie să fie creştin doar dumi¬ 
nica, doar când e în biserică (deşi nici aici nu-şi 
leapădă relele năravuri, ca de exemplu judecata 
şi bârfirea altora), ci toată viaţa. Eliminarea 

păcatelor din comportamentul cotidian trebuie 
considerată un proces permanent, o luptă 
continuă cu omul cel vechi (al păcatului) şi o 
afirmare a vieţii şi luminii lui Hristos. 

De exemplu, patima clevetirii trece neobservată, 
deşi ea este pricina multor necazuri, nelinişti şi su¬ 
părări. Aproape toţi oamenii se consideră îndrep¬ 
tăţiţi să-i judece pe alţii, să-i vorbească de rău, să-i 
calomnieze cu îndârjire chiar, semănând şi culti¬ 
vând otrava urii atât în sine, cât şi în ceilalţi, răs¬ 
pândind astfel răutatea şi mizeria, în loc să biru¬ 
iască răul cu binele. Dar, dacă cineva va încerca să 
postească de bârfă o săptămână (să nu mai vor¬ 
bească pe nimeni de rău deloc), va putea înţelege 
cât de spurcată este această patimă şi câtă pace şi 
bucurie în suflet aduc tăcerea şi rugăciunea pentru 
alţii. Apoi mărind perioada nelucrării patimii, 
aceasta se dezrădăcinează, se usucă, nemaifiind ali¬ 
mentată, iar rugăciunea devine mai curată şi mai 
spornică. Şi aşa se pot elimina toate patimile, aşa 
mintea devine mai limpede, mai transparentă voii 
şi gândirii (înţelegerii) dumnezeieşti. 

Multă atenţie trebuie avută în cazul păcatelor 
legate de patima desfrânării, păcate atât de urâte 
şi de grave înaintea lui Dumnezeu. Mulţi oameni 
habar nu au că fanteziile erotice promovate astăzi 
„fără prejudecăţi" de mass-media sunt păcate îm¬ 
potriva firii, iar canoanele Sfinţilor Părinţi referi¬ 
toare la ele sunt foarte aspre. Omul trebuie conşti¬ 
entizat şi ajutat să iasă din răutatea şi degradarea 

în care a căzut, înainte de a ajunge la alte răutăţi şi 
mai mari (perversiuni, adultere, avorturi, boli gra¬ 
ve şi incurabile, unele chiar molipsitoare). Din 
cauza acestor grave păcate viaţa omului este chi¬ 
nuită şi de multe alte ispite. 

Trebuie întărită, de asemenea, educaţia creştină 
din familie şi legătura duhovnicească a năşiei, naşii 
având răspunderea orientării şi formării creştine a 
finilor. Azi, foarte rar mai găseşti naşi şi fini care să 
se întâlnească şi în afară de Paşti şi de Crăciun, în 
afara obligaţiei de a aduce ploconul de Sărbători. 

Preotul şi credinciosul angajaţi într-o relaţie de 
ucenicie duhovnicească nu trebuie să uite nicioda¬ 
tă scopul vieţii creştine: dobândirea Duhului Sfânt, 
agonisirea iubirii de Dumnezeu şi de semeni în- 
tr-un grad mereu mai înalt. Şi preotul şi credin¬ 
ciosul au datoria de a nu-1 sminti pe celălalt, de a 
nu-1 scârbi ori a-1 împuţina prin despotism ori ne¬ 
ascultare. Şi credinciosul trebuie să se roage lui 
Dumnezeu pentru duhovnicul său, pentru preoţii 
şi episcopii Bisericii. 


7. Concluzii 


Tradiţia autentică de spiritualitate românească 
s-a păstrat în cuminţenie, în omenie, în lumină şi 
în simplitate, pe când falsele „tradiţii" (ameste¬ 
cate cu practici păgâne, cu superstiţii, cu magie 

populară) imprimă omului o agitaţie, o atmo¬ 
sferă ocultă, întortocheată, o imagine răsturnată 
despre om-comunitate-lume-Dumnezeu, făcând 
posibilă justificarea unor exhibiţii şi bizarerii 
străine Ortodoxiei. 

Ortodoxia pune totdeauna în lumină Adevărul 
ca Persoană, pe Mântuitorul Iisus Hristos şi 
iubirea Lui de oameni prezentă între credincioşi, 
în Biserică, în rânduielile ei sfinţitoare şi mântui¬ 
toare. Orice inovaţie, orice abatere de la Sfânta 
Scriptură şi de la Sfânta Tradiţie a Bisericii 
Ortodoxe, orice „tradiţie" mistică sau practică ce 
iese din cuminţenia Ortodoxiei este limpede 
străină de Duhul Adevărului şi deci nu duce la 
Adevăr, nu duce la mântuire. 

De aceea, mai mici sau mai mari, autohtone sau 
exotice, mai restrânse sau mai răspândite, formele 
eronate de evlavie (ca mărturii ale existenţei falsu¬ 
lui misticism), înainte de a se încetăţeni ca „tradi¬ 
ţii", trebuie să fie combătute şi eliminate fără re¬ 
zerve din viaţa duhovnicească a credincioşilor 
creştini ortodocşi. 


Ieromonah Adrian Făgeţeanu 



Partea a doua 




Vindecări şi vindecători 
sau cum deosebim 
sfinţenia de şarlatanie 


în confuzia generală a lumii de azi, când valo¬ 
rile sunt răsturnate sau se pierd în fel şi fel de sin¬ 
cretisme filosofic-spiritiste, unele apariţii editoria¬ 
le pot trece aproape neobservate de lumea oficială 
a culturii şi spiritualităţii româneşti. 

Fără să aibă binecuvântarea Bisericii 
„Dumnezeului celui viu, stâlp şi temelie a 
adevărului" (1 Timotei 3.15) şi deci acreditarea 
cea mai autorizată în faţa publicului cititor, cartea 
Icoane făcătoare de minuni şi vindecători din 
România, apărută la Total Press în 1997 este o 
veritabilă capcană pentru creştinul ortodox care 
mai caută uneori „semne şi minuni" pentru întă¬ 
rirea sa în credinţă. Iniţial, la vederea copertei, 
am crezut că respectiva carte este o colecţie 
nevinovată de mărturii referitoare la intervenţiile 
minunate ale lui Dumnezeu. însă, deschizând-o. 

am avut o mare surpriză; nu era nici pe departe 
ceea ce părea la prima vedere. 


1. Exemplificare 


Precum ştim, diavolul, în setea lui neostoită de 
a amăgi toţi oamenii, îşi întinde mereu răutăţile 
sub masca binelui, încercând prin această strata¬ 
gemă să-i abată de la calea Adevărului şi a Vieţii 
pe căile multe ale minciunii şi ale pierzării. Exact 
aşa se petrec lucrurile şi cu lucrarea amintită. Cu o 
copertă atrăgătoare, în care 16 frumoase iconiţe 
ortodoxe fură (precum Evei în rai) ochiul omului 
neatent la ceea ce e dincolo de aparenţe, cartea 
pare unicul ghid (de până atunci) al bisericilor şi 
mănăstirilor „mai făcătoare de minuni" din ţară. 
în realitate însă, ea cuprinde „Ghidul moaştelor, 
icoanelor, vindecătorilor şi ocultiştilor din 
România" (vezi p. 1). Ne-am întrebat, fireşte, ca 
orice creştin ortodox: „ce însoţire are dreptatea cu 
fărădelegea? Sau ce împărtăşire are lumina cu 
întunericul? Şi ce învoire este între Hristos şi Ve- 
liar sau ce parte are un credincios cu un necredin¬ 
cios? Sau ce înţelegere este între templul lui 
Dumnezeu şi idoli?" (2 Corinteni 6, 14-16). 

Deşi nu este prima publicaţie în care diavolul 
încearcă răstălmăcirea unor învăţături şi practici 

dumnezeieşti din Biserică, ne miră totuşi insolenţa 
cu care autorii (care în prefaţă vorbesc la plural, 
iar în final, semnează sub un singur nume - lucru 
prin care îşi arată iresponsabilitatea autorială) se 
erijează în autorităţi spirituale care validează şi 
promovează minuni şi „făcători de minuni", auto¬ 
rităţi considerate de ei mai presus de Biserica în¬ 
săşi. întrucât sunt incluşi printre „vindecători", 
alături de alţi „paranormali" (insuflaţi nu de 
Duhul lui Dumnezeu) şi câţiva Părinţi duhovni¬ 
ceşti ai Ortodoxiei româneşti contemporane, ne 
simţim obligaţi să combatem aceste grave ofense 
aduse Bisericii şi credinţei noastre ortodoxe. 
Pornind de la câteva exemple flagrante de viclenie 
folosită de autori în carte, vom aborda mai pe larg 
tema vindecărilor şi vindecătorilor zilelor noastre, 
potrivit învăţăturii ortodoxe. 

1. De la bun început semnalăm prezenţa unei 
intenţii necurate încă din titlul lucrării (Icoane făcă¬ 
toare de minuni şi vindecători din România ): punerea 
laolaltă a minunilor săvârşite în Biserică şi a celor 
săvârşite în afara Bisericii. Adică, se sugerează 
ideea că minunile ar avea aceeaşi provenienţă: 
„Miracolele le face Cerul" (vezi la p. 6), certificând 
valabilitatea minunilor mincinoase prin amesteca¬ 
rea lor cu cele dumnezeieşti. Bineînţeles, nu toate 
minunile petrecute în Biserică şi date ca exemplu 
de autori în carte sunt propriu-zis minuni. Unele 
sunt fenomene fireşti petrecute cu oameni care au 
avut impresia unei intervenţii supranaturale 

speciale în viaţa lor. Altele sunt de-a dreptul in¬ 
tervenţii diavoleşti (când cei care le săvârşesc sau 
le primesc folosesc nişte practici neortodoxe). In 
concluzie, miracolele nu le face acelaşi autor, nu 
sunt manifestări ale aceluiaşi duh. Lucrul este lim¬ 
pede sesizabil, căci minunile pe care le face Duhul 
Sfânt în Biserică nu sunt produsul automat al 
vreunei vrednicii şi metode omeneşti, ci sunt in¬ 
tervenţii în dar ale lui Dumnezeu; ele solicită din 
partea omului (şi îl conduc pe acesta la) dreaptă 
credinţă, smerenie şi iubire creştină. Pe când fal¬ 
sele minuni sunt expresii ale ereziei, mândriei şi 
egoismului pe care le şi întreţin. Intenţia necurată 
a autorilor pune în comun sfintele moaşte, icoane¬ 
le şi rânduielile bisericeşti, pe de o parte, şi vinde¬ 
cătorii, ocultiştii şi metodele lor spiritiste, pe de 
altă parte, efecbiarea de minuni sensibile la nivel 
fizic, ca şi cum s-ar zice că minunile vin de la ace¬ 
laşi Dumnezeu. 

2. Apoi, în prefaţa Oamenii şi energiile subtile, 
„redacţia", sub aceeaşi inspiraţie ocultă, elogiază 
apariţia şi la noi în ţară a „terapiilor complemen¬ 
tare", apariţie care reprezintă „o probă că ome¬ 
nirea a intrat într-o nouă eră" (New Age, nu?) 
(p. 5). Bolile pe care le au oamenii în acest timp 
modern nu ar mai fi cauzate de păcatele lor şi ale 
înaintaşilor (cum învaţă Biserica), şi vedem cu 
ochiul liber că păcatul s-a înmulţit peste măsură, ci 
ar fi doar nişte dezechilibre ale „energiilor care ne 
alcătuiesc, [iar] reechilibrarea energiilor o pot face 

cei înzestraţi cu har vindecător". „Miracolele le 
face Cerul." (p. 6). Sfintele moaşte, icoanele şi 
vindecătorii paranormali n-ar mai fi atunci decât 
„canale prin care comunicăm cu Cerul, canale prin 
care ne adaptăm legilor Universului." (p. 6) 
Valoarea infinită şi libertatea persoanei umane 
sunt strivite aşadar (în concepţia confuz-panteistă 
a autorilor cărţii) de legile şi energiile impersonale 
ale universului idolatrizat. 

3. Autorii recunosc că, deşi unii paranormali 
afirmă că „nu-şi transformă în afacere harul dăruit 
de Divinitate" (p. 114) tratând gratis pacienţii, alţii 
tratând „indiferent de plată" (p. 144), iar alţii afir¬ 
mând că „pentru şomeri, handicapaţi, pensionari, 
studenţi şi elevi practică o reducere de 20% din 
costul tratamentelor" (p. 142), există totuşi şi vin¬ 
decători „neaveniţi şi impostori", „avizi de bani 
(şi) avizi să-i stăpânească pe alţii", cărora însă 
„Cerul le ia până la urmă harul." (p. 5) Din cauză 
că aceştia nu pot fi reperaţi uşor (de ei), autorii 
avertizează cititorii că „nu ne asumăm răspunde¬ 
rea în ceea ce priveşte reuşita tratamentului (şi) ne 
declinăm orice responsabilitate faţă de preţurile 
practicate" (p. 6) de cei popularizaţi în carte. Cu 
alte cuvinte, autorii îi popularizează pe aceşti vin¬ 
decători (făcându-i credibili în faţa lumii), dar se 
disculpă din start de o eventuală acuză că ar fi în 
complicitate cu ei şi că ar induce lumea în eroare 
prin propaganda lor. Totuşi sunt mii de oameni 
care mărturisesc faptul că unii dintre aceşti 

vindecători i-au înşelat, şi nu doar în privinţa 
încrederii, ci chiar şi pretinzându-le o mulţime de 
bani. Falşii vindecători spun că tratamentul lor nu 
poate avea efect decât după cel puţin 10 şedinţe 
efectuate la ei. Vă daţi seama ce înseamnă, de 
exemplu, 10x200.000 de lei (minimum)! Şi asta de 
la un singur client... 

4. Sunt enumerate câteva din cele mai cunoscu¬ 
te biserici şi mănăstiri ortodoxe, în care s-ar face 
minuni mai multe decât în celelalte, într-un mod 
care nu face deloc cinste Bisericii înseşi. Perspecti¬ 
va din care sunt privite Sfintele moaşte, icoanele şi 
rânduielile Bisericii este una strict antropocentrică 
şi juridică, ca şi cum Dumnezeu nu ar mai avea 
loc în ele, ca şi cum Dumnezeu nu ar lucra totdea¬ 
una şi pretutindeni cu aceeaşi putere, în deplină 
libertate, ci ar fi constrâns să răspundă automat cu 
minuni când omul respectă un anumit ritual ocult 
şi fixist (neortodox, prin definiţie). Astfel, în pre¬ 
zentarea unor biserici sunt afirmate unele inovaţii 
lihirgice (străine de Ortodoxie şi care îşi au mai 
degrabă originea în magie şi vrăjitorie) precum: 
„slujbe de dezlegare a cununiilor, exorcizări spe¬ 
ciale, ritualuri pentru întoarcerea lucrurilor furate, 
deschiderea Sfintei Evanghelii, folosirea de talis- 
mane de binefacere" ş.a. 

5. Unora dintre preoţii Bisericii, prin linguşire, 
li se acordă faima de „om cu mare har, sfătuitor 
excepţional, specialist în demonologie, duhovnic 
vestit, cu darul clarviziunii . Aşadar, este pus 

în centru nu Dumnezeu Care lucrează prin sluji¬ 
torii Săi, ci omul. Nici un slujitor al lui Dumnezeu 
nu se bucură când i se face reclamă mincinoasă, şi 
încă de oameni îndoielnici şi rău-credincioşi. Cum 
au îndrăznit să-i bage pe Părinţii Bisericii „în ace¬ 
eaşi oală" cu proorocii lui Antihrist? Pe cine au 
întrebat înainte de a-i trece într-o listă cu toţi înşe¬ 
laţii veacului pe Părintele Teofil, Sofian, Arsenie şi 
Cleopa? Doar este binecunoscută poziţia lor fer¬ 
mă pe temelia şi în hotarele Ortodoxiei, fără nici o 
toleranţă în materie de dogmă şi de practică religi¬ 
oasă. La unison. Părinţii Bisericii au respins orice 
analogie, orice amestec şi orice adăugare de păgâ- 
nism (magie populară, vrăjitorie, parapsihologic, 
bioenergie) la învăţătura şi cultul Ortodoxiei. Este 
totuşi regretabil faptul că unii preoţi, din neatenţie 
sau din ignoranţă, mai amestecă Evanghelia cu 
ocultismul, tolerând în biserică pe unii care fac ra- 
diestezie, yoga şi alte practici demonice sau parti¬ 
cipând la acţiuni „de binefacere" alături de ei, fără 
a-i convinge să se lepede de rătăcirile lor. 

6. La capitolul Societăţi, fundaţii şi organizaţii care 
au ca obiect de studiu şi ca activitate parapsihologia, 
autorii aduc o altă ofensă Bisericii. Pe lângă gru¬ 
puri bine definite pe linia ocultismului şi a filoso- 
fiilor sincretiste, este prezentată, fără a avea nici o 
legătură cu parapsihologia, cu sugestia, cu tehnica 
radiantă, cu bioenergia şi cu psihotronica (ce de¬ 
numiri pompoase!), „Asociaţia medicilor şi far¬ 
maciştilor creştini ortodocşi Sfântul Pantelimon", 

asociaţie care funcţionează pe lângă Mitropolia 
Iaşi. Apoi, în legătură cu Fundaţia „Casa Speran¬ 
ţei", care se ocupă de recuperarea copiilor cu han¬ 
dicap neuropsihomotor, stă scris că „la realizarea 
acestor tratamente participă voluntar medici, bio- 
energoterapeuţi, preoţi" (p. 170). Iată o altă dova¬ 
dă de viclenie drăcească ce atacă cinstea şi sfinţe¬ 
nia Ortodoxiei. Este ca şi cum ai zice că ceea ce nu 
poate face Biserica şi medicina face parapsiholo- 
gia. Ba, sunt promovate printre metodele de me¬ 
dicină complementară şi „urinoterapia, cristalote- 
rapia" (p. 168), lucruri clar degradante şi de neac¬ 
ceptat pentru orice om raţional. 

7. în capitolele Vindecători şi Ocultişti sunt efec¬ 
tiv ridicaţi în slăvi impostorii şi practicile lor spiri¬ 
tiste. Astfel, enumerăm şi noi câteva din denumi¬ 
rile metodelor oculte folosite de aceştia, în speran¬ 
ţa că cine le va reţine (cât de cât) va şti în viitor să 
se ferească şi să-i ferească şi pe alţii de asemenea 
forme moderne de înşelare satanică: divinaţia, 
meditaţia creştină mulţi- şi extra-dimensională, 
teozofia 83 , antropozofia, magia (albă sau neagră), 
vrăjitoria, bioenergia, radiestezia, parapsihologia, 
astrologia (horoscopul), yoga, ocultismul, spiritis¬ 
mul, ghicitul (în: palmă, cafea, bobi, cărţi, rhune, 
stele, în orice!), geomanţia, necromanţia, hipnoza, 
autoscopia, visele şi vedeniile în transă, clarviziu¬ 
nea, vederea viitorului (în sănătate, în familie, în 


83 Iată cum este luat numele lui Dumnezeu în deşert. 

afaceri chiar), telepatia, telechinezia, dezlegarea de 
cvanto-programe (deochi, vrăji, blesteme etc.), co¬ 
municarea codificată cu „fiinţe de aer" (sau cu fi¬ 
inţe din Shambala sau din alte lumi „astrale"), dia¬ 
logul cu OZN-uri, tratamentul de la distanţă (pe 
baza fotografiei, a vreunui obiect sau a glasului 
prin telefon) şi altele (din nefericire încă multe). 

8. în capitolul Cum puteţi recunoaşte răul şi cum 
puteţi lupta împotriva lui, din nou autorii fac elogiul 
demonismului. Astfel, răul din viaţa unui om este 
pus aproape total pe seama farmecelor şi nu a pă¬ 
catelor proprii pentru care Dumnezeu îl mustră ca 
să revină prin pocăinţă pe calea dreptăţii. De ace¬ 
ea, soluţia propusă este „stabilirea diagnosticului 
şi acest lucru îl poate face cel mai bine un ocultist. 
O dată ce v-aţi lămurit care este natura răului care 
vă atacă, nu mai aveţi de făcut decât să mergeţi la 
tămăduitorul cel mai potrivit" (p. 175). Adică 
Biserica nu ar avea nici un rol în eliberarea omului 
din robia răutăţii! Vina şi responsabilitatea răului 
n-o mai are omul, care prin păcate s-a despărţit de 
Dumnezeu, de a Sa voie şi sfinţire, ci altceva din 
afara lui, „atacul psihic, acţiunea spiritelor male¬ 
fice, legile karmice, [ba chiar] tranzitele planete¬ 
lor" (p. 177). Soluţia aceasta se vede limpede că nu 
este deloc creştină, întrucât nu face apel la învă¬ 
ţătura şi practica Bisericii - Trupul lui Hristos. 
Sunt promovate reîncarnarea şi fatalismul predes- 
tinaţionist al astrologiei, concepţii clar anticreş¬ 
tine. Oricum, în final, autorii recunosc că pentru 

unele probleme mai grele (exorcisme, blesteme de 
neam şi false legături de rudenie - acestea ce-or 
mai fi?) „cele mai eficiente metode sunt slujbele la 
biserică, dezlegările etc." (p. 186) 84 . 

9. Mulţi ocultişti îşi oferă serviciile zilnic, însă 
printre ei mai este câte unul „foarte credincios, 
[care] nu ghiceşte niciodată în zilele de post şi de 
sărbători religioase" (p. 149). Se vede clar deci cu ce 
viclenie îşi afişează „credinţa", ca să-i păcălească 
pe cei neinstruiţi, inoculându-le diabolica idee că 
ghicitul ar fi de la Dumnezeu. Gama de servicii 
oferite de aceşti „salvatori" este foarte extinsă: de la 
izgonirea durerilor şi a bolilor până la prezicerea 
viitorului, de la găsitul obiectelor furate sau pier¬ 
dute până la ascensiune profesională şi prosperita¬ 
te financiară. Cu asemenea oferte de succes diavo¬ 
lul încearcă să-i atragă pe oameni în apostazie, în 
neascultare faţă de Dumnezeu Cel Viu şi de 
Biserica Lui Dreptmăritoare. Noi însă să nu uităm 
că diavolul l-a ispitit pe însuşi Mântuitorul Hristos, 
zicându-i „acestea toate (împărăţiile lumii şi slava 
lor) Ţi le voi da Ţie, dacă vei cădea înaintea mea şi 
Te vei închina mie. Atunci Iisus i-a zis: Piei, satano, 
căci scris este: «Domnului Dumnezeului tău să te 
închini şi Lui singur să-I slujeşti»". (Matei 4, 9-10) 


84 Atenţie! Mulţi dintre pretinşii vindecători îşi trimit cli¬ 
enţii la preot pentru Spovedanie, afirmând că „tratamentul" 
lor este mai eficient apoi. De fapt, este un act viclean, prin 
care vor să pară în conlucrare cu Biserica, încercând să-şi le¬ 
gitimeze astfel activitatea. 

„Pentru că ce-i va folosi omului, dacă va câştiga lu¬ 
mea întreagă, iar sufletul său îl va pierde? Sau ce 
va da omul în schimb pentru sufletul său?" (Matei 
16, 26). Cu aceleaşi ispite, aşadar, diavolul vrea să 
fure ochii şi minţile oamenilor azi, prin tot felul de 
vicleşuguri satanice, deviindu-le atenţia de la co¬ 
moara infinită a sufletului nemuritor (mântuirea 
veşnică în împărăţia lui Dumnezeu) spre trup şi 
spre lumea trecătoare, pământească. 

Notă: 

La Editura Episcopiei Romanului, în 1999, Pă¬ 
rintele Arhimandrit Ioanichie Bălan a publicat do¬ 
uă cărţi, pe care le recomandăm cu căldură: Sfintele 
moaşte în România şi Sfintele icoane făcătoare de 
minuni din România, cărţi bine realizate şi de mare 
folos tuturor creştinilor care vor să-L cunoască pe 
Dumnezeu şi să primească harul Lui mântuitor, tă¬ 
măduitor şi sfinţitor în Biserica Sa Dreptmăritoare. 


2. învăţătura ortodoxă 
despre sănătate şi boală 


Omul nu este nici doar trup, nici doar suflet şi 
nici doar juxtapunerea lor, ci este o fiinţă unitară 
psihosomatică, o fiinţă personală, frumoasă, zidită 
de Dumnezeu „după chipul Său" (Facere 1, 27) cel 

veşnic viu, personal şi iubitor. „Sufletul nu este 
nici o clipă fără trup şi nici trupul fără suflet. Ele 
nu sunt contrare prin fiinţă, ci întregitoare, deşi îşi 
pot deveni şi contrare. în suflet sunt puterile for¬ 
matoare ale trupului din materie şi lucrătoare prin 
el. Sufletul nu începe să existe decât împreună cu 
trupul. Prin puterile acestea, sufletul înalţă mate¬ 
ria, o ridică la treapta de mijloc al vieţii spirituale. 
Sufletul începe să prefacă materia în trup chiar de 
la conceperea omului." 85 Din acest moment, omul 
primeşte de la Dumnezeu pecetea unei valori eter¬ 
ne, unice; fiecare persoană, fiind deschisă comu¬ 
niunii eterne cu Dumnezeu şi cu celelalte persoa¬ 
ne, manifestă într-un fel propriu bogăţia spiritua¬ 
lă, infinită a lui Dumnezeu. Dar, nu numai sufle¬ 
tul e unic personalizat, ci şi trupul, pe care sufletul 
îl organizează şi-l conduce de la început. 

Datorită acestei „negrăite legături dintre suflet 
şi trup", stările sufleteşti se manifestă în trup şi 
invers. Dumnezeu doreşte cu mare dor ca omul să 
fie şi „după asemănarea Sa" (Facere 1, 26), adică să 
trăiască viaţa lui Dumnezeu, viaţa veşnică şi fe¬ 
ricită a comuniunii dumnezeieşti. Iar această desă¬ 
vârşire omul n-o poate trăi departe de Dumnezeu, 
în afara Dumnezeului Celui Viu şi iubitor de oa¬ 
meni. Omul nu-şi este sieşi izvor al vieţii, ci a 
primit viaţa ca dar infinit de la Dumnezeu Cel Viu 


85 Pr. prof. Dumitru Stăniloae, Chipul nemuritor al lui 
Dumnezeu, vol.l. Editura Cristal, Bucureşti, 1995, p. 83. 

şi de viaţă dătător, de aceea starea vieţii lui (de pli¬ 
nătate sau de împuţinare) este dată de relaţia cu 
Dumnezeu. Cu cât omul se uneşte mai mult prin 
iubire (ca sinteză a tuturor virtuţilor) cu Ziditorul 
Său, cu atât unitatea fiinţei sale se întăreşte prin 
prezenţa harului divin, cu atât trăieşte mai intens 
viaţa dumnezeiască, cu atât devine mai mult „păr¬ 
taş dumnezeieştii firi" (2 Petru 1, 4). Aşadar, şi tru¬ 
pul, devenind „templu al Duhului Sfânt" (1 Corin- 
teni 6,19), se înduhovniceşte, se umple de har, ridi- 
cându-se peste limitările firii create. 

Sănătatea reprezintă astfel, starea naturală de 
viaţă spirituală şi organică, în care toate puterile 
sufleteşti şi trupeşti ale omului lucrează potrivit 
poruncii şi scopului dat de Dumnezeu în firea lui, 
când l-a creat. Sănătatea integrală reprezintă creş¬ 
terea continuă a vieţii omeneşti în harul dumneze¬ 
iesc, în viaţa veşnică. Dacă omul respectă legea lui 
Dumnezeu atât în plan spiritual, cât şi în plan 
organic, viaţa lui rămâne unitară şi în armonie in¬ 
terioară. Atunci sufletul şi trupul sunt în starea fi¬ 
rească de sănătate, de armonie cu Dumnezeu şi cu 
lumea exterioară. Cu toate acestea, starea umană 
de sănătate paradisiacă s-a alterat prin păcatul 
strămoşesc şi prin toate păcatele înaintaşilor şi 
chiar ale noastre, ale fiecăruia în parte. Armonia 
spirituală şi organică a omului s-a stricat. Nu exis¬ 
tă nici un organism perfect sănătos, suferinţa, boa¬ 
la şi moartea făcând parte integrantă din fragila 
noastră condiţie umană. 

Păcatul, ca răzvrătire voită faţă de Dumnezeu, 
înseamnă îndepărtarea de la Izvorul vieţii şi deci 
o împuţinare a vieţii, o moarte (întâi spirituală şi 
morală, apoi chiar fizică). Stricarea relaţiei cu 
Dumnezeu prin păcate dereglează întreaga fiinţă 
umană: voinţa slăbeşte, raţiunea se întunecă, afec¬ 
tivitatea se întinează cu senzaţiile plăcerilor păcă¬ 
toase, instinctele naturale se pervertesc, simţurile 
îşi pierd claritatea, iar trupul îşi modifică metabo¬ 
lismul natural. Urmările păcatelor, dereglările su¬ 
fleteşti şi fizice, se derulează apoi într-un timp 
uneori mai scurt, alteori mai lung. Aşa se instalea¬ 
ză în fiinţa umană boala şi moartea, ca urmare a 
păcahilui. E un fenomen de slăbire a funcţiilor vi¬ 
tale şi senzoriale ale sufletului care s-a îndepărtat 
de Dumnezeu - Izvorul spiritual al vieţii -, feno¬ 
men care e şi cauza dereglărilor din trup, a bolilor 
şi chiar a îmbătrânirii şi a stricăciunii trupului, a 
morţii fizice. Această slăbănogire a spiritului face 
ca şi materia trupului să capete o rigiditate pro¬ 
nunţată, nemaiputând fi aşa uşor stăpânită de că¬ 
tre spirit. Iar, dacă voinţa nu poate fi din nou în¬ 
dreptată şi întărită în virtute (contrar păcatelor), 
sufletul îşi poate prelungi starea aceasta de slă¬ 
bire, de mortificare treptată, şi poate fi uşor luat în 
stăpânirea demonilor, care îi vor „alimenta" şi 
mai mult dependenţa de ei. în acest context, boala 
trupească reprezintă oglinda în plan fizic a ceea ce 
se întâmplă în plan spiritual. Deci boala nu e doar 
a trupului. Sunt şi boli sufleteşti, patimile, a căror 

tămăduire e mult mai grea decât a bolilor trupeşti. 
Boala şi suferinţa umană nu trebuie înlăturate cu 
orice preţ doar din planul existenţei biologice, ci 
ele trebuie asumate spiritual într-un demers puri¬ 
ficator şi transfigurator al întregii noastre vieţi. 
„Departe de a fi un eveniment care n-ar privi de¬ 
cât trupul nostru, şi numai pentru o vreme, boala 
constituie în multe cazuri o încercare spirituală 
care angajează întreaga noastră fiinţă şi întregul 
nostru destin." 86 

Aşadar, patimile sufletului şi bolile trupului ca 
tulburări ale stării fireşti de sănătate nu pot fi tra¬ 
tate separat şi unilateral, prin metode mecaniciste, 
aşa cum ai repara un ceas umblând la rotiţa care 
nu mai merge bine, ci omul trebuie să participe 
conştient la vindecarea întregii lui fiinţe, să conlu¬ 
creze cu harul divin dacă vrea să se vindece de¬ 
plin, şi nu doar pentru viaţa aceasta pământească. 


3. Vindecarea ca act divino-uman 


Restaurarea firii umane a fost săvârşită, în mod 
obiectiv, de către Mântuitorul Iisus Hristos, iar în 
mod subiectiv, ea poate fi apropriată de către orice 


86 Jean-Claude Larchet, Teologia bolii, traducere din 
limba franceză de Pr. prof. Vasile Mihoc, Editura „Oastea 
Domnului", Sibiu, 1997. 

credincios prin credinţa întru El, prin unirea 
tainică cu harul Lui, Care ne-a spus: „Eu sunt viţa, 
voi sunteţi mlădiţele. Cel ce rămâne întru Mine şi 
Eu în el, acela aduce roadă multă, căci fără Mine 
nu puteţi face nimic" (Ioan 15, 5). După căderea în 
păcat a protopărinţilor, întreg neamul omenesc 
suferă consecinţele îndepărtării de Dumnezeu: 
boala şi moartea. De aceea, bolile (sufleteşti şi tru¬ 
peşti) au între cauzele şi condiţiile lor provocante 
şi favorizante o importantă componentă dată de 
păcate. Lumea întreagă şi noi toţi suferim (astăzi 
mai mult ca oricând în istorie) de pe urma păcate¬ 
lor noastre şi ale înaintaşilor, dar, aproape întot¬ 
deauna, nu vrem să recunoaştem că „noi primim 
cele cuvenite după faptele noastre" (Luca 23, 41). 
Ca şi atunci, la început, în rai, omul contemporan, 
în mândria sa, nu-şi recunoaşte păcatul şi încearcă 
să dea vina pe cauze exterioare (Adam a dat vina 
pe Eva, Eva pe diavol, iar azi omul zice că se simte 
rău din cauză că alţii i-au făcut farmece 
etc.), ne vrând să-şi asume responsabilitatea şi ur¬ 
mările propriilor fapte păcătoase. 

Dumnezeu însă, infinit iubitor de oameni. Cel 
care nu vrea „moartea păcătosului, ci ca păcătosul 
să se întoarcă de la calea sa şi să fie viu" (Iezechiel 
33, 11), îl caută pe omul căzut în păcat („Adame, 
unde eşti?" - Facere 3, 9) şi-l cheamă la pocăinţă, 
la îndreptare, la învierea din moartea păcatului. 
De aceea. Dumnezeu şi prin sfaturi şi prin mus¬ 
trări, prin felurite încercări, caută să-i readucă pe 

oameni la calea mântuirii. Recunoaşterea păcate¬ 
lor şi asumarea luptei (cu păcatul, cu urmările lui, 
cu diavolul cel ucigaş de oameni) pentru mântuire 
prin răbdarea încercărilor şi prin rugăciunea către 
Dumnezeu reprezintă din partea omului primul 
pas spre vindecare. Căci suferinţa trupului o lasă 
Dumnezeu oamenilor (cu îngăduinţă, nu cu răz¬ 
bunare) tocmai ca un prilej de pocăinţă, ca măcar 
cercetându-se pe sine şi răbdând-o cu „duh umi¬ 
lit" (Psalmul 50, 18) să primească harul mântuirii 
şi cununa biruinţei. Şi, dacă păcatul este o pornire 
iraţională spre plăcere (omul caută plăcerea de 
dragul ei), revenirea din păcat se face prin asuma¬ 
rea durerii, prin cruce, prin lupta cu ispita hipno¬ 
tică a plăcerii, printr-o asceză sufletească şi tru¬ 
pească. Prezentăm în continuare câteva pasaje bi¬ 
blice în care este arătată relaţia între păcate (ca 
legătură ruptă între oameni şi Dumnezeu) şi boală 
ca mijloc de pedagogie divină, în scopul îndreptă¬ 
rii şi mântuirii oamenilor. 

„De nu te vei sili să plineşti toate cuvintele legii 
acesteia, care sunt scrise în cartea aceasta şi nu te vei 
teme de acest nume slăvit şi înfricoşător al Domnului 
Dumnezeului tău, atunci Domnul te va bate pe tine şi 
pe urmaşii tăi cu plăgi nemaiauzite, cu plăgi mari şi 
nesfârşite şi cu boli rele şi necurmate; va aduce asupra 
ta toate plăgile Egiptului, de care te-ai temut şi se vor 
lipi acelea de tine. Toată boala, toată plaga scrisă şi 
toată cea nescrisă în cartea legii acesteia, o va aduce 
Domnul asupra ta, până vei fi stârpit" (Deuteronom 
28, 58-61). 

„Vezi că Dumnezeu vorbeşte când într-un fel, când 
într-alt fel, dar omul nu ia aminte. Şi anume, El vor¬ 
beşte în vis, în vedeniile nopţii, atunci când somnul se 
lasă peste oameni şi când ei dorm în aşternutul lor. 
Atunci El dă înştiinţări oamenilor şi-i cutremură cu 
arătările Sale ca să întoarcă pe om de la cele rele şi să-l 
ferească de mândrie, ca să-i ferească sufletul de prăpas¬ 
tie şi viaţa lui de calea mormântului; de aceea, prin du¬ 
rere, omul este mustrat în patul lui şi oasele lui sunt 
zguduite de un cutremur neîntrerupt. Pofta lui este 
dezgustată de mâncare şi inima lui nu mai pofteşte nici 
cele mai bune bucate. Carnea de pe el se prăpădeşte şi 
piere şi oasele lui, până acum nevăzute, îi ies prin piele. 
Sufletul lui vine încet, încet spre prăpastie şi viaţa lui 
spre împărăţia morţilor. Dacă atunci se află un înger 
lângă el, un mijlocitor între vii, care să-i arate omului 
calea datoriei, Dumnezeu Se milostiveşte de el şi zice 
îngerului: «Izbăveşte-l ca să nu cadă în prăpastie, am 
găsit pentru sufletul lui preţul de răscumpărare!». 
Atunci trupul lui înfloreşte ca în tinereţe şi el vine îna¬ 
poi la zilele de la începutul vieţii sale. El se roagă lui 
Dumnezeu şi Dumnezeu îi arată bunătatea Sa şi-i în¬ 
găduie să vadă faţa Sa cu mare bucurie şi astfel îi dă 
omului iertarea Sa. Atunci omul priveşte peste semenii 
săi şi zice: «Păcătuisem şi călcasem dreptatea, dar n-am 
fost pedepsit după faptele mele. Căci El a izbăvit sufle¬ 
tul meu ca să nu treacă prin strâmtorile morţii şi ochii 
mei văd încă lumina». Iată toate acestea le face 
Dumnezeu de două ori, de trei ori cu omul, ca să-i 



scoată sufletul din pieire şi ca să-l lumineze cu lumina 
celor vii." (Iov 33, 14-30) 

„Dar tu ierţi tuturor, că toate ale tale sunt, Stăpâne, 
iubitorule de suflete. Duhul tău fără stricăciune este 
întru toate. Pentru aceea pedepseşti cu măsură pe cei 
care cad şi, când păcătuiesc, le deschizi ochii şi-i doje¬ 
neşti, ca să se lase de răutatea lor şi să creadă întru 
Tine, Doamne." (Sirah 11, 26-12) 

Vindecarea autentică, sufletească şi trupească 
deopotrivă, aşadar, o dă numai Dumnezeu când 
voieşte El, „Cel ce curăţeşte toate fărădelegile tale. 
Cel ce vindecă toate bolile tale. Cel ce izbăveşte 
din stricăciune viaţa ta. Cel ce te încununează cu 
milă şi cu îndurări" (Psalmul 102, 3-4). Restabili¬ 
rea sănătăţii, dincolo de suprafaţa ei trupească, în¬ 
seamnă deci restabilirea legăturii iubitoare cu 
Dumnezeu - „Doctorul şi tămăduitorul sufletelor 
şi al trupurilor noastre" -, înseamnă restaurarea 
prin har a firii umane căzute în robia păcatului 
şi a morţii. Nu putem obţine vindecarea fără 
Dumnezeu Care ştie toate şi Care cârmuieşte 
toate cum este mai bine spre desăvârşirea lor. 
Orice încercare de vindecare deplină fără harul lui 
Dumnezeu Cel iubitor de oameni este un eşec din 
start, o iluzie deşartă. 

Dumnezeu, când vindecă un om, îi cere conlu¬ 
crarea iubitoare prin pocăinţă şi nevoinţă (asceză). 
„Numai acesta vrea cu tot dinadinsul să se mântuias¬ 
că, care nu se împotriveşte leacurilor doftoriceşti. Iar 
acestea sunt durerile şi întristările aduse de diferitele 

lovituri" 87 . întâi Dumnezeu îi curăţă omului păca¬ 
tele (cauzele bolii), apoi îi tămăduieşte rănile 
(efectele ei), înlăturând şi consecinţele lor (vezi Ps. 
102, mai sus), prin dăruirea harului Său. Exempli¬ 
ficăm acest lucru prin alte câteva fragmente din 
Sfânta Scriptură. 

„ Doamne, prin îndurarea ta se bucură omul de via¬ 
ţă, prin ea mai am şi eu suflare; Tu mă tămăduieşti 
şi-mi dai iarăşi viaţă! Iată că boala mea se schimbă în 
sănătate. Tu ai păzit viaţa mea de adâncul mistuitor! 
Tu ai aruncat înapoia Ta toate păcatele mele!" ( Rugă¬ 
ciunea regelui lezechia - Isaia 38,16-17) 

„Dar El fusese străpuns pentru păcatele noastre şi 
zdrobit pentru fărădelegile noastre. El a fost pedepsit 
pentru mântuirea noastră şi prin rănile Lui noi toţi 
ne-am vindecat." (Isaia 53, 5) 

„Veniţi să ne întoarcem către Domnul, căci numai 
El, după ce ne-a rănit, ne tămăduieşte, iar după ce ne-a 
bătut, ne leagă rănile noastre." (Osea 6,1) 

„Nu fi înţelept în ochii tăi; teme-te de Dumnezeu şi 
fugi de rău; aceasta va fi sănătate pentru trupul tău şi 
o înviorare pentru oasele tale." (Pilde 3, 7-8) 

„Cununa înţelepciunii este temerea de Domnul, 
care odrăsleşte pace şi sănătate nevătămată; dar şi una 
şi alta sunt daruri de la Dumnezeu, care revarsă cinste 
peste cei care îl iubesc pe Dânsul." (Sirah 1,17) „Fiu¬ 
le! în boala ta nu fii nebăgător de seamă; ci te roagă 


87 Sfântul Maxim Mărturisitorul, Capul 82 din A treia sută a 
capetelor despre dragoste, în Filocalia, voi. 2, ediţia 1993, p. 120. 

Domnului şi El te va tămădui. Depărtează păcatul şi 
întinde mâinile spre fapte drepte şi de tot păcatul cură- 
teşte inima ta." (Sirah 38, 9-10) 

„Şi Iisus străbătea cetăţile şi satele, învăţând în si¬ 
nagogile lor, propovăduind Evanghelia împărăţiei şi 
vindecând toată boala şi toată neputinţa în popor." 
(Matei 9, 35) 

Mântuitorul Iisus Hristos, ca Dumnezeu adevărat, 
ne-a adus împăcarea cu Dumnezeu şi, prin aceasta, vin¬ 
decarea deplină. Ne-a adus înfierea divină prin har şi 
învierea din moartea păcatelor. „Dumnezeu s-a făcut 
om, ca omul să se îndumnezeiască prin har" 
(Sfântul Atanasie cel Mare). Biserica este tocmai 
Trupul Său mistic, divino-uman, comunitatea tutu¬ 
ror celor care-1 iubesc pe El, în care El însuşi con¬ 
tinuă să lucreze la mântuirea, vindecarea şi 
sfinţirea oamenilor. El e prezent în Biserică „în toa¬ 
te zilele, până la sfârşitul veacului" (Matei 28, 20). 

„Chemând la Sine pe cei doisprezece ucenici ai Săi, 
le-a dat lor putere asupra duhurilor celor necurate, ca 
să le scoată şi să tămăduiască orice boală şi orice nepu¬ 
tinţă." (Matei 10,1) 

Toată puterea Lui de vindecare (şi sufletească, 
şi trupească) asupra oamenilor Mântuitorul Hris¬ 
tos a lăsat-o Apostolilor Săi, trimiţându-le Duhul 
Sfânt şi, prin aceasta, învestindu-i cu misiunea de 
a propovădui Evanghelia şi Calea mântuirii: pocă¬ 
inţa şi credinţa „cea lucrătoare prin iubire" (Gala- 
teni 5, 6) în Iisus Hristos. Aşadar, vestirea 
Evangheliei şi vindecarea sufletească şi trupească 

sunt nedespărţite în Ortodoxie, aceasta fiind 
misiunea trimişilor lui Dumnezeu în lume, a 
Preoţiei sacramentale a Bisericii. Vestitorii 
Evangheliei, clericii, ca primitori ai Duhului Sfânt 
prin Taina Hirotoniei şi ca păstrători ai Lui prin 
viaţă curată sunt (şi trebuie să fie) oameni vinde¬ 
caţi; sunt oameni sfinţiţi prin prezenţa harului 
divin în ei, care iradiază şi celorlalţi - prin prezen¬ 
ţa, viaţa, cuvintele şi faptele lor - harul, vindeca¬ 
rea şi mântuirea aduse de Mântuitorul Hristos. 

Dumnezeu lucrează şi acum cu putere în 
Biserica Lui sfântă, sobornicească şi apostolică. 
Sfinţii Părinţi asemuiesc Biserica Dreptmăritoare a 
lui Hristos cu scăldătoarea Vitezda, în care nu 
doar primii, ci toţi cei ce intră în ea prin Botez 
(conştientizând unirea lor cu Mântuitorul Hristos) 
primesc vindecarea deplină prin curăţirea de pa¬ 
timi. Dumnezeu ne dă nouă, oamenilor, harul Său 
vindecător nu pe baza unui contract juridic, ci ni-1 
dă pe măsura intensificării unirii noastre iubitoare 
cu Mântuitorul Hristos - Dătătorul harului -, căci 
„din plinătatea Lui noi toţi am luat, şi har peste har" 
(Ioan 1,16). Harul divin nu poate fi despărţit de 
Persoana iubitoare a lui lisus Hristos - Logosul divin 
(Creatorul şi Mântuitorul lumii), prin care toate s-au 
făcut - şi deci nu poate fi (atenţie!) obiect impersonal 
de speculă, cum pretind vracii de astăzi. Harul divin 
nu se obţine în mod magic sau mecanic de aiurea (prin 
vreo reţetă „spirituală", metodă sau tehnică automată, 
aşa cum propun aproape toţi impostorii), ci de la 

Mântuitorul Hristos în mod iubitor-sacramental, 
precum însuşi Mântuitorul Hristos a lăsat această 
rânduială Bisericii. 

Vindecarea omului prin purificare (înlăturarea 
a ceea ce e rău) şi spiritualizare (dezvoltarea a ce¬ 
ea ce e bun) vine, aşadar, ca un dar de la 
Dumnezeu Cel personal şi iubitor, ca rod al iubirii 
şi ca stimulent al ei. Demersul vindecării în 
Ortodoxie necesită însă un progres moral din 
partea omului, o conştientizare a prezenţei şi a 
lucrării lui Hristos în noi şi între noi. întrucât actul 
întâlnirii şi al unirii omului cu Hristos prin har 
este un act de sfinţire a vieţii umane, preotul, cel 
care înlesneşte şi cheamă oamenii la această unire 
cu Hristos în Biserică, trebuie să fie un trimis al lui 
Hristos şi al Bisericii, un om sfinţit de Dumnezeu 
şi consfinţit public de Biserică. Biserica este Trupul 
mistic al lui Hristos şi mădularele ei conducătoare 
(ierarhia sacramentală) mişcă întreg trupul în 
ascultare de Mântuitorul Hristos - Capul Bisericii. 

De obicei, dacă un om al Bisericii primeşte un 
dar, o harismă de la Dumnezeu - totdeauna pen¬ 
tru folosul întregii Biserici -, atunci Biserica, prin 
Ierarhia ei, confirmă şi afirmă public aceasta, prin- 
tr-o binecuvântare şi printr-o recunoaştere oficia¬ 
lă. Ştim că „pe unii i-a pus Dumnezeu, în Biserică: 
întâi apostoli, al doilea prooroci, al treilea învăţă¬ 
tori; apoi pe cei ce au darul de a face minuni; apoi 
darurile vindecărilor, ajutorările, cârmuirile, felu¬ 
rile limbilor" (1 Corinteni 12, 28). Aceste harisme 

le-a dat Dumnezeu anumitor oameni din Biserică 
nu la întâmplare şi în neorânduială, aşa încât ei ar 
putea face orice de capul lor, ci într-o bună rându- 
ială şi ascultare ierarhică, „pentru că Dumnezeu 
nu este al neorânduielii, ci al păcii" (1 Corinteni 
14, 33). în Biserică, întotdeauna şi „fără de nici o 
îndoială, cel mai mic ia binecuvântare de la cel 
mai mare" (Evrei 7, 7), deci cei cu harismele minu¬ 
nilor şi vindecărilor sunt datori să asculte şi să fie 
sub binecuvântarea celor cu misiunea şi cu haris- 
ma învăţăturii credinţei, adică a Episcopilor. 

Or, Sfinţii Părinţi, învăţătorii Bisericii, au lămu¬ 
rit definitiv credinţa ortodoxă, separând grâul 
dreptei credinţe de toate neghinele ereziei, care 
sunt reactivate şi recapitulate în doctrinele falşilor 
vindecători de astăzi. Harul lui Dumnezeu, cel tămă¬ 
duitor şi sfinţitor, nu vine - şi nici nu poate veni - 
prin oameni care au regretabile rătăciri dogmatice şi 
morale (chiar dacă ei se pretind ortodocşi, chiar dacă au 
Biblia şi Crucea pe masă şi icoane pe pereţi, chiar dacă 
spun „Tatăl nostru" şi alte rugăciuni la începutul şe¬ 
dinţei terapeutice), ci prin oameni sfinţiţi de Dumnezeu 
şi consfinţiţi de Biserică. De aceea, orice terapie 
sufletească şi trupească care se pretinde a fi de la 
Dumnezeu, dar care iese din rânduielile Bisericii, 
din afara atmosferei iubitor-sacramentale a ei, este 
străină de Dumnezeu, Cel ce locuieşte şi lucrează 
deplin în comuniunea Bisericii. 

Harismele şi darurile duhovniceşti, ca lucrări 
minunate ale Duhului Sfânt în Biserică, prelungesc 

viaţa şi iubirea dumnezeiască între oamenii uniţi 
în aceeaşi dreaptă şi apostolică credinţă. Dar şi 
oamenii aleşi, sfinţii, care s-au învrednicit de 
darurile dumnezeieşti, nu le opresc doar pentru 
ei, ci le revarsă şi semenilor, ajutându-i şi întărin- 
du-i şi pe ei în urcuşul duhovnicesc şi în creşterea 
lor spirituală. Fiecare dar şi fiecare harismă se dă 
celor vrednici (sfinţilor) spre folosul şi zidirea în¬ 
tregii Biserici, spre sporirea iubirii între credin¬ 
cioşi în acelaşi Duh Sfânt şi Iubitor. 

Dar sfinţii, fiind cei care trăiesc în gradul cel 
mai înalt viaţa lui Hristos, umpluţi fiind de Duhul 
Sfânt, au primit darurile dumnezeieşti la capătul 
şi în cursul unui drum continuu şi statornic de îm¬ 
bogăţire în virtute, de înduhovnicire a vieţii lor, 
de depăşire a tuturor patimilor egoiste. Astfel, 
„cel care a ajuns la iubirea naturală de oameni, 
după înlăturarea totală a iubirii păcătoase de sine, 
primeşte darul vindecărilor" 88 . 

Aşadar, adevăraţii terapeuţi ai sufletelor şi ai 
trupurilor sunt Sfinţii, singurii în care negreşit lu¬ 
crează Duhul Sfânt şi Iubitor de oameni. Aceştia 
aduc reală tămăduire oamenilor atunci când şi cei 
bolnavi conlucrează cu ei în Duhul Sfânt. Dar dacă 
vreun bolnav nu se vindecă trupeşte, chiar dacă 
urmează integral sfaturile primite, aceasta nu 
înseamnă că harul dumnezeiesc este neputincios, ci 


' 8 Sfântul Maxim Mărturisitorul, Scolia 3 la Răspunsul 59 
către Talasie, în Filocalia, voi. 3, ediţia 1994, p. 329. 

că tămăduirea trupească nu-i e de folos, pedagogia 
divină urmărind ca prin pătimirea celui mai puţin 
nobil (trupul) să se tămăduiască şi să se transfigu¬ 
reze ceea ce e mai nobil în om (sufletul). 


4. Biserica şi medicina creştină 


Acceptând limitările unui limbaj scolastic, pu¬ 
tem spune că în Biserică Mântuitorul Hristos tă¬ 
măduieşte bolile sufleteşti şi trupeşti ale oameni¬ 
lor printr-o împreună-lucrare cu ei, prin remedii 
naturale şi supranaturale. 

în remediile naturale, Dumnezeu, Creatorul şi 
Mântuitorul nostru, intervine pe măsură ce omul 
îşi rânduieşte modul de viaţă potrivit cu natura 
lui psihosomatică, adică eliminând condiţiile ne¬ 
naturale ce-i dereglează ritmul normal de viaţă şi 
îi pot favoriza bolile. De exemplu, înfrânarea de la 
mâncare este potrivită cu firea omului, pe când lă¬ 
comia (desfrânarea) este nenaturală. Remediile 
naturale urmăresc restabilirea condiţiilor naturale 
de viaţă organică şi psihică şi sunt deci legate de 
firea omului, între ele putând fi incluse postul, re¬ 
gimul alimentar (bogat în crudităţi vegetale, cea¬ 
iuri, evitarea cărnii, a prăjelilor, a semipreparate- 
lor ce conţin E-uri şi hormoni) şi medicamentos, 
igiena trupului (mişcare, băi, masaje), cumpătarea 

(blândeţea) sufletului, munca echilibrată, odihna 
regulată, relaţiile destinse şi constante cu semenii. 
Ele sunt folosite şi în medicina clasică 89 . Abaterile 
de la viaţa naturală (potrivită firii umane) sunt şi 
ele păcate, căci sunt răzvrătiri faţă de legea divină 
naturală şi deci trebuie tratate ca atare. 

Dumnezeu lucrează la însănătoşirea oamenilor 
nu numai prin harismaticii Bisericii (cei dăruiţi de 
Dumnezeu cu darul vindecărilor), ci şi prin me¬ 
dici. Căci spune înţeleptul: „Cinsteşte pe doctor cu 
cinstea ce i se cuvine, că şi pe el l-a făcut Domnul" 
(Isus Sirah 38, l) 90 . 

Totuşi multe boli trupeşti recidivează după un 
tratament pur medical-biologic, întrucât cauzele 
bolii (care nu e doar trupească, ci şi sufletească) 
n-au fost înlăturate în mod real. De aceea, restau¬ 
rarea firii bolnave nu o poate face omul singur 
(atenţie!) apelând la medic şi la remediile naturale 
ca la un procedeu magic automat, fără să ceară 
mila şi ajutorul lui Dumnezeu, ci mai întâi, omul 
trebuie să conştientizeze pe de o parte relaţia sa 


9 Nu ne-am propus să dezvoltăm detaliile legate de me¬ 
dicină, ci ne rezumăm la a expune principiile însănătoşirii 
sufleteşti şi trupeşti aplicate în Biserica Ortodoxă. 

90 Mai toţi „vindecătorii paranormali" se revoltă împotri¬ 
va medicinii clasice, propunând mereu altceva, o altă viziu¬ 
ne (iluzorie, de fapt) despre viaţă şi suferinţă. Până la urmă 
II neglijează de tot pe Dumnezeu, considerându-se ei înşişi 
adevăraţii vindecători. Ba unii ajung până acolo că îi suges¬ 
tionează pe pacienţi că se vor vindeca singuri. E un antropo¬ 
centrism apoteotic. 

iubitoare cu Dumnezeu, ca dintre o creatură şi 
Creatorul ei, iar pe de altă parte ca dintre două 
persoane care se iubesc, cu adâncimi infinite 91 . Or, 
pe parcursul îmbogăţirii relaţiei cu Dumnezeu, 
omul poate conlucra cu El prin har la vindecarea 
(restaurarea) întregii sale firi bolnave şi, mai apoi, 
la sfinţirea sa. Căci vindecarea sufletului nu se 
poate face doar prin remedii naturale şi biologice, 
doar apelând la harul divin prezent în creaţie, ci 
prin harul divin mântuitor şi sfinţitor adus oame¬ 
nilor de Mântuitorul Hristos şi deplin prezent în 
Biserică. 

Sfintele Taine sunt cele mai importante remedii 
supranaturale de vindecare lăsate Bisericii de 
însuşi Dumnezeu, Mântuitorul nostru, pentru 
mântuirea şi sfinţirea credincioşilor. Prin ele, harul 
dumnezeiesc ni se oferă de către Mântuitorul 
Hristos în chip supranatural şi în măsura în care 
ne este de folos spre mântuire. Harul divin nu poate 
fi obţinut prin metode străine de rânduielile Bisericii, 
străine de învăţătura şi sfinţenia Bisericii, căci 
Dumnezeu este trăit şi cunoscut deplin în comuniunea 
Bisericii, şi nu în afara ei. Vindecarea deplină a omului 
presupune, deci, participarea lui prin Sfintele Taine la 
viaţa lui Hristos, la viaţa Bisericii, la cunoaşterea şi 
trăirea (conştientă şi raţională, nu superstiţioasă) a 
credinţei ortodoxe. îndeosebi Taina Spovedaniei, a 


91 în acest sens, ne bucură mărturisirea acelor medici 
creştini care smeriţi, recunosc că „medicul tratează, dar 
Dumnezeu vindecă!". 

Sfintei împărtăşanii şi Taina Sfântului Maslu 
împărtăşesc credincioşilor harul iertării păcatelor 
şi al tămăduirii sufleteşti şi trupeşti. „ Este cineva 
bolnav între voi? Să cheme preoţii Bisericii şi să se 
roage pentru el, ungându-l cu undelemn, în numele 
Domnului. Şi rugăciunea credinţei va mântui pe cel 
bolnav şi Domnul îl va ridica, şi de va fi făcut păcate se 
vor ierta lui. Mărturisiţi-vă deci unul altuia păcatele şi 
vă rugaţi unul pentru altul, ca să vă vindecaţi, că mult 
poate rugăciunea stăruitoare a dreptului." (Iacov 5, 
14-16) 

Dacă omul nu se vindecă totdeauna trupeşte, 
aceasta se datorează fie nevredniciei (necredinţei) 
lui, fie pentru motivul că Dumnezeu are un plan 
tainic cu el (şi aici se vede iconomia lui Dumnezeu 
care face din suferinţele omului un prilej de păs¬ 
trare a lui în smerenie), amânându-i vindecarea. 
Oricum, Dumnezeu nu poate fi forţat de creaturile Lui 
să le dea harul Său când vor ele, ci Dumnezeu, „Care 
voieşte ca toţi oamenii să se mântuiască şi la cu¬ 
noştinţa adevărului să vină" (1 Timotei 2, 4), în 
iubirea Sa de oameni, ştie şi hotărăşte când şi cum 
să intervină cu harul Său în viaţa omului. Dar, 
pentru ca şi Dumnezeu să intervină în viaţa lui, 
omul trebuie să-L întâmpine pe Dumnezeu prin- 
tr-o anumită pregătire: 

1. Pocăinţa, ca stare de străpungere a inimii pen¬ 
tru păcatele făcute, este prima condiţie esenţială 
pentru mântuire şi pentru vindecare. Ea purifică 
de păcatele trecute, dar şi întăreşte pe om în lupta 

cu ele şi cu urmările lor. Pocăinţa, pentru om, atât 
ca Sfântă Taină, cât şi ca stare lăuntrică („fericita 
întristare") este o conlucrare cu Duhul Sfânt al lui 
Dumnezeu; ea nu se poate atinge doar printr-un 
efort uman şi, de aceea, nu poate fi trăită în afara 
credinţei şi a Bisericii Ortodoxe. 

Cea dintâi treaptă a vieţii creştine este cu ade¬ 
vărat recunoaşterea păcatelor şi a micimii proprii 
în faţa sfinţeniei şi a iubirii nemărginite a lui 
Dumnezeu. Pocăinţa aduce sufletul la smerenie, iar 
aceasta sparge împietrirea inimii omului făcând-o 
receptivă harului dumnezeiesc. Căci „Dumnezeu 
celor mândri le stă împotrivă, iar celor smeriţi le dă 
har” (Iacov 4, 6). Pocăinţa (smerenia) este indis¬ 
pensabilă vindecării depline şi nu poate fi atinsă 
în afara Bisericii. Nu poate fi de la Dumnezeu o 
vindecare de patimi care nu vine din şi nu duce la 
smerenie, care nu vine prin Ierarhia sacramentală 
a Bisericii şi care nu duce la întărirea Bisericii, 
care-1 ţine pe om tot în afara Bisericii. Numai prin 
Ierarhia Bisericii întemeiată de El, Mântuitorul 
Iisus Hristos dă iertarea şi tămăduirea de păcate. 

Există însă şi o falsă smerenie, o formă fină de 
înşelare satanică, care este prezentă la toţi impos¬ 
torii. Aceştia spun că au primit de la Dumnezeu 
darul vindecării, trimiţându-şi clienţii (atenţie!) 
chiar şi la Biserică, „la Spovedanie şi la 
împărtăşanie", păcălindu-i în acest fel pe oameni 
că şi ei ar fi de-ai Bisericii, dar nu-şi cer deloc 
acreditarea Bisericii (pentru că nici n-o pot primi 

câtă vreme susţin ideologii contrare ortodoxiei, ca 
şi în cazul radiesteziei, de exemplu), ci îşi fac 
singuri reclamă prin tot felul de ziare, reviste 
(precum: Paranormal, Formula As, Magazin, Dracula 
etc.), cărţi, afişe şi chiar prin televiziune. 

2. Răbdarea necazurilor şi rugăciunea sunt alte con¬ 
diţii necesare mântuirii şi vindecării depline. Sco¬ 
pul credinţei creştine şi al Bisericii nu sunt vindeca¬ 
rea de boala trupului şi evitarea suferinţei cu orice 
preţ, ci unirea cu Dumnezeu şi, prin aceasta, do¬ 
bândirea vieţii veşnice. Curăţirea de bolile trupului 
vine când voieşte Dumnezeu, în urma realizării 
unirii prin har cu El, ca un dar de la El. Dumnezeu 
hotărăşte dacă ne e de folos, când şi cum să ne vin¬ 
dece de suferinţele trupului, însă El cere de la noi 
dorinţa de a fi cu El, iubirea noastră pentru El. De¬ 
seori, prin încercările suferinţei Dumnezeu ne 
mustră pentru păcatele trecute, dar ne şi încearcă 
dorul nostru după El. Boala trupului, în terapeuti¬ 
ca creştină, poate sluji decisiv în iconomia mântui¬ 
rii noastre. Sfinţii Părinţi afirmă că boala manifestă 
pedagogia dumnezeiască, ea fiind şi o corecţie pe 
care Dumnezeu i-o aplică omului din pricina păca¬ 
telor sale, spre îndreptarea vieţii lui şi chiar a celor 
din jur. „In această perspectivă, boala apare ca voi¬ 
tă sau cel puţin îngăduită şi, în orice caz, folosită de 
Dumnezeu pentru binele omului, spre a redresa în 
el ceea ce păcatul a făcut chinuitor, a pervertit şi 
să-l vindece de bolile sale spirituale. [...] Dacă El 
foloseşte adesea pentru această lucrare boala, face 

aceasta deoarece ea este prin natura ei un mijloc 
deosebit de puternic de a-1 trezi pe omul al cărui 
duh este adormit de păcat, făcându-1 să simtă, prin 
boala din trupul său, pe aceea mai puţin evidentă 
care-i afectează sufletul şi faţă de care, fără această 
boală, el ar fi rămas indiferent sau cel puţin s-ar fi 
arătat mai puţin sensibil." 92 

Bolile pot fi, pe de o parte, frâna care-1 păzeşte 
pe om de a mai păcătui în continuare. Pe de altă 
parte, bolile şi suferinţele ce le însoţesc constituie 
în parte crucea mântuirii noastre, trepte ale Gol- 
gotei noastre personale, ale nevoinţei prin care 
trebuie să trecem pentru a putea intra în împărăţia 
lui Dumnezeu (conform Fapte 14, 22). 

Răbdarea necazurilor devine astfel o scară că¬ 
tre cer, o expresie a nevoinţei noastre ascetice; iar 
călăuza permanentă a vieţii creştine (ascetice şi 
mistice) este rugăciunea. Prin rugăciune omul se 
uneşte tainic (iubitor şi înţelegător) cu Dumnezeu, 
se descoperă pe sine smerit, având nădejdea doar 
în Dumnezeu (şi nu în puterile lumeşti limitate). 
Prin rugăciune omul se pregăteşte pentru întâlni¬ 
rea cu Mântuitorul Hristos prin Sfintele Taine, şi 
tot prin rugăciune o şi întreţine. Rugăciunea şi 
răbdarea necazurilor sunt cea mai la îndemână 
cale de apropiere de Dumnezeu. 

Insă rugăciunea în comun a dreptmăritorilor 
creştini este mai bineplăcută Domnului, căci ea 


92 Jean-Claude Larchet, Op. cit, pp. 61-63. 


102 



este sămânţa şi rodul iubirii dintre oameni. Rugă¬ 
ciunea comunitară este condusă de un trimis al lui 
Dumnezeu, de un om sfinţit de El, ca să stimuleze 
iubirea între oameni şi cea dintre oameni şi 
Dumnezeu. Preotul are şi această harismă şi 
misiune în Biserică. De aceea, prin prezenţa şi prin 
lucrarea sa, preotul este un organ al harului divin. 
„Luaţi, fraţilor, pildă de suferinţă şi de îndelungă 
răbdare pe proorocii care au grăit în numele Domnului. 
Iată, noi fericim pe cei care au răbdat: aţi auzit de 
răbdarea lui Iov şi aţi văzut sfârşitul hărăzit lui de 
Domnul; că mult milostiv este Domnul şi îndurător. 
Iar înainte de toate, fraţii mei, să nu vă juraţi nici pe 
cer, nici pe pământ, nici cu orice alt jurământ, ci să vă 
fie vouă ce este da, da, şi ce este nu, nu, ca să nu cădeţi 
sub judecată. Este vreunul dintre voi în suferinţă? Să 
se roage. Este cineva cu inimă bună? Să cânte psalmi. 
Este cineva bolnav între voi?Să cheme preoţii Bisericii 
şi să se roage pentru el, ungându-l cu untdelemn, în 
numele Domnului. Şi rugăciunea credinţei va mântui 
pe cel bolnav şi Domnul îl va ridica, şi de va fi făcut 
păcate se vor ierta lui." (Iacov 5,10-15) 93 

93 Acest fragment biblic face parte din rânduiala Tainei 
Sfântului Maslu şi ne îndeamnă la răbdare şi la rugăciune 
comunitară. Aceasta reprezintă o mărturie a integrării celui 
bolnav în comuniunea lărgită a credincioşilor şi a preoţilor, a 
Bisericii în totalitatea ei. Grija şi dragostea celorlalţi pentru 
semenul bolnav reprezintă un sprijin decisiv în procesul tă¬ 
măduirii lui sufleteşti şi trupeşti, o întărire a puterilor lui 
spirituale şi fizice, prin simpatia şi comuniunea lor. 

înainte de toate, trebuie spus că nu preotul vin¬ 
decă, nici rugăciunea lui nu are efect asupra bol¬ 
navului „ex opere operato" (automat, magic, ca şi 
cum cuvintele rugăciunii rostite de preot ar de¬ 
clanşa un efect sigur), ci Dumnezeu este Cel care 
vindecă; Dumnezeu ascultă rugăciunea preotului 
şi alege pe cine să-l vindece, când şi cum. De ace¬ 
ea, este necesară o colaborare iubitoare între preot 
şi credincios, precum şi între ei şi Dumnezeu prin 
virtute. Când această unire iubitoare în Hristos 
există şi vindecarea bolii este spre slava lui 
Dumnezeu şi folosul oamenilor, abia atunci 
Dumnezeu răspunde la rugăciunea lor comună 
revărsând mila Sa. Abia atunci se împlineşte cu¬ 
vântul Mântuitorului: „dacă doi dintre voi se vor în¬ 
voi pe pământ în privinţa unui lucru pe care îl vor cere, 
se va da lor de către Tatăl Meu, Care este în ceruri. Că 
unde sunt doi sau trei, adunaţi în numele Meu, acolo 
sunt şi Eu în mijlocul lor." (Matei 18, 19-20) Unde 
nu există iubire în Hristos între oameni, ci interese 
meschine (din partea „vindecătorului") şi dispe¬ 
rarea necredinţei (din partea bolnavului), este 
limpede că Hristos nu este de faţă, este limpede că 
acea terapie nu este de la Dumnezeu. 

3. Privegherea (trezvia, atenţia) şi faptele bune sunt 
alte două condiţii ale vindecării depline în 
Biserică. Războiul nevăzut pe care îl duce vrăj¬ 
maşul diavol împotriva tuturor oamenilor nu este 
aşa de uşor pe cât ar crede majoritatea; de aceea. 
Mântuitorul ne îndeamnă: „Privegheaţi şi vă rugaţi, 

ca să nu intraţi în ispită. Căci duhul este osârduitor, 
dar trupul este neputincios" (Matei 26, 41), iar Sfântul 
Apostol Petru ne spune: „ Fiţi treji, privegheaţi. Po¬ 
trivnicul vostru, diavolul, umblă, răcnind ca un leu, 
căutând pe cine să înghită" (1 Petru 5, 8). Este un 
război continuu; este o luptă neîncetată la nivelul 
gândurilor şi senzaţiilor. Diavolul este expert şi 
îmbătrânit în viclenie şi nu se dă bătut după ce 
este respins; ba încă îşi pregăteşte alte şi alte me¬ 
tode (semne mari şi chiar minuni, uneori), „ca să 
amăgească, de va fi cu putinţă, şi pe cei aleşi" (Matei 
24, 24). Paza minţii şi a sufletului n-o putem însă 
dobândi niciodată singuri. Ea vine prin harul lui 
Dumnezeu şi cere din partea noastră smerenie, 
asceză, despătimire, rugăciune neîntreruptă, uni¬ 
rea cu Mântuitorul Hristos prin Sfintele Taine şi 
celelalte rânduieli ale Bisericii. Priveghind cu min¬ 
tea, omul poate discerne atacul viclean al diavolu¬ 
lui - încă de când i se strecoară precum un şarpe 
printre propriile gânduri - şi poate să îl respingă 
repede. Priveghind cu mintea, omul poate sesiza 
imediat în „doctrina terapeutică" o minciună fla¬ 
grantă, o răstălmăcire a Adevărului creştin sau o 
mascată abatere eretică plină de otravă pentru su¬ 
flet. Toţi trebuie să priveghem rugându-ne; toţi 
trebuie să fim atenţi la vicleşugurile vrăjmaşului 
ucigaş de oameni, căci pierzându-ne o clipă aten¬ 
ţia ne putem pierde chiar mântuirea. „Nu este de 
mirare, deoarece însuşi satana se preface în înger al lu¬ 
minii" (2 Corinteni 11,14). 

Privegherea şi faptele bune ne dau o experienţă 
prin care putem cerne (în sita dreptei credinţe) şi 
discerne faptele şi intenţiile altora. Pentru că 
mulţi, deşi fac fapte aparent bune, chiar minuni, 
sunt străini de Duhul bunătăţii, smereniei şi iubi¬ 
rii dumnezeieşti. însuşi Domnul Hristos ne-a 
atenţionat: „după roadele lor îi veţi cunoaşte. Nu ori¬ 
cine îmi zice: «Doamne, Doamne», va intra în împără¬ 
ţia cerurilor, ci cel ce face voia Tatălui Meu Celui din 
ceruri. Mulţi îmi vor zice în ziua aceea: Doamne, 
Doamne, au nu în numele Tău am proorocit şi nu în 
numele Tău am scos demoni şi nu în numele Tău mi¬ 
nuni multe am făcut? Şi atunci voi mărturisi lor: 
«Niciodată nu v-am cunoscut pe voi. Depârtaţi-vă de 
la Mine cei ce lucraţi fărădelegea»" (Matei 7, 20-23). 
Să luăm aminte! 

De cele mai multe ori, terapia este un proces în¬ 
delungat. Boala unui om poate fi şi o ocazie pen¬ 
tru cei din jur de a se mobiliza pentru a-1 ajuta, 
pentru a-1 îngriji pe cel bolnav, o ocazie rânduită 
de Dumnezeu în preştiinţa Sa atotcuprinzătoare 
pentru a întări solidaritatea şi comuniunea între 
oameni. Rude certate între ele şi înstrăinate multă 
vreme, prieteni care n-au mai comunicat între ei, 
deodată sunt chemaţi de Dumnezeu prin această 
ocazie la împăcare, la apropiere, la depăşirea pati¬ 
milor, a intereselor şi a dezbinărilor care le-au în¬ 
tunecat viaţa şi relaţia lor cu ceilalţi. 

Enumerăm, pe scurt, câteva căi duhovniceşti 
de vindecare şi a bolilor trupului: rugăciunea 

personală, rugăciunea celorlalţi, ajutorul şi rugă¬ 
ciunea sfinţilor, semnul Sfintei Cruci, folosirea 
apei sfinţite, exorcismul şi Sfintele Taine (Botezul, 
Mărturisirea, Sfânta Euharistie şi Maslul). Pentru 
că în legătură cu acestea din urmă există multe 
înţelegeri greşite şi practici necanonice, ar trebui 
să facem câteva precizări pentru lămurirea lor 
(vezi paragraful 5 din prima parte a lucrării). 


5. înşelăciunea demonică 


Ca o cauză şi ca o consecinţă clară a decăderii 
morale şi spirituale a „omului modern", închis în 
propria suficienţă, care nu mai lasă loc lui 
Dumnezeu, boala aproape molipsitoare a societăţii 
secularizate de astăzi este, precum bine se vede, 
individualismul (egoismul, iubirea de sine). Omul 
individualist poate ajunge treptat să fie posedat 
de duhul diavolului şi, uneori, chiar fără să-şi dea 
seama. Ucenicii (şi proorocii) diavolului sunt deci, 
oamenii care-1 urmează pe diavol în viaţa lor, co¬ 
piind de la începătorul răutăţii şi al hulei, mândria 
şi închipuirea de sine, îmbolnăvindu-se sufleteşte 
tot mai mult şi îmbolnăvindu-i şi pe alţii. Or, neo- 
păgânismul şi egolatria omului contemporan sunt 
plăgi nevindecabile fără smerenia creştină şi fără 
harul lui Dumnezeu. Iată cum descrie Sfântul 

Apostol Pavel starea de boală duhovnicească a vre¬ 
murilor noastre: „In zilele din urmă, vor veni vremuri 
grele; că vor fi oameni iubitori de sine, iubitori de ar¬ 
ginţi, lăudăroşi, trufaşi, hulitori, neascultători de pă¬ 
rinţi, nemulţumitori, fără cucernicie, lipsiţi de dragoste, 
neînduplecaţi, clevetitori, neînfrânaţi, cruzi, neiubitori 
de bine, trădători, necuviincioşi, îngâmfaţi, iubitori de 
desfătări mai mult decât iubitori de Dumnezeu, având 
înfăţişarea adevăratei credinţe, dar tăgăduind puterea ei. 
Depărtează-te şi de aceştia!" (2 Timotei 3,1-5). 

Supus la un flux divers de informaţii, omul con¬ 
temporan nu mai ştie să discearnă binele de rău, 
adevărul de minciună, esenţialul de neesenţial, de¬ 
seori realităţile şi valorile fiindu-i prezentate în 
mod amestecat şi chiar răsturnat. Astfel, în această 
confuzie informaţională, discernământul i se alie¬ 
nează tot mai mult, imprimând omului în suflet o 
pecete pătimaşă care îi afectează serios viaţa întrea¬ 
gă. Aşa că omul contemporan uită de Dumnezeu 
Cel Viu şi-şi face dumnezei după chipul lui. Azi, 
religia şi morala creştină sunt tot mai mult exilate într-o 
periferie a existenţei şi sunt chiar înlocuite cu noi „căi 
spirituale", de tip demonic. Asta este, de fapt, strate¬ 
gia diavolului: să strice şi să răstoarne ierarhia va¬ 
lorilor în mintea omului, aşa încât omul să se rătă¬ 
cească complet în confuzia stârnită de diavol, să nu 
mai poată distinge spiritualitatea autentică (Calea - 
Hristos) în labirintul de „spiritisme" ieftine. De 
aceea, ne trebuie o temeinică pregătire ascetică, 
dogmatică şi mistică, pe linia Sfinţilor Părinţi, 

pentru a scăpa din plasa „religiei viitorului" 94 . 
„Duhul grăieşte lămurit că, în vremurile cele de apoi, 
unii se vor depărta de la credinţă, luând aminte la 
duhurile cele înşelătoare şi la învăţăturile demonilor, 
prin făţărnicia unor mincinoşi, care sunt înfieraţi în 
cugetul lor. Aceştia opresc de la căsătorie şi de la unele 
bucate, pe care Dumnezeu le-a făcut, spre gustare cu 
mulţumire, pentru cei credincioşi şi pentru cei care au 
cunoscut adevărul, pentru că orice făptură a lui 
Dumnezeu este bună şi nimic nu este de lepădat, dacă se 
ia cu mulţumire; căci se sfinţeşte prin cuvântul lui 
Dumnezeu şi prin rugăciune." (1 Timotei 4,1-5) 

Toate formele de „medicină complementară" 
aduc în doctrina lor erezii contrare Adevărului 
creştin trăit şi mărturisit de Biserică, precum: an¬ 
tropocentrismul, preexistenta sufletului, reîncar¬ 
narea şi predestinaţia lui astrală, energetismul re- 
ducţionist dualist (yin-yang) necunoscut şi nere¬ 
cunoscut de nici un Sfânt Părinte al Bisericii, nici 
de vreun onest om de ştiinţă, alienarea conştiinţei 
morale a omului, relativizarea valorilor infinite 
ale omului şi a libertăţii lui, impersonalizarea 
harului divin şi chiar a lui Dumnezeu sau personi¬ 
ficarea şi însufleţirea materiei, promovarea „ilumi¬ 
naţilor" păgâni ş.a. 

Sunt unii „terapeuţi" care apelează şi la remedii 
naturale (acceptate de Biserică) şi la întortocheate 


94 „Spiritualitatea" New Age, cu totul opusă faţă de cea 
ortodoxă. 

explicaţii ştiinţifice; dar, ceea ce este foarte grav, 
introduc şi răstălmăciri ale remediilor suprana¬ 
turale (Sfintele Taine) din Biserică. Prezentarea 
acestora ca simple metode mecanice şi magice de 
vindecare duce mai întâi la pierderea sensului au¬ 
tentic al trăirii comuniunii creştine, apoi la dilua¬ 
rea valorilor Ortodoxiei în masa relativistă a unor 
practici eterodoxe. Promotorii unor asemenea „sa- 
croterapii" sunt certaţi cu învăţătura şi legea bise¬ 
ricească, nefiind sub ascultarea nici unui episcop 
al Bisericii şi prezentând, în multe puncte esenţia¬ 
le ale doctrinei, grave confuzii şi erezii dogmatice, 
iar în viaţa lor duhovnicească având serioase rătă¬ 
ciri morale şi mistice (unele determinate chiar pro¬ 
blemele lor psihopatologice). In general, aceşti im¬ 
postori 95 se declară profund religioşi, întrucât 
merg pe la mănăstiri, pe la duhovnici renumiţi, de 
la care fură câte o binecuvântare „ca să poată face 
oamenilor cât mai mult bine" (zic ei), dar nu le 
spun (duhovnicilor) prin ce metode. Unii pozează 
în mari creştini, tipărind cărţi ortodoxe (cu note şi 
interpretări personale clar eterodoxe) şi instalân- 
du-se în biserici pe lângă sfintele moaşte, arătând 
celorlalţi că sunt preocupaţi de rugăciunea inimii. 
Mândria iradiază din ei ca dintr-un cuptor ... 

Foarte mulţi vindecători au primit învestirea cu 
aceste puteri de vindecare (atenţie!) în vis sau în 


95 Faptul că ei se declară ucenici ai unor mari duhovnici 
nu le dă şi dreptul să pretindă clienţilor lor să-i urmeze fără 
nici o cercetare prealabilă, deşi asta vor să insinueze. 

transă, prin glasuri sau prin arătări de „îngeri", de 
păsări, de lumini colorate sau de flăcări etc. Aceştia 
ascultă numai de ce le zice „duhul" prin vedenie, 
manifestând neascultare şi ostilitate (chiar declarată) 
faţă de Ierarhia sacramentală a Bisericii. Chiar şi unii 
monahi şi clerici pot cădea în această înşelare 
demonică, inventând teorii şi practici noi, ne- 
ortodoxe, promovându-le printre adepţi şi creând 
dezbinare între creştini 96 . Faptul că ies din Tradiţia şi 
cuminţenia Ortodoxiei, din buna rânduială şi 
ascultare ierahică întemeiată de Mântuitorul Flristos 
în Biserică, îi demască decisiv ca falşi prooroci. De 
unde se vede că nu Duhul dragostei, al unităţii şi al 
păcii din Biserica lui Flristos îi ajută pe ei, ci tocmai 
duhurile întunericului, care nu suportă pocăinţa 
(smerenia) şi ascultarea în Flristos. 

„Dracii slavei deşarte sunt în visuri prooroci. Ei 
închipuiesc ca nişte vicleni cele viitoare şi ni le 
vestesc mai dinainte. Implinindu-se vedeniile ne 
minunăm şi ne înălţăm cu gândul ca şi cum am 
avea darul preştiinţei. în cei ce ascultă de dracul 
acesta, el s-a făcut adeseori prooroc. Iar faţă de cei 
ce-1 dispreţuiesc, el pururea minte. Căci fiind duh, 
el vede cele din lăuntrul aerului acesta şi cunos¬ 
când pe cineva că moare, prooroceşte prin visuri 
celor mai uşurei la minte. 

Dracii nu ştiu nimic din cele viitoare, dintr-o 
cunoştinţă de mai înainte. Ei se prefac adeseori în 

96 Vezi cazurile Vladimireşti, Noul Ierusalim-Pucioasa, 
Visarioniştii. 

îngeri de lumină şi în chipuri de mucenici şi ne 
arată pe aceia venind la noi, în visuri. Iar când ne 
deşteptăm, ne scufundă în mândrie şi în bucurie. 
Dar acesta să-ţi fie semnul înşelăciunii, căci îngerii 
ne arată osânde, judecăţi şi despărţiri. Iar o dată 
treziţi ne fac să tremurăm şi să ne întristăm. 

Când începem să credem în vis dracilor, ei îşi 
bat joc de noi şi când suntem treji. Cel ce crede vi¬ 
surilor e cu tobil necercat. Iar cel ce nu crede nici 
unora e înţelept." 97 

în rai, vrăjmaşul diavol întâi a ameţit-o pe Eva, 
apoi a sugestionat-o (negându-i cuvântul lui 
Dumnezeu), stimulându-i imaginaţia (că va fi ca 
Dumnezeu, dar fără Dumnezeu Cel Viu). Cu aces¬ 
te mijloace, diavolul a făcut şi face victime printre 
oameni mereu. Şi toţi proorocii diavolului, adică 
oamenii care-i slujesc lui cu acelaşi scop ca şi el 
(înşelarea şi pierzarea oamenilor), folosesc ace¬ 
leaşi metode. 

Hipnotizarea clientului rezidă într-un „joc de 
scenă" şi are ca scop adormirea (sau ameţirea) 
minţii, folosind anumite mişcări, gesturi, cuvinte 
impresionante 98 (unele sunt invocări satanice cla¬ 
re) şi muzică, îndreptând atenţia omului dinspre 


97 Sfântul Ioan Scărarul, Capetele 39-44 din Cuvântul III, 
Despre înstrăinare, din Scara L traducere, introducere şi note, 
de Pr. prof. dr. Dumitru Stăniloae, Editura Institutului Biblic 
şi de Misiune al Bisericii Ortodoxe Române, Bucureşti, 1992, 
p. 76. 

98 Chiar şi droguri, uneori. 

realitate către o lume virtuală, falsă şi inducându-i 
o stare de somn al raţiunii, stare receptivă influen¬ 
ţelor demonice (de exemplu: unele vrăjitoare, îm¬ 
brăcate într-un anumit fel, folosesc cărţi de joc ca 
să atragă omul cu mintea într-un univers ireal de 
gânduri; ocultiştii cu iz asiatic ameţesc omul cu 
termeni în sanscrită ca să-i devieze atenţia şi să-i 
inoculeze ideea că ei sunt „superiorii" de care tre¬ 
buie să asculţi). Cu alte cuvinte, hipnoza este una 
din metodele de „spălare şi întunecare a minţii" şi 
de pregătire a ei pentru implantul sugestiilor şi 
duhurilor demonice. „Toţi dracii se luptă să întu¬ 
nece mintea noastră, apoi îi insuflă cele plăcute 
lor. Căci dacă mintea nu va fi adormită, comoara 
nu se va jefui." 99 

Nedespărţită de hipnoză este sugestionarea vic¬ 
timei, care înseamnă inducerea de idei prin cuvin¬ 
te şi gesturi „atrăgătoare", idei care se înfig în 
mintea omului, unde pot rămâne foarte mult 
timp. Omul slăbit cu gândul (hipnotizat, cu con¬ 
ştiinţa adormită, dar cu mintea aflată într-o stare 
de mare receptivitate la nivelul subconştientului) 
preia uşor aceste sugestii din afară şi le păstrează 
în sine alimentându-le. Ele devin autosugestii, 
ajung obsesii, generându-i angoase, chiar psihoze. 
Diavolul îşi dă tot concursul ca omul să-şi amin¬ 
tească ce i-a zis „proorocul mincinos", aducându-i 

99 Sfântul Ioan Scărarul, Capul 77 din Cuvântul XV - De¬ 
spre curăţia şi neprihănirea nestricăcioasă, agonisită de cei strică- 
cioşi prin osteneli şi dureri, în op. cit., p. 246. 

mereu în gând sugestiile necurate pe care i le-a 
săgetat. Din această pricină, „de ce ţi-e frică nu 
scapi". 

Astfel, în imaginaţia (pe care Sfinţii Părinţi au 
numit-o puntea dracilor) mult decăzută sub pova¬ 
ra patimilor şi a educaţiei imorale a omului de as¬ 
tăzi, sub ameţeala hipnozei şi a sugestiei repetate, 
diavolul prin „vindecător" inoculează apoi iluzia 
(nălucirea) unei alte realităţi şi-l ispiteşte pe om să 
o accepte ca adevărată 100 . Imaginaţia pervertită 
prin păcate păstrează, apoi amplifică sugestiile şi 
inducţiile de tip demonic, relativizând obiectivi¬ 
tatea absolută a adevărului creştin, amestecând 
valorile autentice ale dreptei credinţe creştine cu 
alte „valori" anticreştine. In gândirea omului păti¬ 
maş apare ideea că „toate sunt relative şi subiec¬ 
tive", deci n-ar mai fi nimic absolut şi obiectiv; 
astfel, percepţia Adevărului, care este Cuvântul 
lui Dumnezeu, este amestecată printre nălucirile 
minciunilor (sugestiilor) demonice, iar bine şi răul 
îşi pierd consistenţa absolută şi ontologic-perso- 
nală, sunt răsturnate şi amestecate între ele. Cea 
mai mare viclenie a diavolului este să-i facă pe oa¬ 
meni să nu se angajeze în lupta contra lui şi să 
creadă că „cel rău" este ceva impersonal, chiar 
ceva necesar. Mulţi oameni, chiar printre creştinii 
ortodocşi, au această idee şi, datorită acestei 


100 Vezi şi paragraful 2.2. din prima parte a lucrării (textul 
despre spiritism). 

viclenii demonice strecurate în concepţia lor, cad 
foarte uşor în mrejele satanei. 

Performanţele impostorilor stau deci nu atât în 
măiestria lor, cât în ignoranţa şi în credulitatea 
victimelor. După „reuşita" unei şedinţe de terapie 
(de fapt, de orice „consiliere") ocultistă, diavolul 
are o triplă victorie: pe de o parte impostorul ră¬ 
mâne în înşelarea sa (diavolul confirmându-i me¬ 
toda încă o dată), pe de altă parte victima cade şi 
ea în înşelare, iar în al treilea rând, mulţi alţii, vă¬ 
zând „reuşita", sunt atraşi să încerce şi ei metoda 
ocultistă. Aceasta este şi voia diavolului, ca să fie 
înşelaţi cât mai mulţi oameni. „Iar oamenii răi şi 
amăgitori vor merge spre rău tot mai rău, rătăcind pe 
alţii şi rătăciţi fiind ei înşişi ." (2 Timotei 3, 3) 

De aceea, pe aceşti prooroci mincinoşi diavolul 
îi ajută din plin, mimând deseori vindecări şi in¬ 
tervenind chiar la nivel fizic cu „semne şi mi¬ 
nuni", cu senzaţii şi năluciri, forţând libertatea 
omului pentru a-i accepta şi a-i recunoaşte că ar fi 
de la Dumnezeu. In „terapiile complementare", 
unii pot proba o reală îmbunătăţire a stării lor de 
boală datorită remediilor naturale amestecate 
printre practicile oculte (şi nicidecum paselor de- 
mono-energetice), deşi diavolul, care le-a inspirat, 
intervine nevăzut şi el cu mult aplomb, nu vinde¬ 
când boala, ci camuflând senzaţiile de durere, mă¬ 
rind presiunea sugestiei (că gata, s-a vindecat boa¬ 
la). Diavolul ştie să nălucească arătări şi senzaţii, 
dar nu poate restaura firea bolnavă a omului 

păcătos. Căci cum l-ar vindeca el pe om, pe care-1 
urăşte de moarte? Dacă diavolul l-a scos pe om 
din Rai dorindu-i moartea, oare poate să îl ajute 
cu ceva? Sau doar mimează binele, ca să îl înşele 
încă o dată? Ba încă, foarte des, demonii intervin 
chiar şi fizic în trupul omului, pe fondul totalei 
posedări demonice a sufletului lui bolnav, hipno¬ 
tizat şi sugestionat continuu. Astfel, omul cade în 
închipuire şi în mândrie (tot mai mare), neglijân- 
du-şi pe mai departe datoriile de creştin, iar dia¬ 
volul îl duce pe toate „căile", numai pe calea po¬ 
căinţei nu. 

După o vreme, când harul lui Dumnezeu îl cer¬ 
cetează pe om, diavolul se retrage din imaginaţia 
omului, boala şi durerea revenind în toată am¬ 
ploarea. Abia ajunşi aici unii se dezmeticesc din 
rătăcirea lor (Dumnezeu chemându-i prin această 
suferinţă spre pocăinţă şi spre Biserică); însă, alţii 
cad în necredinţă şi deznădejde (spre bucuria 
diavolului), refuzând pe mai departe ajutorul 
Mântuitorului Hristos prin Biserică, îndrăcindu-se 
treptat (atenţie!) şi rămânând chiar cu sechele psi- 
ho-patologice, uneori pentru toată viaţa. Alteori, 
când boala este cauzată de prezenţa unui duh ne¬ 
curat, în timpul şedinţei paramedicale, cu viclenia 
sa caracteristică, duhul rău se dă un timp la o 
parte, înşelând iarăşi atât pe vindecător, cât şi pe 
pacient. Căci „dracii se depărtează şi ne părăsesc 
pe noi de bunăvoie, făcând să se umple locul 
golit de toate celelalte, de închipuirea de sine 

a noastră" 101 . Aşadar, în locul unor patimi minore, 
diavolii fac să se instaleze o patimă dominantă 
mult mai păguboasă, mândria şi închipuirea de 
sine. Totuşi Dumnezeu îngăduie omului aceste 
ispitiri, întrucât îi protejează libertatea şi îi 
respectă voia. „Ca martori înaintea voastră iau astăzi 
cerul şi pământul: viaţă şi moarte v-am pus eu astăzi 
înainte, binecuvântare şi blestem. Alege viaţa ca să 
trăieşti tu şi urmaşii tăi." (Deuteronom 30,19) 

Omul este zidit de Dumnezeul Cel personal şi 
iubitor de oameni. Bolile ne vin cu voia şi cu ştirea 
lui Dumnezeu, Care ni le îngăduie spre mântuirea 
noastră, şi deci vindecarea noastră se face tot cu 
voia şi cu ştirea Lui. Orice tentativă de vindecare 
fără dialog cu Dumnezeu este o iluzie, o minciună, 
o falsă vindecare. De aceea, trebuie conştientizată 
în primul rând, relaţia de iubire cu Mântuitorul 
Hristos, Adevăratul şi Unicul Doctor şi Tămădui¬ 
tor, şi de unire cu Biserica Lui Dreptmăritoare. 

Este clar că hipnoza de acest fel este un 
procedeu ocult, satanic, neacceptat de Biserica 
Ortodoxă. Să explicăm un caz: un om neinstruit A, 
asupra căruia s-a efectuat o şedinţă de hipnoză, a 
intrat în transă şi a început să vorbească în engleză 
(deşi el nu o cunoştea), zicând că: „într-o viaţă 
anterioară am trăit în Anglia, în satul X; mă nu¬ 
meam Y, părinţii mei erau Z, fraţii mei erau T, 
locuiam într-o casă lângă râul U, la poartă aveam 

101 Sfântul Ioan Scărarul, Capul 62 din op. cit., p. 238. 

un copac mare..." şi alte detalii de viaţă adevărate 
pentru Y, detalii ce pot fi probate chiar istoric. în¬ 
trucât Ortodoxia mărturiseşte că reîncarnarea este 
o erezie neacceptabilă, reiese de aici că duhurile 
care intervin în experienţele de hipnoză nu sunt 
de partea Mântuitorului Hristos. înseamnă deci că 
diavolul (sau mai mulţi diavoli), care l-a(u) ispitit 
pe Y în viaţa lui, în şedinţa de hipnoză l-a(u) luat 
în posesie pe A şi a(u) grăit prin el unele lucruri 
adevărate despre Y, ca să înşele pe oameni, „măr¬ 
turisind" despre reîncarnare. 

O femeie vrăjitoare a fost arestată de poliţie pe 
motivul înşelăciunii (cazul a fost dat şi la TVR 1). 
întrebată cum a reuşit să păcălească atâţia oameni 
cu sume mari de bani, ea a recunoscut: „Păi dacă e 
proşti şi crede ce le zic!" Fără alte comentarii. 

Aceşti escroci la drumul mare, departe de a fi 
îngăduiţi în viaţa comunităţii, trebuie demascaţi 
înainte de a-şi face faimă şi bani pe seama înşelării 
credulilor. Ei trebuie sancţionaţi nu numai prin 
mustrarea Bisericii, ci şi prin mijloacele de care 
statul dispune. Iată ce prescrie Articolul 215 din 
Codul Penal al României: „Inducerea în eroare a 
unei persoane, prin prezentarea unei fapte minci¬ 
noase ca adevărată sau ca mincinoasă a unei fapte 
adevărate, în scopul de a obţine pentru sine sau 
pentru altul un folos material injust şi dacă s-a 
pricinuit o pagubă, se pedepseşte cu închisoare de 
la 6 luni la 12 ani." 

Totuşi noi ne punem întrebarea: de ce oamenii 
sunt atât de uşor de păcălit? Şi ne răspundem 
singuri: pentru că mulţi nu-L mai caută pe 
Dumnezeu - Dătătorul înţelepciunii, şi se complac 
în superficialitatea păcatelor. Au pierdut trezvia 
înţelepciunii, simţul şi educaţia comuniunii 
creştine şi nu mai trăiesc deplin Adevărul şi Viaţa 
Bisericii, nu mai percep corect înţelesurile dreptei 
credinţe şi îi tăgăduiesc puterea. Mulţi creştini 
ortodocşi nu mai trăiesc creştineşte, nu mai cunosc 
adevărurile dogmatice şi rânduielile practice ale 
credinţei sănătoase. Ce să mai zicem de eretici sau 
păgânii închinători la idoli? Pe bună dreptate, ne 
întrebăm şi noi: „Dar Fiul Omului, când va veni, 
va găsi, oare, credinţă pe pământ?" (Luca 18, 8). 


6. Sfinţenie sau şarlatanie? 


între sfinţenia adevărată sau căutarea sinceră a 
sfinţeniei şi falsa sfinţenie, simulată de toţi impos¬ 
torii, există trei deosebiri radicale 102 : 

a) Sfinţenia încoronează strădaniile îndelungate 
şi statornice ale unei vieţi întregi, pe când faima 
falsei sfinţenii şi-o câştigă cineva după un timp 
scurt de exhibiţii bine puse în scenă. 


w 2 v ez j şj i a Preot prof. Dumitru Stăniloae, op. cit., p. 269. 

b) Sfinţenia adevărată înseamnă o stare de cu¬ 
răţie de toate patimile sufleteşti şi trupeşti, mai 
ales de mândrie şi slavă deşartă. Falsa sfinţenie, 
însă caută cu tot dinadinsul celebritatea, simulând 
smerenia şi iubirea pentru a-şi atrage admiraţia. 
Sfântul adevărat are putere să suporte chiar ne- 
popularitatea, pentru că are alte bucurii şi nu are 
nevoie de hrana laudelor omeneşti. Peste tot el 
caută să treacă drept un om neînsemnat. Pe sfinţii 
adevăraţi îi descoperă Dumnezeu fără voia lor, şi, 
de cele mai multe ori, numai după moartea lor. 

c) Sfinţenia adevărată este semnul prezenţei şi 
lucrării mântuitoare a Domnului Iisus Hristos în 
om şi prin om, de aceea întreaga viaţă şi gândire a 
unui sfânt este o iradiere senină a Evangheliei şi a 
învierii lui Hristos. în schimb, şarlatanii sunt plini 
de pete întunecoase, de tot felul de obscurităţi atât 
în învăţătura, cât şi în viaţa lor morală. 


7. Concluzie 


în Occident, procesul galopant de dizolvare a 
valorilor creştinismului în sincretismul masonic 
„New Age" este pornit de peste 40 de ani, iar la 
noi în ţară de aproape 14 ani. Dacă vom merge în 
ritmul acesta, viitorul neamului românesc nu ni se 
arată deloc mai bun sau mai luminos, întrucât va 

fi iminent pericolul degradării şi al dezbinării 
noastre religioase şi morale. Căci prin „religia viito¬ 
rului", prin practicile orientale şi prin „terapiile com¬ 
plementare" ancorate bine în ideologia New Age, dia¬ 
volul încearcă să fure Adevărul creştin din minţile oa¬ 
menilor şi să facă accesibile omului modern iniţieri sa¬ 
tanice chiar fără ca el să vrea sau să ştie (manipularea 
se face insistent prin mass-media) şi, prin ele, să-i im¬ 
pună un mod de viaţă antihristic. Trăim vremuri 
foarte tulburi astăzi, căci diavolul ştie că mai are 
puţină vreme şi caută să înşele cât mai mulţi oa¬ 
meni prin vicleşuguri tot mai subtile. 

Insă noi, creştinii ortodocşi, care am primit ha¬ 
rul dumnezeiesc şi-l primim neîncetat în Biserica 
Dreptmăritoare a lui Hristos prin Sfintele Taine, 
aşa cum l-au primit toţi Sfinţii, nu trebuie să 
căutăm „semne şi minuni" exterioare, care pot fi 
uşor simulate de duhurile rele, „ci ţinând adevărul, 
în iubire, să creştem întru toate pentru El, Care este 
capul - Hristos" (Efeseni 4, 15). Să nu ieşim din ho¬ 
tarele Părinţilor noştri, din cuminţenia Ortodoxiei, 
în care milioane de Sfinţi au primit făgăduinţele 
mântuirii lui Dumnezeu, ci „având deci aceste făgă¬ 
duinţe, iubiţilor, să ne curăţim pe noi de toată întina¬ 
rea trupului şi a duhului, desăvârşind sfinţenia în frica 
lui Dumnezeu" (2 Corinteni 7,1). 


Ieromonah Mihail Stanciu 

Aşadar, 

de ce caută omul contemporan 
semne, minuni şi vindecări paranormale? 


Răspunsul final: 


Pentru că, antrenat într-o mentalitate desacrali- 
zată, omul s-a înstrăinat de Dumnezeu, nu mai 
păzeşte poruncile Lui şi nu mai percepe corect 
înţelesurile vieţii şi dreptei credinţe în Hristos. A 
pierdut simţul, valoarea şi educaţia iubirii de 
Dumnezeu şi semeni, desconsiderându-le în detri¬ 
mentul acceptării unor experienţe noi, senzaţiona¬ 
le, care îi exaltă mândria şi idolatria. Iar, când nu 
mai are frică de Dumnezeu, când nu mai vrea să 
se smerească răbdător sub mâna binecuvântării 
Lui, când nu mai vrea să iubească sincer pe alţii 
dăruindu-se, atunci omul caută alte căi de „spiri¬ 
tualitate", de fapt alte căi de fugă de la faţa lui 
Dumnezeu, încercând să-şi satisfacă aspiraţia na¬ 
turală după Dumnezeu, după iubire şi după o 
fericire eternă prin metode mecanice sau magice 
ori prin alte minuni şi puteri paranormale, pe care 
diavolul 103 i le oferă cu mână largă. 


103 Prin slujitorii lui. 

Invazia de prooroci, de mediumi, de vindecă¬ 
tori şi de vrăjitori a luat proporţii îngrijorătoare, în 
ceea ce priveşte însuşi viitorul spiritual al omeni¬ 
rii. Calea sfântă a smereniei şi a iubirii evanghe¬ 
lice este aproape total acoperită de „minunile" şi 
experienţele paranormale, intens mediatizate, ale 
tuturor acestor impostori manipulaţi din întuneric 
de duhurile răutăţii. Pentru că nu minunile sunt 
dovada că cel care le săvârşeşte e de la Dumnezeu, 
ci sfinţenia vieţii şi a gândirii lui. Acesta şi este 
semnul adevăratului om duhovnicesc: învierea cu 
Mântuitorul Hristos din păcat şi din neadevăr. Să 
nu ne lăsăm înşelaţi! „Neam viclean şi desfrânat cere 
semn, dar semn nu i se va da, decât semnul lui Iona 
proorocul. Că precum a fost Iona în pântecele chitului 
trei zile şi trei nopţi, aşa va fi şi Fiid Omului în inima 
pământului trei zile şi trei nopţi" (Matei 12, 39-40). 

Omul întunecat de păcate şi de necredinţă uită 
că cele mai mari valori umane sunt persoana şi 
iubirea, întrucât omul a fost creat de Dumnezeu 
după chipul şi asemănarea Lui; le dispreţuieşte şi 
le înlocuieşte în gândirea sa cu alte lucruri sau 
„performanţe" individualiste. Sfinţenia iubirii 
dintre persoane, normalitatea ei, jertfa de sine 
pentru mântuirea altora, toate valorile creştine 
sunt năruite aproape în conştiinţa omului contem¬ 
poran sub tăvălugul agresiv al minunilor paranor¬ 
male pe care le propagă, spre slava lor deşartă şi 


124 



spre pierzarea celor ce-i urmează, „iluminaţii" 
care nu-L au pe Iisus Hristos ca lumină a vieţii lor. 

Insă, numai iubirea lui Dumnezeu şi a semeni¬ 
lor îi pot da omului starea de pace, de fericire in¬ 
terioară şi de sănătate trupească şi sufletească. 
Numai o viaţă creştină, o viaţă în sfinţenie, numai 
trăirea reală a învierii din păcat şi a unirii cu Iisus 
Hristos - Dumnezeu, în Biserica Lui Dreptmări- 
toare, îi poate descoperi omului contemporan bo¬ 
găţia infinită a vieţii veşnice, a experienţei fericirii 
dumnezeieşti, în normalitatea ei plină de lumină 
şi de har. 



In loc de epilog 


„Mulţi amăgitori au ieşit în lume, care nu măr¬ 
turisesc că Iisus Hristos a venit în trup; acesta este 
amăgitorul şi antihristul. Păziţi-vă pe voi înşivă, 
ca să nu pierdeţi ceea ce aţi lucrat, ci să primiţi 
plată deplină. Oricine se abate şi nu rămâne în învă¬ 
ţătura lui Hristos nu are pe Dumnezeu; cel ce rămâne 
în învăţătura Lui, acela are şi pe Tatăl şi pe Fiul. 
Dacă cineva vine la voi şi nu aduce învăţătura 
aceasta, să nu-1 primiţi în casă şi să nu-i ziceţi: Bun 
venit! Căci cel ce-i zice: Bun venit! se face părtaş 
la faptele lui cele rele." (1 Ioan 1, 7-11) 

„Mă mir că aşa degrabă treceţi de la cel ce v-a 
chemat pe voi, prin harul lui Hristos, la altă 
Evanghelie, care nu este alta, decât că sunt unii 
care vă tulbură şi voiesc să schimbe Evanghelia lui 
Hristos. Dar chiar dacă noi sau un înger din cer v-ar 
vesti altă Evanghelie decât aceea pe care v-am vestit-o - 
să fie anatema! Precum v-am spus mai înainte, şi 
acum vă spun iarăşi: dacă vă propovăduieşte cine¬ 
va altceva decât aţi primit - să fie anatema! Căci 
acum caut bunăvoinţa oamenilor sau pe a lui 



Dumnezeu? Sau caut să plac oamenilor? Dacă aş 
plăcea încă oamenilor, n-aş fi rob al lui Hristos." 
(Galateni 1, 6-10) 



Rugăciune 

pentru părintele duhovnic 


Doamne Iisuse Hristoase, Fiul lui Dumnezeu, 
Care pe desfrânata şi pe tâlharul i-ai primit, pri¬ 
meşte şi rugăciunea mea pentru robul tău, duhov¬ 
nicul meu [N], ales de Tine să poarte povara pă¬ 
catelor mele în faţa Ta, aşa cum Tu porţi povara 
lumii întregi în faţa Tatălui ceresc. 

Iartă-i toate greşelile lui pentru dragostea şi 
jertfa stăruitoare ca să pun început bun de pocă¬ 
inţă, eu, oaia rătăcită. Cercetează-1 degrabă şi vezi 
nevoile lui. Vindecă-1 de toată boala şi întinăciu- 
nea trupească şi sufletească şi de slăbiciunea firii 
căzute. Izbăveşte-1 de toţi vrăjmaşii văzuţi şi nevă¬ 
zuţi, de tot răul şi ispitele ce i-au venit pentru pă¬ 
catele mele. Sporeşte-i înţelepciunea, îndelunga 
răbdare, liniştea, pacea şi mulţumirea sufletească, 
înmulţeşte-i puterea, sporeşte-i blândeţea şi pur¬ 
tarea de grijă şi împlineşte toate cele de folos lui. 
Dă-i minte luminată şi pricepere sfântă care se po¬ 
goară de la Tine, împăratul Luminii. 

Bine-sporeşte în el. Doamne, şi dăruieşte-1 să¬ 
nătos, îndelungat în zile, drept învăţând cuvântul 
adevărului Tău. Amin. (Mătanie). 

împărate ceresc, Mângâietorule, deschide slava 
cerului şi plouă peste duhovnicul meu [N] belşug 
de har şi bogată milă. Pogoară-Te asupra lui, 
odihneşte în el pururea şi revarsă peste el mulţi¬ 
mea îndurărilor Tale. Amin. (Mătanie). 

Maica Domnului, acoperă cu atotputernicul 
Tău acoperământ pe robul tău, duhovnicul meu 
[N], şi roagă-te Bunului Dumnezeu să-l miluiască 
pentru rugăciunile tale. Izbăveşte-1 de toată ispita 
trupească şi sufletească; curăţă-1, tămăduieşte-1, 
întăreşte-1 şi sănătate deplină dăruieşte-i. Amin. 
(Mătanie). 

Cuvioase Părinte Siluane, roagă-te Domnului 
să miluiască şi să mântuiască pe duhovnicul meu 
[N] pentru rugăciunile tale. 

Cuvioase Arsenie cel Mare, roagă-te Domnului 
să miluiască şi să mântuiască pe duhovnicul meu 
[N] pentru rugăciunile tale. 

Cele nouă puteri cereşti, sfinţilor români, muce¬ 
nici şi muceniţe, cuvioşi şi cuvioase, preacuvioşi 
părinţi ai noştri şi sfinţi a căror pomenire se face 
astăzi, împreună cu toţi sfinţii, rugaţi-vă lui 
Dumnezeu să miluiască şi să mântuiască pe 
duhovnicul meu [N] pentru rugăciunile voastre. 
Amin. Amin. Amin. (Mătanie.) 


129 




Rugăciune pentru lume 


împărate Sfinte, mult milostive şi iubitorule de 
oameni. Doamne Iisuse Hristoase, Dumnezeul 
nostru, caută spre noi păcătoşii şi ascultă umilele 
noastre rugăciuni. Tu, Cel ce eşti bun şi binecu¬ 
vântat în veci. 

Dezleagă, Doamne, lasă, iartă-ne nouă toate 
greşelile cu care ne-am spurcat, cu lucrul, cu cu¬ 
vântul şi cu gândul, cu voie şi fără de voie; stră¬ 
luceşte întru noi harul Tău cel de viaţă dătător ca 
să nu pierim lepădaţi de la faţa Ta; luminează, 
întăreşte şi sfinţeşte sufletele şi trupurile noastre, 
ca să înţelegem şi să facem voia Ta. Umple inimile 
noastre cu Duhul Tău Sfânt şi sporeşte întru noi 
iubirea Ta, ca uniţi fiind cu Tine să lucrăm la mân¬ 
tuirea noastră şi a semenilor. 

întăreşte şi înmulţeşte. Doamne, Sfânta Ta 
Biserică, luminându-i pe toţi oamenii ca să Te cu¬ 
noască pe Tine şi pe Tatăl Tău şi pe Duhul Sfânt, 
singurul Dumnezeu adevărat. Surpă grabnic. 
Doamne al puterilor, uneltirile vrăjmaşilor văzuţi 

şi nevăzuţi care ne împresoară, şi cu rouă iubirii 
Tale stinge toate îndemnurile spre dezbinare. 

Aşa, Doamne Iisuse Hristoase, Dumnezeul nos¬ 
tru, odihneşte întru noi şi ne mântuieşte împreună 
cu cei din gândurile şi din inimile noastre, drept- 
măritori creştini, care se roagă Ţie sau şi prin noi 
cer mila Ta cea bogată: 

- ierarhi şi clerici ortodocşi, monahi şi monahii 
care se roagă pentru lumea întreagă; 

- părinţi şi fraţi ai noştri duhovniceşti, păstori 
şi învăţători ai Bisericii Tale; 

- rudenii după trup, cunoscuţi şi binefăcători ai 
noştri de pretutindeni; 

- conducători ai ţării noastre România; 

- oameni pe care ne-ai dat a-i întâlni, care ne 
urăsc sau ne iubesc pe noi, sau pe care noi cu ne¬ 
socotinţă i-am smintit, sau i-am scârbit, sau i-am 
necinstit în vreun fel, cu voie sau fără de voie; 

- prunci, copii, tineri în floarea vârstei şi 
bătrâni; 

- văduve, orfani, oameni ce sunt în încercări de 
întristare, de sărăcie, de supărare, de boală, de sin¬ 
gurătate, de prigoană şi de temniţă; 

- oameni ce rătăcesc în întunericul păcatelor, al 
urii, al deznădejdii şi al necredinţei în Tine. 

Luminează-i, Doamne, şi pe eretici şi pe păgâni 
cu harul Tău şi-i uneşte cu Sfânta Ta Biserică. 

Dăruieşte-ne tuturor. Doamne, credinţă dreap¬ 
tă, nădejde tare şi dragoste curată; tinde mâna 
Ta cea nevăzută din sfânt lăcaşul Tău şi ne 

binecuvântează pe toţi. Adu-Ţi aminte. Doamne, 
Dumnezeul nostru, în mulţimea îndurărilor Tale, 
de tot poporul Tău şi peste toţi oamenii varsă mila 
Ta cea bogată, împlinind tuturor cele către 
mântuire. Pe cei ce rătăcesc în necredinţă, adu-i la 
Tine, Dumnezeule al milei, iar pe credincioşi îi 
întăreşte în iubirea de fraţi, milostive. Doamne, 
însuţi tuturor toate le fii. Cel ce ştii pe fiecare dintru 
început şi voieşti ca toţi oamenii să se mântuiască şi 
la cunoştinţa Adevărului să vină. Pe noi pe toţi ne 
primeşte. Doamne, în împărăţia Ta, fii ai luminii şi 
ai zilei neînserate arătându-ne; pacea Ta şi dragos¬ 
tea Ta dăruieşte-ni-le nouă. Doamne, Dumnezeul 
nostru, că Tu toate ni le-ai dat nouă. Ca şi noi, îm¬ 
preună cu toţi Sfinţii care din veac au bineplăcut 
Ţie, să ne facem părtaşi veşnicelor Tale bunătăţi, pe 
care le-ai gătit celor ce Te iubesc pe Tine. 

Odihneşte, Doamne, în împărăţia Ta, şi pe cei 
ce au adormit în dreapta credinţă, rudenii, cunos¬ 
cuţi şi binefăcători ai noştri după duh şi după 
trup, şi pe toţi oamenii care s-au săvârşit cu nădej¬ 
dea învierii şi a vieţii veşnice care este la Tine. 
Auzi-ne pe noi. Dumnezeule Preabun, şi ne milu- 
ieşte pe toţi. 

Că singur Tu eşti Domnul şi Dumnezeul nostru 
Care ne miluieşti şi ne mântuieşti, şi a Ta este 
împărăţia şi puterea şi slava împreună cu Cel fără 
de început al Tău Părinte şi cu Preasfântul şi 
Bunul şi de viaţă făcătorul Tău Duh, acum şi 
pururea şi în vecii vecilor. Amin. 

